|  |  |
| --- | --- |
|  | REPUBLIKA HRVATSKA |
|  | **KOPRIVNIČKO– KRIŽEVAČKA ŽUPANIJA**  Županijska skupština    Koprivnica, 13. rujna 2021. |

**ZAPISNIK**

**od 6. rujna 2021.**

s 2. sjednice Županijske skupštine Koprivničko-križevačke županije, održane u Domu mladih u Koprivnici, Hrvatske državnosti 10, s početkom u 16,00 sati.

Sjednica je sazvana pozivom KLASA: 021-01/21-01/4, URBROJ: 2137/1-02/03-21-29 od 30. kolovoza 2021. godine.

Sjednici prisustvuju:

**članice i članovi Županijske skupštine:**

**-** Vlado Bakšaj, Mijo Bardek, Željko Brček, Ivan Čupen, Ana Marija Đurđ, Damir Felak, Darko Fištrović, Miljenko Flajs, Ernest Forjan, Marko Fucak, Tomislav Golubić, Goran Gregurek, Sandra Kantar, Mladen Kešer, Ana Končurat, Miroslav Kovačić, Željko Lacković, Jadranka Lakuš, Marijana Lokotar, Vjekoslav Maletić, Darko Markić, Marko Martinčević, Zdravko Matotan, Dajana Milodanović, Eugen Pali, Stjepan Peršin, Dubravko Picig, Željko Pintar, Miodrag Plantak, Verica Rupčić, Sandra Sinjeri, Tea Ščetarić-Jasek, Kristina Škoda Vajdić.

Sjednici ne prisustvuju:

1. Danijela Glavosek Kovačić, ispričala se,
2. Josip Večenaj, ispričao se,
3. Petar Dombaj.

**Ostali prisutni:**

1. Darko Koren, župan,
2. Ratimir Ljubić, zamjenik župana,
3. Ljubica Belobrk Flamaceta, po ovlaštenju župana pročelnica Upravnog odjela za poslove Županijske skupštine i pravne poslove,
4. Melita Ivančić, pročelnica Službe ureda župana,
5. Darko Masnec, pročelnik Upravnog odjela za financije, proračun i javnu nabavu,
6. Marijan Štimac, pročelnik Upravnog odjela za gospodarstvo, komunalne djelatnosti i poljoprivredu,
7. Maja Blažek, pročelnica Upravnog odjela za zdravstveno-socijalne djelatnosti,
8. Ana Mušlek, pročelnica Upravnog odjela za obrazovanje, kulturu, znanost, sport i nacionalne manjine,
9. Damir Petričević, pročelnik Upravnog odjela za prostorno uređenje, gradnju i zaštitu okoliša,
10. Tihomir Kvakarić, pročelnik Upravnog odjela za opću upravu i imovinska prava
11. Željka Kolar, ravnateljica Javne ustanove za upravljanje zaštićenim dijelovima prirode,
12. Melita Birčić, ravnateljica PORE Regionalne razvojne agencije Koprivničko-križevačke županije,
13. Dragutin Guzalić, ravnatelj ŽUC-a
14. Zlatko Filipović, ravnatelj Županijskog zavoda za prostorno uređenje,
15. Zvonimir Habijan, županijski vatrogasni zapovjednik,
16. Mato Devčić, ravnatelj Opće bolnice Koprivnica,
17. Mirjana Hanžeković, ravnateljica Zavoda za hitnu medicinu KKŽ
18. Draženka Vadla, ravnateljica Zavoda za javno zdravstvo KKŽ
19. Marija Krajina, ravnateljica Doma zdravlja KKŽ
20. Željka Koluder Vlahinja, ravnateljica Doma za starije i nemoćne KKŽ
21. Božena Hrešć, ravnateljica Ljekarni Koprivnica
22. Mirela Martinović, ravnateljica Ljekarne Križevci
23. Helena Matica, viša savjetnica – specijalistica za poslove Županijske skupštine,
24. Verica Ujlaki, pomoćnica pročelnice za informacijsku sigurnost i tehničke poslove,
25. Nino Šegerc, savjetnik za informatiku,
26. Karlo Sigetić, viši stručni suradnik za komunikacije,
27. Mladen Fuček, viši referent za informatiku,
28. Marko Sinković, referent za informatiku,
29. Irena Sobota Margetić, snima sjednicu

PREDSJEDNIK: Otvaram 2. sjednicu Županijske skupštine Koprivničko- križevačke županije i pozdravljam sve prisutne današnjoj sjednici.

Obavještavam vas da su članovi Županijske skupštine osnovali klubove i to:

* Klub vijećnika HDZ, Mreže i HSU-a, predsjednica Verica Rupčić,
* Klub vijećnika SDP-a i HSLS-a, predsjednik Mladen Kešer,
* Klub Nezavisni, predsjednik Željko Lacković,
* Klub nezavisnih vijećnika – predsjednik Dubravko Picig
* Klub članova Županijske skupštine HSS-a i Nestranačkih članova Županijske skupštine, predsjednica Kristina Škoda Vajdić.

Sukladno zaključcima Koordinacije klubova zastupljenih u Županijskoj skupštini, na Dnevni red ove sjednice uvrštene su i točke dnevnog reda o kojima sukladno članku 99. Poslovnika nadležni odbori Županijske skupštine nisu imali mogućnost rasprave. Sve to iz opravdanih razloga jer će isti biti tek danas formirani, a zbog vremenskog perioda unutar kojeg nije bila sazvana Županijska skupština poradi lokalnih izbora, odnosno konstituiranja i godišnjih odmora, a o predmetnim točkama dnevnoga reda nužno je raspravljati na današnjoj sjednici.

Molim pročelnicu Ljubicu Belobrk Flamaceta da izvrši prozivku članica i članova.

LJUBICA BELOBRK FLAMACETA: *(Proziva članove i izvješćuje o broju prisutnih)*

PREDSJEDNIK: Utvrđujem da je sjednici prisutno 33 članova i da ova Županijska skupština može donositi pravovaljane odluke.

PREDSJEDNIK: Prije današnje sjednice zaprimili smo zahtjeve Marija Rajna, Danijela Šaška, Marija Martinčevića, Ivana Sabolića i Darka Sobote kojim nas obavještavaju kako stavljaju svoj mandat u mirovanje iz osobnih razloga. Vezano uz navedeno Hrvatska demokratska zajednica dostavila je obavijest o zamjeni člana u Županijskoj skupštini, pa pozivam predsjednicu Mandatnog povjerenstva da podnese Izvješće.

VERICA RUPČIĆ: Člankom 79. stavkom 7. Zakona o lokalnim izborima propisano je kako član predstavničkog tijela ima pravo tijekom trajanja mandata, staviti svoj mandat u mirovanje iz osobnih razloga, a podnošenjem pisanog zahtjeva.

Članovi Županijske skupštine Mario Rajn i Danijel Šaško dana 19.srpnja 2021. godine dostavili su pisanu obavijest o stavljanju mandata člana Županijske skupštine u mirovanje iz osobnih razloga. Dana 21. srpnja 2021. godine i Mario Martinčević dostavio je pisanu izjavu o stavljanju mandata u mirovanje iz osobnih razloga.

Članovi Mario Rajn, Danijel Šaško i Mario Martinčević izabrani su u predstavničko tijelo s Liste grupe birača. Zakonom je utvrđeno da u slučajevima mirovanja mandat, člana predstavničkog tijela izabranog na kandidacijskoj listi grupe birača zamjenjuje prvi sljedeći neizabrani kandidat s liste. Obzirom na opisano, umjesto Marija Rajna, dužnost člana Županijske skupštine od 19. srpnja 2021. godine, obnašati će njegov zamjenik Dubravko Picig iz Erdovca. Umjesto Danijela Šaška, dužnost člana Županijske skupštine od 19. srpnja 2021. godine, obnašati će njegova zamjenica Sandra Kantar iz Križevaca. Umjesto Marija Martinčevića, dužnost člana Županijske skupštine, od 21. srpnja 2021. godine, obnašati će njegova zamjenica Ana Končurat iz Križevaca.

Danom 28. srpnja 2021. godine član Ivan Sabolić, izabran s liste SDP-a, HSLS-a i GLASA dostavio je izjavu o stavljanju mandata u mirovanje. Članak 81. Zakona određuje da će člana predstavničkog tijela izabranog s kandidacijske liste više političkih stranaka zamijeniti neizabrani kandidat s iste liste s koje je izabran i član kojem mandat miruje, a određuju ga političke stranke sukladno sporazumu, podredno dogovoru, a ako ne postignu dogovor prvi sljedeći neizabrani kandidat s liste. SDP-a, HSLS-a i GLAS još nisu odredile tko će obnašati dužnost člana u Županijskoj skupštini umjesto gospodina Sabolića.

Danom 30. srpnja 2021. godine član Darko Sobota, izabran s liste HDZ-a dostavio je izjavu o stavljanju mandata u mirovanje. Zakonom je utvrđeno da u slučajevima mirovanja mandata, člana predstavničkog tijela izabranog s kandidacijske liste političke stranke zamjenjuju neizabrani kandidat s iste liste s koje je izabran i član kojem mandat miruje, a određuje ga politička stranka koja je bila predlagatelj kandidacijske liste. HDZ dopisom zaprimljenim 30. srpnja 2021. godine, odredio je da će dužnost člana u Županijskoj skupštini umjesto gospodina Sobote obnašati gospodin Ernets Forjan iz Koprivnice.

Uvidom u predmetne liste, Mandatno povjerenstvo utvrdilo je kako su predložene osobe bile kandidati na Lokalnim izborima 2021. te da mogu obnašati dužnost člana Županijske skupštine Koprivničko-križevačke županije

PREDSJEDNIK: Sada pozivam članove Dubravka Piciga, Sandru Kantar, Anu Končurat i Ernesta Forjana, da ustanu kako bi u skladu s Poslovnikom Županijske skupštine položili prisegu.

Dopustite da u vaše ime izgovorim prisegu, a poslije čitanja potvrdite prisegu izgovorom riječi “Prisežem”.

“Prisežem kako ću prava i obveze člana Županijske skupštine Koprivničko-križevačke županije obavljati savjesno i odgovorno radi gospodarskog i socijalnog probitka Koprivničko-križevačke županije i Republike Hrvatske, kako ću se u obavljanju dužnosti člana Županijske skupštine pridržavati Ustava Republike Hrvatske, zakona i Statuta Koprivničko-križevačke županije te ću štititi ustavni poredak Republike Hrvatske”.

*(članovi prisežu*)

PREDSJEDNIK: Molim vas da potpišete tekst prisege i istu predate g. Irena Sobota Margetić.

Molim pročelnicu Ljubicu Belobrk Flamacetu da nas izvijesti o izvršenju zaključaka s prošle sjednice.

LJUBICA BELOBRK FLAMACETA: Izvještavam vas da je Zapisnik s konstituirajuće sjednice dostavljen u Ministarstvo pravosuđa i uprave i da su sva Rješenja o izboru predsjednika i potpredsjednika ŽS te predsjednika, potpredsjednika i članova radnih tijela objavljena u Službenom glasniku.

PREDSJEDNIK: Od tehničkih stvari obavještavam vas da je Koprivničko-križevačka Županija u nastavku provođenja digitalizacije rada Županijske skupštine, osigurala uvjete za prelazak na elektroničko glasovanje pomoću web aplikacije e-Sjednice. Člankom 157. Poslovnika Županijske skupštine definirano je da se glasati može elektroničkim putem, ako se većina članova izjasni da želi glasovati na takav način.

Slažete li se da glasujemo elektroničkim putem?

Županijska skupština jednoglasno s 33 glasa „za“ donijela je odluku o elektroničkom provođenju glasovanja.

PREDSJEDNIK: Nastavljamo s radom. Skraćeni zapisnik s konstituirajuće sjednice smo primili. Ima li kakvih primjedbi na skraćeni zapisnik?

LJUBICA BELOBRK-FLAMACETA: Ja bi samo dodala, ako će netko imati poteškoće sa elektroničkim glasovanjem, pored sebe imate žutu karticu koju ćete podići u slučaju potrebe pa će vam naši informatičari priskočiti u pomoć.

Županijska skupština jednoglasno sa 33 glasa „za“ prihvatila je skraćeni zapisnik s konstituirajuće sjednice.

PREDSJEDNIK: Za današnju sjednicu primili smo prijedlog s 28 točaka dnevnog reda. U međuvremenu smo zaprimili Amandman kluba članova SDP-a i HSLS-a vezan na imenovanje Upravnog vijeća ŽUC-a, ali o tome pod odgovarajućom točkom Dnevnog reda.

Isto tako predlagatelj predlaže da se točka 18. skine sa Dnevnog reda, to je točkaDonošenje Izmjene i dopune Programa 1015 Lovno gospodarstvo i šumarstvo za 2021. godinu.

Da li predlagatelj želi obrazložiti razlog skidanja?

ŽUPAN: Poštovani gospodine predsjedniče, sve članice i članovi skupštine, svi prisutni izvjestitelji, stručne službe i ostali, najprije Vas pozdravljam. Obzirom na činjenicu da smo na ovu točku dnevnog reda i samu temu primili dosta komentara što oficijelnih što neoficijelnih, a i od struktura koje čine zapravo taj sustav lovnog gospodarstva, zaključili smo da ova ideja oko raspolaganja, na ovaj način sredstvima koja se prikupe za tu namjenu možda nije najbolje pogođena i jednostavno smo zaključili da treba malo vremena da se možda pronađe i neki drugi koncept. Zadužili smo pročelnika Štimca, pročelnika za gospodarstvo koji se bavi i lovnim gospodarstvom, da nam za drugi put pribavi jedan drugačiji koncept. Većina vas ne zna koja je problematika prisutna u tom segmentu u posljednje dvije godine, nakon Županijskog lovačkog saveza koji je izgubio svoj pravni odnos i otišao u stečaj. Formirana je jedna Udruga koja opet ne okuplja sve članstvo odnosno sve one koji su lovozakupnici i tu je naravno došlo do određenog jednog spora kojeg treba riješiti na taj način da se usklade svi stavovi i interesi ili barem većina njih i možda predloži neki drugi model korištenja sredstava od toga da se onda svakom tom lovozakupniku dodijeli sredstava onoliko koliko je njegov ulog u prikupljanju tog novčanog fonda. Ova ideja da se sredstva prikupe za nabavu opreme za jednu streljanu koja bi bila na korištenje svim društvima ili lovozakupnicima na području županije sigurno nije loša i ona u tom nekakvom cilju bi imala svoj smisao, ali kažem to je jedna ovako prilično heterogena struktura i u svojim interesima pa i u stavovima i odlučili smo da jednostavno sada tu Odluku prolongiramo dok se ne pripremimo na adekvatan način koji će izbjeći sve te negativne reakcije koje su sad s terena došle, ne samo iz redova oporbe i prijedlog je da se ta točka danas skine s dnevnog reda.

PREDSJEDNIK: Zahvaljujem, po čl. 140 Poslovnika nema rasprave o izmjeni Dnevnog reda pa bi vas ja molio da sada ručno glasamo za skidanje ove točke s dnevnog reda.

Da li ima još dopuna dnevnog reda? Izvolite g. Lacković.

ŽELJKO LACKOVIĆ: Zahvaljujem predsjedniče, lijepi pozdrav županu, zamjeniku i svim članovima Županijske skupštine. Dakle, moj prijedlog se odnosi na točku 20. Dnevnog reda, dakle sukladno čl. 139 ja predlažem da se točka 20. Dnevnog reda skine s današnje sjednice i to iz razloga jer prijedlozi kako su odbori predloženi su u suprotnosti s čl. 46 Poslovnika. Dakle ja ću pročitati prvi stavak koji je povrijeđen koji kaže:“ Stalna radna tijela županijske skupštine osnovana Poslovnikom, u daljnjem tekstu radna tijela županijske skupštine imaju predsjednika, potpredsjednika i određeni broj članova koji se u pravilu biraju iz reda članova ŽS na način da sastav odgovara stranačkom sastavu Županijske skupštine.“. Kao što ste vidjeli članovi ŽS, u prijedlogu kakav je dostavljen u materijalima nema niti jednog predstavnika Nezavisne opcije, odnosno stranke Nezavisnih, koja po svojoj zastupljenosti u ŽS ima 8 od 39 članova po svom izbornom rezultatu ima 20 % i predlaganje liste koja ne poštiva sastav ŽS je protivno Ustavu. Koji su bili motivi ili razlozi ovakvog predlaganja ja ne znam, i ne znam tko je sjeo na naše stolice, ali o svemu želim da se raspravlja izvan ove sjednice jer nije logično da sjednica donosi protuposlovničke odluke koje jednostavno ne mogu proći niti nadzor. I molim da se o tom prijedlogu očituje prije glasanja, Vi predsjedniče i ostali koji smatraju da trebaju.

TOMISLAV GOLUBIĆ: Dobar dan svima, iako je predsjednik na početku obrazložio za Dnevni red i osnivanje odbora i nužnosti stavljanja točaka na Dnevni red. Naš prijedlog je da skinemo točku 9. kompletno s Dnevnog reda, pošto smatramo da točka 20., gdje je Odbor za zdravstvo pod točkom e) koja je stavljena poslije točke 9., smatramo da raspravljati o Izvješću što se tiče Opće bolnice, Doma zdravlja, Zavoda za hitnu medicinu, da ne spominjemo Zavod za javno zdravstvo koji je u ovim trenucima i prošle godine jako puno posla odradio, mislimo da je krajnje neozbiljno bez da imamo mišljenje nadležnog odbora. Nama je u Poslovniku stavljeno isto tako vezano da djelokrug rada Odbora za zdravstvo, on prati razvoj javno zdravstvenih djelatnosti, socijalne skrbi, zaštite i prava umirovljenika, osoba starije životne dobi, osoba s invaliditetom i socijalnu uključenost. Taj prijedlog je u skladu s poduzimanjem mjera za razvoj navedenih djelatnosti u Županiji te drugih akata koji se odnose na djelatnost. Mi danas donosimo Odluku o prihvaćanju Zaključaka što se tiče rada tih ustanova i mišljenja smo da bi točku 9. u potpunosti trebalo maknuti s dnevnog reda. Nakon što se utvrdi Odbor za zdravstvo, nakon što odrade sve njihove sjednice, nakon toga neka se na Županijsku skupštinu stavi ta točka.

PREDSJEDNIK: Da li ima još kakvih prijedloga vezanih za Dnevni red? Ako nema zaključujem raspravu i samo moj kratki komentar kad bi prihvatili onaj prvi prijedlog, onda niti na sljedećoj sjednici ne bi mogli raspravljati o ovome, jer opet ne bi imali Odbor.

Još samo kratko, mi smo svim klubovima i strankama uputili dopis s kojim smo ih pozvali da daju svoj prijedlog za popunu odbora. Većina je to učinila, neki nisu. Nakon opetovanog poziva, Nezavisna lista g. Lackovića nije dala prijedlog za popunu, pa su odbori popunili s onima koji su htjeli sudjelovati u radu odbora, upravo iz razloga da bi odbori što prije mogli djelovati i ispunjavati svoje poslovničke obaveze. Vezano za točku 9., imamo i neke rokove u kojima bi trebali usvojiti ova izvješća ovih zdravstvenih ustanova i upravo zbog toga se išlo na ovu Skupštinu s time, a bez da je to prošlo odbore, jer smatramo da je to puno manja greška nego da odugovlačimo, jer to su izvješća zapravo za prošlu godinu. Molim i pročelnicu da malo tehnički objasni.

LJUBICA BELOBRK FLAMACETA: Ja mogu samo potvrditi ovo što je predsjednik rekao, dakle kad su se popunjavala radna tijela, predstavničkoj manjini je dostavljen dopis u kojem je bio određen jedan rok u kojem su oni mogli odrediti svoje predstavnike u radnim tijelima, nakon toga je išao još jedan poziv. Od strane stranke Nezavisnih mogu samo potvrditi da nismo zaprimili nikakav prijedlog. To je sve bilo izloženo na Odboru za izbor i imenovanje i Odbor za izbor i imenovanja u zasjedanju zaprimio je prijedloge od strane SDP-a, to će kasnije predsjednik Odbora za izbor i imenovanja obrazložiti, ako se točka ne skine s dnevnog reda. Vezano za izvješća o radu zdravstvenih ustanova, internim aktima odnosno statutima zdravstvenih ustanova i nekim zakonskom propisima utvrđeni su i propisani rokovi u kojima se izvješća trebaju podnijeti i sukladno tome su ove točke uvrštene na Dnevni red, osim toga vezano je i uz godišnje izvješće izvršenja Proračuna.

ŽELJKO LACKOVIĆ: Svaka odluka koju donese odbor, ako nije sukladna Poslovniku će biti poništena i bit će Vam dodatni posao jer ćete sve točke morati ponovno proći. Dakle, opaska na navode predsjednika Skupštine i gospođe tajnice Skupštine da smo mi dobili kao manjina, dakle čl. 46 ne poznaje manjinu i većinu, nego kaže da stranke sukladno svojoj zastupljenosti sudjeluju u radu Odbora. Naše pravo je da nekoga predložimo u Odbore, naše pravo je da protestiramo i da nikoga ne predložimo, ali nitko nema pravo sjesti u naše stolice. Vas Poslovnik ne ograničava da morate donositi potpuno popunjene Odbore, dakle mogli ste donijeti i Odbore sa 4 čovjeka bez nas jer mi želimo na taj način protestirati iz razloga način kako je formirana većina u Županijskoj skupštini, gdje su osobe s kojima bi mi morali podijeliti navodnu manjinu, a to tako ne piše u Poslovniku. SDP je zapravo sa svojim članom direktno podržao većinu i mi nismo sigurni u ovom trenutku da je SDP bilo kakva oporba u našoj Županijskoj skupštini, a smatram da je vrlo bitno da ne samo mi nego i javnost da zna tko je oporba, a tko je većina. Zato vam ponovno ukazujem na čl. 46 koji jasno kaže da stalna radna tijela osnovana Poslovnikom imaju predsjednika, potpredsjednika, određeni broj članova koji se u pravilu biraju ovdje iz naših redova, ali ne mora, na način da sastav odgovara stranačkom sustavu Županijske skupštine. To što je naš protest iskorišten da u naše stolice sjedne netko drugi, da netko drugi odlučuje o tome tko će na našem mjestu sjediti bez obzira da li smo mi većina ili manjina, ili da li je SDP većina ili manjina, predstavlja povredu Poslovnika, ako želimo sukladno zakonu donositi odluke, onda je jedino ispravno da se ova točka makne s Dnevnog reda, a ja molim da se Klub vladajuće većine očituje o tome da li će se maknuti točka ili ne jer mi nemamo namjeru sudjelovati u radu sjednice koja će imati za posljedicu donošenje protuposlovničkih odluka. Dakle, vrlo jednostavno, bez uvjeravanja tko je u pravu. Poslovnik je jasan. Ja molim očitovanje kako bi se mi mogli dogovoriti kako ćemo postupiti.

PREDSJEDNIK: Molio bih župana da se očituje.

ŽUPAN: Svi uvaženi članovi i članice ove Skupštine mogu biti mirni, mogu sudjelovati u radu ove današnje sjednice, donositi odluke sukladno svojim stavovima i savjesti i sve će biti legalne, tako da ova prijetnja ne stoji. Ono što želim reći to je da Skupština nema 39 članova i članica nego 37. Isto tako želim ponoviti već ovo izrečeno da se odbori formiraju na način da u pravilu predstavljaju reprezent sastava Parlamenta ove Skupštine i to je tako i ponuđeno. Isto tako postoji koorespodencija s onima koji predstavljaju manjinu, odnosno oporbu u ovoj Skupštini. Nakon što nije prihvaćena ta ponuda, čuli smo sad zbog čega, iz protesta, mi smo ponudili da se odbori popune od onih koji ne protestiraju. Isto tako nije točno da odbori u svom sastavu nemaju članice i članove iz stranke Nezavisni, naravno da imaju. Prva četiri odbora, Mandatno povjerenstvo i tri odbora koja su imenovana na onoj prvoj sjednici u svom sastavu dakle imaju članice i članove Nezavisne liste. Ove formulacije i teze o tome tko je većina, tko je manjina ja zaista ne bi komentirao nego bih na kraju rekao da se sastavi odbora također mogu mijenjati. Danas je pred vama taj prijedlog kojeg ste dobili, a već za iduću sjednicu možemo te sastave mijenjati, ako se dogovorimo na neki drugi način. Gospodinu Golubiću bi rekao da ima logike njegova rasprava, međutim s tehničke strane nije komotna i nama ne odgovara iz nekoliko razloga, iako su to izvješća većinom iz 2020. godine manje-više, sada je deveti mjesec 2021. i kada bismo na taj način rezonirali, danas ne bi ni mogli o njima raspravljati i donositi odluke, morali bi sve skinuti s Dnevnog reda jer bi one sve trebale biti podložne raspravama na odborima koje ćemo danas imenovati pod točkom 20.

PREDSJEDNIK: Ponavljam ponovno da se o dopunama dnevnog ne vodi rasprava, znači ja ću g. Golubiću još dozvoliti da pojasni prijedlog.

TOMISLAV GOLUBIĆ: Ja bi samo htio obrazložiti, ja sam svjestan zakonskih rokova koji jesu tu propisani kad se mora podnijeti izvješće o radu prema Županijskoj skupštini. Ja sam siguran da su ti svi rokovi ispoštovani. Međutim nigdje ne postoji rok u kojem Županijska skupština mora donijeti odluku o tome. Možda sam u krivu, međutim rokovi su ispoštovani što se tiče dostave izvješća Županijskoj skupštini odnosno predsjedniku Županijske skupštine i ne vidim razlog, jedino ako je to razlog kao što ste vi župane rekli komocija. Ne sviđa mi se komocija, ako treba imat ćemo još Županijskih skupština samo za te točke Dnevnog reda, što je na tragu onoga što je Klub SDP-a tražio u prošlom mandatu, da se napravi jedna tematska sjednica vezana za zdravstvene ustanove. Mislim da je tema prevažna i mislim da prvo moramo osnovati odbore, a nakon toga na sljedećoj sjednici raspravljati na temelju zaključaka odbora.

PREDSJEDNIK: Više rasprave nema.

ŽELJKO LACKOVIĆ: U ime kluba Nezavisnih u Županijskoj skupštini koji čine 8 od 37 mandata, hvala županu na broju kojim me je ispravio, želim zatražiti stanku kako bi se mogli očitovati o nastavku i dogovoriti o nastavku rada na ovoj sjednici jer suprotno mojem zahtjevu, prijedlogu da se vladajući klub očituje da li želi ili ne želi prihvatiti prijedlog skidanja točke 20. s Dnevnog reda, vi niste to napravili i preuzeli ste to na sebe i to je kao predsjedavajućeg Vaše pravo. No ja ću zaključiti iz ovoga, da je zapravo izglasavanjem mjesta koja pripadaju u odborima Nezavisnima u korist SDP-a, jedna sramota, jedno silovanje Poslovnika. Nije u pravilu da mora biti u sastavu, nego je prema sastavu i ovo je posljedica i nastavak političke prostitucije koju gledamo od završetka ovih izbora, u kojima su i svoj obraz i birači prodali od MOST-a g. Matotana i Brčeka do SDP-a koji je podupro sastavljanje većine.

PREDSJEDNIK: G. Lacković dajem Vam Opomenu.

ŽELJKO LACKOVIĆ: Tražim stanku i molim da mi se ista odobri.

PREDSJEDNIK: Dobili ste opomenu radi iznošenja uvredljivih stavova pojedinim članicama i članovima Županijske skupštine, sukladno čl. 146. to ne smijete raditi, a što se tiče stanke, dajem stanku od 5 minuta.

PREDSJEDNIK: Nastavljamo s radom Skupštine, molim članice i članove da zauzmu svoja mjesta. Prije nego nastavimo sa radom molio bih pročelnicu da izvrši prozivku.

Nakon prozivke utvrđeno je da Skupštini prisustvuje 31 član.

ŽELJKO LACKOVIĆ: Dakle, stav kluba Nezavisnih u KKŽ i Skupštini je da neće nastaviti rad na današnjoj sjednici ŽS iz razloga jer se s Dnevnog reda nije skinula točka 20., odnosno jedna protuposlovnička odluka, koja će imati svoje dalekosežne posljedice kada ti odbori počnu donositi odluke. Također želimo reći da su na naša mjesta sjeli neki drugi politički činbenici iz ove Skupštine, takođe želim reći da iz sastava predsjedništva ove skupštine, vi predsjedniče dolazite iz treće političke opcije po snazi, potpredsjednik iz četvrte i šeste, da oporba nema svog potpredsjednika, s druge strane da se popunjavaju mjesta na način da se zanemaruje odredba Poslovnika o zastupljenosti pojedine stranke u ŽS. Ovo sve predstavlja zapravo jedan pokušaj političke eliminacije oporbe iz života KKŽ i to je pravo vas koji vladate i vas župane, ja vam želim sreću u takvom radu i ne zaboravite da četiri godine brzo prolaze, imat ćete jasnu oporbu ali naglasit ćemo uvijek da nije ovo forum u kojemu ćemo ratovati oporba i vladajući nego ćemo ratovati argumentima i držati se zakona. Vi nasrčete na oporbu i meni je to jako žao jer to vam niti pomaže, niti odmaže, a zapravo pokazujete svoje lice kakvi vi zapravo jeste i to je na vama da s tim živite i Vašim suradnicima. Hvala i doviđenja.

PREDSJEDNIK: Hvala g. Lackoviću, samo konstatiram da još nismo glasali o Vašem prijedlogu, da li ga možda povlačite?

(Sjednicu su pustili članovi kluba Nezavisni)

PREDSJEDNIK: Sada prelazimo na glasovanje o prijedlozima izmjena točaka Dnevnog reda i to sukladno čl. 140 Poslovnika. Predlažem da glasamo po rednim brojevima točaka Dnevnog reda. Znači prvi prijedlog je skidanje točke 9. i svih pod podtočaka koje je predložio klub vijećnika SDP-a i HSLS-a.

Županijska skupština s 8 glasova „ za“, 19 glasova „protiv“ nije prihvatila skidanje točke 9. s Dnevnog reda.

PREDSJEDNIK: Znači prisutno je 28 članova, obzirom da je Skupštinu napustilo 3 člana.

Sljedeći je prijedlog skidanje točke broj 18., koje skidanje je predložio sam predlagatelj, dakle župan.

Glasujmo za točku 18. Dnevnog reda, tko je za da se točka skine s dnevnog reda?

Županijska skupština jednoglasno s 28 glasova „za“ prihvatila je skidanje točke 18. s Dnevnog reda.

PREDSJEDNIK: Glasujmo za točku 20. Dnevnog reda, tko je za da se točka skine s dnevnog reda?

Županijska skupština s 27 glasova „protiv“ nije prihvatila skidanje točke 20. s Dnevnog reda.

PREDSJEDNIK: Sada dajem na usvajanje Dnevni red s ovim izmjenama.

Županijska skupština je s 20 glasova „za“ i 8 glasova „protiv“ prihvatila predloženi:

**D N E V N I R E D:**

1. Donošenje Odluke o početku mirovanja mandata članova i početku obnašanja dužnosti zamjenika članova Županijske skupštine Koprivničko-križevačke županije
2. Donošenje Godišnjeg izvještaja o izvršenju Proračuna Koprivničko-križevačke županije za 2020. godinu
3. Razmatranje Izvješća o radu župana Koprivničko-križevačke županije za razdoblje od 1. srpnja do 31. prosinca 2020. godine, s prijedlogom Zaključka
4. Razmatranje Izvješća o radu župana Koprivničko-križevačke županije za razdoblje od 1. siječnja do 8. lipnja 2021. godinu, s prijedlogom Zaključka
5. Razmatranje Izvješća o radu Vatrogasne zajednice Koprivničko-križevačke županije za 2020. godinu s prijedlogom Zaključka
6. Razmatarnje Izvješća o radu i financijskom poslovanju PORE Regionalne razvojne agencije Koprivničko-križevačke županije za 2020. godinu s prijedlogom Zaključka
7. Razmatranje Izvješća o radu Zavoda za prostorno uređenje Koprivničko-križevačke županije i godišnji obračun za 2020. godinu, s prijedlogom Zaključka
8. Razmatranje Izvješća o ostvarivanju godišnjeg program rada Javne ustanove za upravljanje zaštićenim dijelovima prirode na području Koprivničko-križevačke županije s aktivnostima zaštite, održavanja, očuvanja, promicanja i korištenja zaštićenih područja u Koprivničko-križevačkoj županiji za 2020. godinu i Financijskog izvješća Javne ustanove za upravljanje zaštićenim dijelovima prirode na području Koprivničko-križevačke županije za 2020. godinu s prijedlogom Zaključka
9. Razmatranje Izvješća o radu i financijskim rezultatima zdravstvenih ustanova za 2020. godinu, s prijedlogom Zaključka:
   * 1. Opće bolnice „Dr. Tomislav Bardek“ Koprivnica
     2. Doma zdravlja Koprivničko-križevačke županije
     3. Zavoda za hitnu medicinu Koprivničko-križevačke županije
     4. Zavoda za javno zdravstvo Koprivničko-križevačke županije
     5. Ljekarni Koprivnica
     6. Ljekarne Križevci
10. Razmatranje Izvješća o radu i Godišnjeg obračuna Doma za starije i nemoćne osobe Koprivnica za 2020. godinu, s prijedlogom Zaključka
11. Razmatranje Izvješća o radu Županijske uprave za upravljanje županijskim i lokalnim cestama Koprivničko-križevačke županije, s prijedlogom Zaključka
12. Donošenje Polugodišnjeg izvještaja o izvršenju Proračuna Koprivničko-križevačke županije za I. polugodište 2021. godine
13. Donošenje Odluke o raspoređivanju sredstava za financiranje političkih stranaka i nezavisnih članova izabranih u Županijsku skupštinu Koprivničko-križevačke županije za razdoblje od konstituiranja do 31. prosinca 2021. godine
14. Donošenje Odluke o osnivanju Koordinacije za ljudska prava Koprivničko-križevačke županije
15. Donošenje Odluke o izmjeni Odluke o osnivanju Savjeta za razvoj civilnog društva u Koprivničko-križevačkoj županiji
16. Donošenje Zaključka o utvrđenju interesa za sklapanje Ugovora o zakupu poslovnog prostora s Ministarstvom financija, Poreznom upravom, bez provođenja javnog natječaja
17. Donošenje Zaključka o davanju suglasnosti na Odluku o darovanju nekretnina u Dobrovoljnom vatrogasnom društvu Bočkovec
18. Donošenje Rješenja o imenovanju predsjednika i članova Upravnog vijeća Županijske uprave za upravljanje županijskim i lokalnim cestama Koprivničko-križevačke županije,
19. Donošenje Rješenja o izboru predsjednika, potpredsjednika i članova:
20. Odbora za gospodarski razvoj Županijske skupštine Koprivničko-križevačke županije
21. Odbora za poljoprivredu i šumarstvo Županijske skupštine Koprivničko-križevačke županije
22. Odbora za vodno i komunalno gospodarstvo Županijske skupštine Koprivničko-križevačke županije
23. Odbora za zaštitu okoliša i prostorno uređenje Županijske skupštine Koprivničko-križevačke županije
24. Odbora za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost Županijske skupštine Koprivničko-križevačke županije
25. Odbora za obrazovanje, kulturu, znanost, sport i nacionalne manjine Županijske skupštine Koprivničko-križevačke županije
26. Odbora za branitelje Domovinskog rata Županijske skupštine Koprivničko-križevačke županije
27. Odbora za predstavke građana Županijske skupštine Koprivničko-križevačke županije
28. Odbora za razvoj lokalne samouprave Županijske skupštine Koprivničko-križevačke županije
29. Odbora za međunarodnu i međužupanijsku suradnju Županijske skupštine Koprivničko-križevačke županije
30. Donošenje Rješenja o izmjeni Rješenja o izboru predsjednika, potpredsjednika i članova Odbora za izbor i imenovanja Županijske skupštine Koprivničko-križevačke županije
31. Donošenje Rješenja o izmjenama Rješenja o izboru predsjednika, potpredsjednika i članova Odbora za financije i proračun Županijske skupštine Koprivničko-križevačke županije
32. Donošenje Rješenja o izboru predsjednika, potpredsjednika i članova Odbora za dodjelu javnih priznanja Koprivničko-križevačke županije
33. Donošenje Rješenja o izmjenama Rješenja o osnivanju i imenovanju predsjednika/predsjednice i članova/članica Povjerenstva za ravnopravnost spolova Koprivničko-križevačke županije
34. Donošenje Rješenja o imenovanju predsjednika i članova Etičkog povjerenstva Koprivničko-križevačke županije
35. Donošenja Rješenja o imenovanju članova Antikorupcijskog povjerenstva Koprivničko-križevačke županije
36. Izbor članova i članica Županijskog savjeta mladih Koprivničko-križevačke županije
37. Pitanja i prijedlozi članica i članova

PREDSJEDNIIK: Sjednice su održali: Odbor za izbor i imenovanja, Mandatno povjerenstvo, Odbor za financije i proračun i Odbor za statut i poslovnik. Klubovi članova Županijske skupštine također su održali sastanke.

Prelazimo na 1. točku dnevnog reda.

**Točka 1.**

**Donošenje Odluke o početku mirovanja mandata članova i početku obnašanja dužnosti zamjenika članova Županijske skupštine Koprivničko-križevačke županije**

PREDSJEDNIK: Izvješće Mandatnog povjerenstva smo čuli u uvodnom dijelu. Napominjem da je Odluka deklaratorne naravi.

Otvaram raspravu.

Ukoliko se nitko ne javlja zaključujem raspravu i dajem ovu točku na usvajanje.

Županijska skupština jednoglasno s 28 glasova „za“ donijela je

**Odluku o početku mirovanja mandata članova i početku obnašanja dužnosti zamjenika članova Županijske skupštine Koprivničko-križevačke županije.**

Odluka se prilaže zapisniku i čini njegov sastavni dio.

**Točka 2.**

**Donošenje Godišnjeg izvještaja o izvršenju**

**Proračuna Koprivničko-križevačke županije za 2020. godinu**

PREDSJEDNIK: Izvješće smo primili. Raspravu su proveli Odbor za financije i proračun i Odbor za statut te podržavaju Izvještaj.

Obrazloženje daje župan Darko Koren.

ŽUPAN: Poštovani svi prisutni ja ću jako kratko obzirom da se radi o materijalima koji zadiru u daleku povijest u prošlu godinu. Kada govorimo o izvršenju proračuna za 2020. godinu, a isto tako blizu toga je i ovo izvršenje za prvih šest mjeseci ove godine, to su nam nešto svježiji podaci, a isto tako ne mislim da treba ići u veliku širinu obzirom da i ovaj sažetak ima određeni svoj sadržaj i zahtjeva puno utrošenog vremena, pa smatram da to zaista nije potrebno, a bude li i kakvih pitanja koji zadiru u detalje ovog materijala, pročelnik Masnec je ovdje spreman odgovoriti na sva pitanja. Ono što ste i sami iz materijala mogli uvidjeti to je da su prihodi i primici, a isto tako i rashodi i izdaci u 2020. značajno uvećani u odnosu na 2019., a razlog se zna, zbog uvaženih članova i članica koji su novi u tom razdoblju, a to je da smo od toga razdoblja preuzeli i sve plaće odnosno dohodak prosvjetnih djelatnika koji sada idu kroz naš Proračun i kroz našu riznicu. Isto tako je valjda je poznato većini vas da smo preuzeli Ured državne uprave početkom te godine i da smo kroz decentralizirana sredstva od države dobili oko 8 milijuna kuna dodatno za normalno servisiranje tog pogona. Ono što možda treba naglasiti da su tu porezni prihodi na nekoj istoj razini lagani jedan pad poreznih prihoda od 1,3%. Isto tako kad govorimo o tim tzv. neporeznim prihodima oni su ostvareni u iznosu od 562 milijuna i u strukturi čine 91 % ukupnih, najviše od svega pa zato to ističem. Kad bi išao po svim tim pozicijama došlo bi do onoga što sam na početku rekao, izgubili bi puno vremena a ionako je to vrlo teško sada pratiti ovako.

Ono što treba možda posebno izdvojiti jedan od naših temeljnih prihoda su uvijek bile naknade za eksploatacije mineralnih sirovina i ono što je evidentno a to je da su one u padu. One su od 2016.-2020. godine po toj osnovi pale za 48% što je nama veliki problem. Uzrok s jedne strane je smanjenje te naknade, a s druge je smanjenje same eksploatacije. Dobio sam podatak danas od pročelnika da se je u ovoj godini ipak taj trend nešto promijenio. Kad govorimo isto tako o rashodima i izdacima, oni su izvršeni u iznosu od 624,5 milijuna kuna što je 90,6 % od planiranih. U tablici ste u mogućnosti zapravo vidjeti koji su to rashodi poslovanja. Uvijek su u fokusu rashodi za zaposlene. Oni su ostvareni u iznosu od 382 milijuna kad govorimo o cijelom sustavu, što je za 4 % manje od planiranih. Ostvareni rashodi za zaposlene u upravnim odjelima naše Županije iznose 16,2 milijuna kuna, to je zajedno znači sa ljudima koje smo preuzeli iz Državne uprave i oni čine svega 4% ukupnih rashoda za plaće u našem sustavu u kojem su sve naše ustanove zdravstvene, školske čiji proračun odnosno rashodi za osobne dohotke idu kroz našu riznicu i kroz naš Proračun. Spomenut ću materijalne rashode koji su ostvareni skoro 90%, financijski rashodi 82 %, subvencije 77 %, pomoći 77 % itd. Ono što možda treba na kraju reći kao jedan rezime to je rezultat poslovanja prema godišnjem obračunu Proračuna u 2020. utvrđuje se da je ostvaren manjak iz tekućeg razdoblja od 8,1 milion kuna, a to je konsolidirani rezultat cijelog sustava i svih njezinih proračunskih korisnika i same naše uprave. Na njega naravno utječu rezultati naših proračunskih korisnika, nažalost zbog utjecaja tih prenesenih gubitaka iz prethodnih razdoblja. Ukupni rezultat na razini negativan iznosi 54 milijuna kuna. Poznata je priča oko dugovanja naših zdravstvenih ustanova, točno same Bolnice koja je s krajem 2020. godine imala gubitak od 91 milijun kuna. To je kažem sistemski gubitak koji se servisira iz Državnog proračuna svako toliko za namirenja troškova plaćanja farmaceutskim kućama za lijekove i za sve ostale potrebe. Sama Županija i Proračun same Županije u tom je smislu apsolutno pozitivan, konsolidiran i činjenica da na njega utječu tako ti faktori na koje mi ne možemo nikako utjecati, jer ne odlučujemo niti o kolektivnim ugovorima zaposlenih u zdravstvu niti o sredstvima koje HZZO isplaćuje zdravstvenim ustanovama i bolnicama po njihovim kriterijima, nego se jednostavno taj evo rezultat u konačnici financira kroz naše poslovanje. Evo to je najkraće što mogu reći o izvršenju Proračuna za 2020. godinu, a što se tiče Proračuna kad govorimo o razdoblju od 1.-6. mjeseca ove godine isto tako je primjetno da je povećanje polugodišnje u iznosu na 324 milijuna u odnosu na 293,7 koliko je bio u prošloj. Ukupni su planirani primici i prihodi Proračuna u 2021. na iznos od 834 milijuna kuna što nam govori da je iz godišnjeg plana za 10% veći u odnosu na period iz prošle godine. Porezni prihodi su tu ostvareni od 27,7 milijuna. Prihod kojeg također moram spomenuti kao što sam u prethodnom izvješću spomenuo je prihod od naknada za eksploataciju mineralnih sirovina i porez na cestovna motorna vozila, to je kod nas jedan od fiksnih temeljnih prihoda. On je ostvaren u tom razdoblju u iznosu od 2,5 milijuna kuna. Po toj analogiji ili logici bi do kraja godine trebalo biti 5 milijuna kuna, možda čak i malo nešto više jer je druga polovina godine u drugom prihodovnom smislu uvijek veća. To je prilično povećanje u odnosu na prošlu godinu, što znači da se povećao broj motornih vozila, a to je osnovica za taj prihod. Prihodi iz nadležnih proračuna i od strane HZZO-a temeljem ugovornih obveza ostvareni su u iznosu od 124 milijuna kuna i to je 52% od planiranih u 2021. znači isto po sličnoj analogiji više nego što smo planirali. Ali jedan dobar dio se zapravo odnosi na povećanja vanrednih prihoda koje Ministarstvo uplaćuje upravo za namirenja tih postojećih dugova koje zdravstvene ustanove, odnosno sama Bolnica ima. Tih prihoda koji se odnose na zdravstvene je kod Bolnice 84 milijuna kuna, Doma zdravlja 16 milijuna, ZZJZ 12 milijuna i Zavoda za hitnu medicinu 6 milijuna. Rashodi i izdaci su u prvom polugodištu izvršeni u ukupnom iznosu od 329 milijuna kuna. To je otprilike 40% planiranih i to je nekakva isto knjigovodstvena vrijednost koja je pravilo da je prvo polugodište 40, a drugo polugodište 60 posto, u grubo govorim. Imate dakle tablicu u kojoj su izvršeni prikaz izvršenih rashoda po Upravnim odjelima iz koje se zapravo sve vidi da su rashodi za zaposlene ostvareni u iznosu od 209 milijuna kuna i slično otprilike u postocima kao što sam to obrazložio u prethodnom dokumentu nekih 4 % se odnosi na plaće zaposlenika naših UO. Mogu tu još spomenuti materijalne rashode, subvencije, pomoći i ostalo i u konačnici isto tako kao jedan rezime rezultat poslovanja prema polugodišnjem obračunu dakle za 2021. godinu utvrđuje se da je ostvaren manjak iz tekućeg razdoblja za 4,9 milijuna kuna, to je konsolidirani rezultat opet nas kao Uprave i svih naših proračunskih korisnika, a na njega osim Županije utječu i rezultati proračunskih korisnika zbog utjecaja tih prenesenih gubitaka u prethodnom razdoblju ukupni rezultat na razini Županije iznosi manjak od 59 milijuna kuna. Da ponovim, najznačajniji utjecaj je rezultat na sistemski manjak koji proizlazi iz poslovanja Opće bolnice i to je nešto na što mi ne možemo direktno utjecati, to je pitanje sistemskog rješavanja zdravstva u cjelini na razini cijele države. Struktura viška manjka po proračunskim korisnicima na dan 30.6.2021. je sve u ukupnosti 59 milijuna manjka, a kad kažemo da je od toga bolnica 105 milijuna, onda znadete da su svi ovi drugi u plusu od same Županije. Evo to je jedan kratak rezime obrazloženja oba dva dokumenata. Ponavljam, pročelnik Masnec je ovdje spreman na odgovore na svako pitanje, ako vas još nešto zanima povodom ovog što sam ja rekao.

PREDSJEDNIK: Primjećujem da je župan dao obrazloženje za točku 2. i 12. , pod točkom 12. onda neće koristiti svoje pravo na davanje obrazloženja.

PREDSJEDNIK: Da li se predstavnici Odbora žele javiti?

Predstavnici klubova članova?

MLADEN KEŠER: G. predsjedniče, uvaženi vijećnici, g. župane, dopustite mi da iskoristim svoje pravo i da se referiram na g. Lackovića koji je govorio onako kako to nije. Prava oporba je u ovoj skupštini SDP, koji je dobio povjerenje najviše od naših građana i ovdje sjedi 10 zastupnika u ovoj skupštini i za SDP su završili izbori sa datumom izbora župana i ove skupštine. SDP u radu sudjeluje na način da bude konstruktivna oporba županu, predsjedniku i svima onima koji će raditi na način što bi zapravo štetilo našim građanima. Mi nismo oporba koja će rušiti, mi smo oporba koja će predlagati, koja će žestoko zastupati interese građana, interese svih naših institucija od naših škola, bolnica do ustanova da sad ne nabrajam redom, a ima ih jako puno u KKŽ, pa dopustite mi zapravo da to bude jasno. Lacković je pokazao svoje lice kroz prošlu Skupštinu, gdje je zapravo jedno vrijeme bio oporba i čvrsta oporba, nakon nekoliko tjedana je došao ovdje i koliko se sjećam bio je opozicija ili obrnuto. Što znači da mi to ne želimo, mi imamo svoj stav, svoje jasne ciljeve. Mi ćemo jasno raditi u ovim Odborima. Poručujem ovdje vama i Vama predsjedniče, molim da to stručne službe prenesu, mi smo popunili oporbena mjesta ili mjesta manjina u našim odborima na način da to ne popune vladajući. Jer ukoliko bi to popunili vladajući, zapravo oporba bi tada nestala iz lica ove Skupštine. Poručite kolegi Lackoviću da vam dostavi imena u svim Odborima koji mu pripadaju i mi ćemo se povući u njegovo ime jer smatram da zaslužuje da ima svoje zastupnike u odborima ŽS. To sam morao spomenuti, a sada prelazim na 2. točku. Ja bi ovdje pitao stručnu osobu, zanima me precizno, pošto mi neki nismo radili u ŽS, što se to točno odnosi u manjak od 23 milijuna 606 tisuća kuna, interesira me što se to odnosi na izdatke za financijsku imovinu i otplatu zajma, koji su to zajmovi bili u pitanju? Interesira me koji je zapravo dignut kredit od 18 milijuna i nešto tisuća kuna? Isto tako nas interesira da nam podrobnije objasnite koji je to manjak od 54 milijuna koji je prenesen u 2021. godinu? Onaj dio koji bi volio više govoriti o Bolnici, to ćemo govoriti u točci koja nam je ostala. Nas konkretno zanima koji su to krediti i za što su ti krediti podignuti i kakav je njihov ciklus korištenja odnosno vraćanja, zanima nas sve koji uplaćujemo u Proračun KKŽ financijska sredstva?

PREDSJEDNIK: Otvaram raspravu za članove i članice.

MARKO FUCAK: Prije svega pozdravljam sve članice i članove Skupštine, župana i zamjenika, predsjedavajućeg, sve ravnatelje i pročelnike. Da se nadovežem, kolega Kešer je rekao da nije sudjelovao u radu prošlog saziva ŽS, meni je bila čast da sam bio vijećnik pa onda znam neke detalje oko naših amandmana koje je tada naš klub SDP-a i Hrvatskih laburista dao. Mi smo za 2020. godinu imali neke izvjesne amandmane koje jasno vladajući teško da će prihvatiti, tako niste prihvatili ni ove naše, a imali smo i neke prijedloge vezane za otvaranje Regionalnog centra za distribuciju voćem i povrćem, koji normalno isto niste osvojili, ali zanimljivo da ste ga stavili na svoj listić za izborni program. G. župan, vi ste to stavili pa me zanima, kako to planirate u narednom razdoblju napraviti i kad, jer evo već sam napomenuo dosta ste naših ideja znali ukrasti, pa evo opet smo vam na raspolaganju, ako trebate neki dobar prijedlog, sugestiju, neki izborni program, slobodno se javite budemo to riješili besplatno. Ono što me bode u oči u ovom izvješću izvršenja Proračuna za 2020. je realizacija neki stavki, a jedna od njih je i vezano za poljoprivredu tj. za potpore kod elementarnih nepogoda. Mi smo imali u planu za 2020. 150 tisuća kuna s tim da se samo realiziralo 32%, od toga, 28.267,00 kn. Virovitičko-podravska županija puno više izdvaja, čak po 720 tisuća kuna, znam da smo jednu godinu to naglasili da je jako upitno. Znači naši saborski zastupnici su još 2018. godine uspjeli od države dobiti jedva 500 tisuća kuna, dok su saborski zastupnici iz Virovitičko-podravske županije za svoje OPG uspjeli izdvojiti preko 12 milijuna kuna pomoći za elementarne nepogode. Mi opet radimo istu grešku, dobijemo opet duplo manju pomoć od države za naše OPG za pomoć od suše, tuče i mraza, a još si sami u Proračun stavimo mizerna sredstva. Onda ako pogledamo stavku promidžbe županijske, tu smo imali u planu, govorim mi jer smatram da smo dio jedne cjeline pa možemo o nečem odlučivati, pa kažem mi, a trebao bi možda reći da ste vi planirali, 558 tisuća kuna za medijsku promidžbu i normalno realizirali ste u postotku od 92 %. Čak je za 2021. iznos uvećan za 100 tisuća kuna, ne znam zbog čega. Znači dolazimo do medijske promidžbe na 660 tisuća kuna. Dobro, to ćemo u drugom izvještaju. Mislim, u nekim stavkama podcjenjujemo neke naše udruge, naše OPG-ove, poljoprivrednike, gospodarstvenike, a na neke druge stavke bacamo novce po meni nepotrebno. Također stavka na koju SDP između ostalog isto davao amandman na povećanje stavke sufinanciranje EU projekata u jedinicama lokalne samouprave. Tu smo imali 50 tisuća kuna u planu, a realizirali smo blizu 97% u iznosu od 48 500 kn, kada to podijelite sa 25 jedinica lokalne samouprave, znači svaka dobije 2 000 tisuće kuna. Mislim, to je po meni sramotno. Ako vama neke općine ili neki grad vrijedi dvije tisuće kuna, onda možda bolje da tu stavku stavimo samo na tisuću kuna, nego ovako se samo brukamo sa malim iznosom. Mi smo to predlagali s amandmanom, SDP je tu stavio povećanje od 240 tisuća kuna, što naravno niste podržali, nije ni to neki veliki iznos za potpore JLS-ovima ali je puno veći iznos nego ovih 50 tisuća kuna. To su neke stavke koje zabrinjavaju u ovom proračunu za 2020. godinu. Ja se nadam kada će doći prijedlog Proračuna za 2022. godinu da će se neke stavke malo bolje planirati, a ujedno da će imati puno bolja izvršenja od ovog Proračuna.

DARKO MASNEC: G. predsjedniče, dame i gospodo zastupnici, novinari i moji kolege. Ovdje se radi oko 18 mil. i 200 tisuća kn kredita. Županija nije digla taj kredit nego Bolnica i to je bilo za dva projekta energetske obnove za investicije koje smo radili i o kojima je kreditima Županija donijela Odluku. To su krediti na 10 godina s rokom otplate i s vrlo niskom kamatom. Što se tiče onih pitanja 54 milijuna kn prenesenih gubitaka iz prethodne godine, to je u biti kumulirano. Mi smo osnivačka prava nad bolnicom ponovno preuzeli, neka mi niko ne zamjeri, ja mislim 2016. g. i tada umjesto sanirane bolnice, dobili smo ju sa 40 i nešto milijuna kuna gubitka i ako danas gledate da ona ima 105 milijuna na šestomjesečnom obračunu kumuliranih ukupno od tada, nije teško da se vidi da je tih 50 milijuna u zadnjih tri godine naraslo, iako moram priznati da bi bio daleko veći da država nije godišnje koji puta od 15-20 milijuna kuna sa određenom pomoći intervenirala sa kojima je pomogla da se plate dugovi. Također moram naglasiti da je Županija pored decentraliziranih sredstava dala prošle godine 6 milijuna izvornih sredstava iz svojeg Proračuna, odnosno 3 milijuna i ove godine 3 mil. za određene projekte i programe koje je trebala provesti Bolnica.

Što se tiče ovih 50 tisuća kuna, mi izdvajamo toliko koliko i jedinice lokalne samouprave, a istovremeno moram reći da naša PORA ima program Potpore gdje besplatno radi sve projektne dokumentacije za EU fondove i tako da mi uopće ne bi trebali trošiti financijska sredstva Županije za te namjene.

PREDSJEDNIK: Ukoliko se nitko ne javlja zaključujem raspravu i dajem ovu točku na usvajanje.

Županijska skupština je s 19 glasova „za“, 8 glasova „protiv“ i 1 glas „suzdržan“ donijela je

**Godišnji izvještaj o izvršenju Proračuna Koprivničko-križevačke županije**

**za 2020. godinu.**

Godišnji izvještaj se prilaže zapisniku i čini njegov sastavni dio.

**Točka 3. i 4.**

**Razmatranje Izvješća o radu župana Koprivničko-križevačke županije za razdoblje od 1. srpnja do 31. prosinca 2020. godine, s prijedlogom Zaključka**

PREDSJEDNIK: Izvješće smo primili. Raspravu je proveo Odbor za financije i proračun i podržava Izvješće. Ako se slažete objedinili bih odmah točku 4. jer se nastavlja izvješće do 8. lipnja 2021. pa da ne vodimo dvije rasprave.

Konstatiram da je većina „za“ objedinjenu raspravu.

ŽUPAN: Bio je dogovor da ćemo voditi objedinjenu raspravu za ove dvije točke pa tako i za izvršenje Proračuna. Ja sam kao što ste vidjeli, napravio već uvodno obrazloženje i za izvršenje Proračuna pod točkom 12.

Reći ću da je bi ova točka trebala glasiti da je to Izvješće o radu Županijske uprave. Činjenica je da je župan na čelu Županijske uprave odgovorna osoba koja naravno stoji iza svega onoga što cjelokupna županijska uprava radi i za to je odgovoran, ali je posve jasno svima da to Izvješće predstavlja djelovanje i rad cijele županijske uprave, znači svih županijskih odjela, isto tako naših ustanova i svih ostalih. Isto tako moram reći da je bilo na odborima u tom kontekstu prikazano, ponavljaju se neke stvari. Mnogo je projekata koji su dugoročni i oni se pojavljuju u ovom Izvješću i u izvješćima prije, pojavljivat će se isto tako i u sljedećem, neki projekti koji su višemjesečni ili čak višegodišnji. Evo isto ću nastojati biti kratak kad govorimo o razdoblju od 7.-12. mjeseci 2020. godine u Izvješću se nalazi prikaz svih važnih projekata, mjera, aktivnosti koje su naša Županijska uprava i njezina upravna tijela i ustanove provodile u tom razdoblju. Sjećamo se svi da je to razdoblje u najvećem dijelu obilježila pojava pandemije od 3. mjeseca od kad smo svi zajedno živjeli, djelovali i radili u jednim specifičnim uvjetima, no unatoč tome i činjenici da je to zahtijevalo neke prilagodbe i skretanja. Neke resete i naravno promjene, da smo realizirali i ostvarili u najvećem dijelu sve one projekte koje smo i planirali, u sektoru zdravstva, obrazovanja, gospodarstva i svih ostalih, iako je to naše djelovanje bilo prilagođeno tim okolnostima. Imali smo odličnu suradnju s Vladom RH, potpisan je ugovor o dodjeli bespovratnih sredstava za RCGO Piškornica. Prisustvovao je tu min. Čorić. S ministrom rada i mirovinskog sustava potpisao sam ugovor za projekt „Novi početak“ vrijedan 9 milijuna 200 tisuća kuna, koji će omogućiti uvjete za uspostavu sigurne kuće u novom objektu i kompletan sustav. Ministar zdravstva je također obilježio završetak projekta dnevnih bolnica vrijedan 47 milijuna kuna puštajući u rad taj dio naše bolnice i isto tako novog CT uređaja. Projekti koji su važni i koji se i sada provode su naše školske-športske dvorane, projekat vrijedan 70 milijuna kuna. On obuhvaća izgradnju 5 dvorana. To već više-manje znadete. Potpisani su Ugovori za dvoranu u Kalinovcu, Sv. Ivanu Žabnu i Sv. P. Orehovcu, a u ovom drugom Izvješću su potpisani za Rasinju i Kloštar Podravski. Županijskom centru kompetencija II. Faza projekta dodijeljeno je novih 30 milijuna kuna bespovratnih sredstava. Isto tako moram vas podsjetiti da smo na skupštini donijeli Odluku o sklapanju izvan sudske nagodbe sa Republikom Hrvatskom radi isplate troškova najamnine za koprivničku Gimnaziju čime smo prihodovali oko 9 milijuna kuna i spriječili da taj proces ide u neko novo vrijeme i rizik da ishod možda bude drugačiji. Ono što uvijek valja spomenuti, nije to možda u najvećoj mjeri našom zaslugom, ali sigurno smo u tome imali veliku ulogu. Veliki nacionalni projekti financirani sredstvima EU fondova i državnog proračuna se provode na prostoru ove županije. Razni infrastrukturni projekti u koje se investira preko 5 milijardi kuna od ceste koja bi trebala svaki čas krenuti. Vidjeli ste moju izjavu gdje je uložena žalba na nadzor, dakle dobivena je građevinska dozvola onaj petak kad je ministar Horvat to najavio, izvođač je odabran, čeka da ga puste u gradilište. Dinamika rješavanja žalbi na DKOM-u je nešto što je mnogima nerazumljivo pa tako i meni. Nastojimo kroz sve moguće kanale doći barem do informacije ako ne i taj proces ubrzati, tako da se zaista počne raditi. Pruga se radi, to i sami vidite. Isto kao i aglomeracija Koprivnica-Križevci-Đurđevac i kao što sam već spomenuo Regionalni centar je već u postupku odlučivanja o tvrtki ili konzorcij koji će taj posao raditi. Isto tako je već treći ili četvrti krug žalbe na DKOM-u. Sada je najnoviji rok 26. ovog mjeseca pa ćemo vidjeti. Predstavljali smo županiju na međunarodnom planu, primili smo veleposlanicu Bugarske, isto tako kolegicu županicu iz jedne županije u Bugarskoj koja se zove Gabrovo, počasnog konzula iz Mađarske, gradonačelnika Nagykanizse s kojim smo potpisali i jedan međunarodni Sporazum na koji je ova Skupština isto dala suglasnost. Napominjem da je to interesantno i našim institucijama i PORI, i Komori i našim nekim poduzetnicima. Isto tako Nagykanizsa je veliki grad, ima status Županije i smatramo da je nama to korisno. U informiranju javnosti smo isto tako bili angažirani. Ovo što je uvaženi član skupštine g. Fucak spominjao, novaca za medijsku promidžbu nikad nema dovoljno, a ne to zato jer je potrebno nekome iz nekakvih interesa, ta su sredstva u tom iznosu osigurana i manje je vrlo teško od toga uložiti. Izrađeno je preko 500 medijskih objava za javnost, 10 konferencija za medije, 200 priopćenja o aktivnostima Stožera. Puno smo se naravno u toj godini bavili sa Civilnom zaštitom i spašavanje, sa pandemijom. Osigurali smo uvjete za nesmetan rad Stožera, dostupnost testiranja na našem Zavodu za javno zdravstvo i sve ono što je bilo potrebno. Isto tako, da malo ubrzam, gospodarstvo, cijeli niz mjera smo provodili, isto tako u komunalnoj strukturi. Ravnomjernom razvoju nekih 2 milijuna 100 tisuća kuna, katastarsku izmjeru smo financirali sa 500 tisuća kuna. Sama aktivnost moja kao čelnika, mogu rezimirati koliko je akata bilo, 15 Odluka , 5 proračunskih, 17 Zaključaka i ostalih akata donesenih u tom razdoblju. Usvojen je Proračun za 2021. on je iznosio 829 milijuna kuna isto tako projekcije. Mogu još spomenuti javnu nabavu, pripremu EU projekata što ulazi u centar kompetencija, razvoj kompetencija kroz učenje, Novi početak, Prilika za sve i cijeli niz projekata da sada zaista ne idem u detalje. Prijavljeni su i novi projekti, Svi u školi svi pri stolu. Sad smo ovih dana bili na potpisivanju Ugovora 950 tisuća kuna mislim da je dobiveno za tu namjenu u Ministarstvu rada. Što se zdravstva tiče, završeno je opremanje dnevnih bolnica, energetska obnova zgrade paviljona, bolničkih zgrada. Subvencioniramo stambene kredite liječnika, 29 liječnika je iskoristilo tu mogućnost. Isto tako provodimo specijalističko-konzilijarnu zdravstvenu zaštitu u Križevcima i Đurđevcu oko 1700 pacijenata, to su ambulante naših specijalista. Obrazovanje sam već spomenuo, dakle CEKOM. Izrađen je idejni projekat za Učenički dom u Koprivnici. Znadete da smo ovih dana i taj postupak oko dobivanja zgrade bivšeg željezničkog konačišta završili. Zgrada je prenesena, 1/1 mi smo vlasnici. To nam je sad jedna nova briga više i posao koji nam predstoji, ja se nadam da ćemo ga zajedno sa Gradom Koprivnica uspješno realizirati. Zatim sam kao nositelj izvršne vlasti usmjeravao djelovanje svih naših Upravnih tijela, sve obveze koje su mi propisane različitim posebnim aktima i zakonima, ja smatram da sam izvršavao uredno i pravovremeno. Unatoč svim izvanrednim okolnostima pokrenuli smo realizaciju novih projekata i nastavljamo sa provođenjem već onih koji su započeti i sve s ciljem stvaranja uvjeta koji bi trebali biti bolji na prostru naše Županije i vama kao članovima i članicama skupštine predlažem usvajanje ovog Izvješća, govorio sam o 2020. godini koju smo već pomalo i zaboravili.

Nastavno na to od 1. siječnja do 8. lipnja nije se ništa bitnije u dinamici i angažmanu promijenilo. Isto tako smo nastavili suradnju s Vladom kroz posjete ministrice poljoprivrede i ministrice kulture. Isto tako rekao sam da smo od Ministarstva graditeljstva i državne imovine od ministra Horvata dobili Odluku o darovanju nekretnina, a ovih dana je to sve i provedeno. Rekao sam već da su potpisani Ugovori za dvorane u Kloštru Podravskom i Rasinji. U sklopu županijskoj centra kompetentnosti potpisan je Ugovor o javnoj nabavi usluge izrade standarda zanimanja, standarda kvalifikacija i standarda strukovnih kurikuluma, te modernizacije postojećih obrazovnih programa kao i Ugovori za rekonstrukciju i dogradnju Obrtničke škole u Koprivnici i Strukovne škole u Đurđevcu. Osigurano je 2 milijuna kuna za funkcioniranje i potrebe Tima 2 u Đurđevcu. Žao mi je što nema ovdje šefa Đurđevca da to čuje, da ga malo podsjetimo, koja omogućava građanima kvalitetniju medicinsku skrb. Bili smo predstavili projekt Učeničkog doma zajedno sa Gradonačelnikom Koprivnice, mislim da će to u sljedeće tri godine biti jedan od značajnijih projekata, po mom sudu vrijednosti preko 30 milijuna kuna. Nacionalne projekte već sam spomenuo, oni se i dalje provode. Isto tako smo na međunarodnom planu sudjelovali na nizu bilateralnih sastanaka. Mogu spomenuti Veleposlanika Kraljevine Belgije koji je boravio ovdje u posjetu. Isto tako opet spominjem informiranje javnosti, da ne spominjem opet brojke, i kažem sve se to ponavlja, neke naše aktivnosti kakve su i u Izvješću koje sam malo prije prezentirao. Katastarska izmjera se vrši u Rasinji i dalje, a isto tako se jedan dio i provodi u Đelekovcu, mislim u Gornjoj Rijeci i Legradu. KKŽ je u postupku izrade strateškog dokumenta koji se zove Plan razvoja naše županije za naredno programsko razdoblje 2021.-2027. Izradu tog Plana razvoja koordinira naša Razvojna agencija PORA, naš regionalni koordinator koji je vrlo evolviran u sve te naše aktivnosti i poslove koje obavljamo, da ne spominjem sve ove akte koje sam donio i potpisao, mislim da to nije sad i najvažnije od svega. Kad govorimo o projektima, osim Centra kompetencije Novi početak, Prilika za sve, Svi u školi svi pri stolu, školska shema voća i ostali. U Đurđevcu smo bili partner uspostave infrastrukture za pružanje socijalnih usluga Centra za socijalnu skrb Đurđevac zajedno sa tim Centrom. Isto tako smo dali u Koprivnici podršku jednom projektu Centra za socijalnu skrb. U zdravstvu je za investicijsko i tekuće održavanje tri naših ustanova potrošeno 2,2 milijuna kuna znači Općoj bolnici, Domu zdravlja i Zavodu za hitnu. Tim 2 je počeo raditi, to sam rekao. Subvencioniranje stambenih kredita liječnika se nastavilo, sad više nema 29 nego 36. specijalističko-konz. zdravstvena zaštita u Križevcima već sada ima 1600 pacijenata za pola godine. Prošla godina je bila specifična pa je sada taj projekat ponovno značajan. Smatram da sam zakonito radio i usmjeravao djelovanje svih svojih suradnika u upravnim tijelima i našim ustanovama i sve naše aktivnosti imaju za cilj stvaranje boljih uvjeta za gospodarstvo i za sve one potrebe ljudi koji u našoj Županiji žive i namjeravaju tu ostati i isto tako članovima Skupštine predlažem usvajanje izvješća.

PREDSJEDNIK: Da li se predstavnici Odbora žele javiti?

Predstavnici klubova žele javiti?

MLADEN KEŠER: Uvaženi g. predsjedniče, slušajući izvješće g. župana zapravo objedinili smo izvješća pa dopustite da ja objedinim i svoje izlaganje. Zapravo, želim reći da je odgovornost na skupštinarima da se ovakve stvari više ne događaju. Govorim vam to iz dva razloga. Prvi razlog je to što smo vrlo malo uložili u financijska sredstva pripreme EU projekata. Trebamo planirati da se ubuduće više sredstava osigura za pripremu projektne dokumentacije i pripremu projekata za jedinice lokalne samouprave, jer ne mogu vjerovati da su dvije općine mogle samo proći za pripremu projekata. Ja sam bio općinski načelnik i kandidirao sam i nisam mogao dobit financijska sredstva. Nije mi jasno na koji način i koji su to bili kriteriji da su neke općine dobile sredstva, a neke općine nisu dobile odobrena sredstva. Što se tiče same javne nabave, mislim da je tu riječ o usitnjenoj nabavi gdje doslovno župan ima mogućnost da donosi odluke u svojem djelokrugu i mislim da tu treba kvalitetnije planirati samu nabavu. Što se tiče poljoprivrede nije mi jasno da od 1.1.2021.-1.6.2021. smo imali raspisani jedan natječaj za poljoprivredu gdje se u samom tijeku natječaja mijenjala pravila natječaja. Zašto se poljoprivrednike zanijelo u tom dijelu da su ljudi ušli opreme, a nisu poslije toga dobili financiranje iz Proračuna KKŽ? Riječ je zapravo o prevari poljoprivrednika, to se zapravo drugačije ne može reći, jer ne mogu vjerovati da se u samom tijeku natječaja moglo nešto promijeniti, a to se dogodilo na natječaju za poljoprivredu i gospodarstvo. To je samo jedan primjer gdje su se ljudi javili, gdje su imali račune iz prošle godine, a onda nisu više bili računi u 2021. priznati. To nije jedan čovjek nasamaren nego je nasamareno jako puno ljudi, a to je bio poljoprivredno politički natječaj. Na kraju kad su izbori završili tad su Rješenja došla već idući tjedan. Neka se to više ne događa. Nemamo sad izbore, nemamo više potrebe da nam se takvo što dogodi u KKŽ. Što se tiče lovnog gospodarstva, objedinit ću dvije stvari. A lovno gospodarstvo je g. župan skinuo s dnevnog reda gdje imamo Program za lovno gospodarstvo. Da li je istina da mi nismo dvije godine ništa isplatili lovozakupnicima, a znamo da nam je 10% obveza da ide povrat lovozakupnicima? Što znači da smo tim programom oštetili naša lovačka društva i ne može biti drugačije, kao što je to ovdje se dogodilo, kao što je i župan rekao da je glavna krovna udruga ušla u stečaj, odnosno velike probleme. KKŽ molio bih da za iduće razdoblje razmisli o nekoliko segmenata. Ja sam bio općinski načelnik, i vrijeme prije mene od 1996. g. je lovačko društvo Hubert izgubilo negdje oko 3 tisuće hektara svojeg šumskog zemljišta, svojih šuma. Što se zapravo dogodilo. Od 2016.-2026. još 550 hektara lovnog područja. Znate u čiju korist? U korist Varaždinske županije. Kada bi to zapravo sada pomnožili, ako primjer jedno lovačko društvo godišnje uplaćuje 180 tisuća kuna i treba mu se vratiti 17 tisuća kuna, onda kad bi to pomnožili u ovim godinama koje smo izgubili po mojem izračunu KKŽ je izgubila negdje oko 18 milijuna kuna. Sad se postavlja pitanje tko je kriv za to? Jasno da Darko Koren nije kriv što se dogodilo prije njega, ali Darko Koren mora preuzeti odgovornost za izgubljenih 780 ha lovišta koje je otišlo kamo? U Varaždinsku županiju. Prema tome vodite brigu o ovom mojem govoru kad ćemo raditi program za 2022. Ili ovaj Program kojeg ste skinuli s Dnevnog reda da nam se takve stvari ne događaju. Što znači da klub SDP-a traži da se pokrene postupak, nije u pitanju teritorij nego lovno područje, da se pokrene postupak vraćanja lovačkom društvu Hubert 780 hektara lovnog područja. Mi gubimo novac, a prihod je to Varaždinskoj županiji. I vjerujem da ste me razumjeli. SDP je spreman surađivati, konstruktivno donositi prijedloge i dati vam sugestije ukoliko ćete trebati, a na tome ćemo itekako inzistirati.

MARKO FUCAK: Prije svega želim se zahvaliti g. županu, iako smo mi oporba, pohvalio je SDP da smo sudjelovali i predlagali amandmane da se pokrene izgradnja dvorana u nekim općinama, pa evo župan osim zahvale sebi i svojim službama zahvalio je i SDP-u, hvala Vam na tome. Ja ću se nadovezati na izvještaj, iako možemo ići na širinu, možemo se nadovezati na proračun i same aktivnosti župana, ali s obzirom da se radi o dokumentu koji se zove Izvješće o radu župana, mislim da sam to već u nekim sjednicama skupštine pričao. Doduše, taj sam dokument ima 58 stranica, ali iz njega se ne može iščitati točno sam rad i aktivnosti župana. To se navodi na stranici od broja 8-13, ali tamo opet ne piše ništa konkretno nego se navode neki proračunski akti, odluke, rješenja, neki drugi zaključci, u biti sve ono što odrađuju stručne službe Županije, a ujedno što radi i Županijska skupština. U biti sam župan je rekao da je to rad svih njih, stručni službi i ŽS, velim onda bi se po tome taj Izvještaj trebao zvati Izvještaj o radu stručnih službi, Županije i Županijske skupštine, a ne izvješće o radu župana. Znači od tih samih nabrajanja akata, rješenja i odluka mene bi više veselilo, a i širu javnost da se u tom Izvještaju par stranica odnosi na sam rad župana. Što hoću s tim reći? Mene osobno zanima koliko je župan provodio vremena na sastancima u Hrvatskoj gospodarskoj komori, Hrvatskoj obrtničkoj komori, saslušao neke obrtnike, poduzetnike, saslušao njihove probleme, pokušao riješiti neke njihove zahtjeve. Koliko sam slušao neke potrebe ugostitelja posebno prošle godine 2020. kada je bio vrhunac pandemije, vidimo da i sad još traje pandemija, ugostitelji se još uvijek bore sa tima mjerama, odlukama, nemaju dovoljno financijskih sredstava da pokriju svoje troškove, plate zaposlene. Zanima se to, rad samog župana, koliko ste proveli na sastancima s nekim Udrugama, nacionalnim manjinama i to. Al ovo što samo možemo iščitati iz Izvješća, to je eventualno nekih 8 stranica, ali u tom rasporedu su nabrojeni samo proračunski akti, neke odluke i rješenja.

TOMISLAV GOLUBIĆ: Ja ću se složiti ovaj puta s g. županom, stvarno pročitao sam Izvješće i jedno i drugo. Ispada da to izvješće radi Županijska uprava, dosta stvari je kopirano iz njihovih izvješća o radu, pobrojani su akti, pobrojano je sve što je župan potpisivao. Žao mi je da je to u toj formi. Župane vi morate na tome poraditi i na kraju krajeva dobili ste izbor na temelju programa na temelju kojeg su vam birači dali povjerenje. Ja bi volio da u tom izvješću Vi stvarno pokažete tu viziju, da pokažete taj nekakav cilj vašeg mandata kojeg ćete ispuniti, svi vjerujemo u to, jer na ovaj način nismo dobili, dobili smo Izvješće o radu županijske uprave. Naravno da to mora biti unutra jer je to neka vrsta forme koja se mora zadovoljiti, meni je to apsolutno jasno. Međutim to vam je prilika, to je nešto što ostaje u arhivi. Dajte napišite nam više od te dvije stranice. O čemu vi planirate raditi, gdje vidite razvoj županije. Tim više ako pričamo o 2020. godini, drugoj polovici 2020. godine gdje smo se susreli sa nečim što se nitko u ovoj dvorani nikad nije susreo, a to je pandemija Corona virusa. To je bio jedan novi moment na koji se moralo reagirati. Ja nisam iščitao na koji način je župan, kakve su bile ideje županove, prijedlozi, što se točno to radilo da se pomogne gospodarstvu, poljoprivredi, građanima naše županije da lakše o prebrode. Žao mi je da je to tako. Politički moram iskomentirati da ste tu imali savršenu priliku poentirati s ovim izvješćem. Puno više od onoga što ste nam tu predočili. Ja se mogu samo nadati ko i svi ljudi koji su glasali za vas na izborima, da ovo što piše tu, da to nije samo ono što ste radili, da ste radili puno više od toga.

ŽUPAN: Hvala na ovim raspravama. Uvijek čovjek može nešto naučiti i profitirati. Ja moram reći da smo mi baš u Uredu župana raspravljali sami o metodologiji izrade izvješća koje se tako zove Izvješće o radu župana, počevši od samog naziva koji nije meni logičan, jer naravno da ono mora sadržavati ono što radi cijeli sustav, cijela županijska uprava. Mislim da bi bilo logičnije da se zove Izvješće o radu županijske uprave. Ne postoji metodologija, nije propisano. U nekim županijama ta Izvješća imaju 500 stranica, u nekim županijama 5 stranica. Ja vam garantiram g. Golubić da ja vas zamolim da vi meni napišete to Izvješće, a da vaši kolege ne znaju da ste to vi napisali, oni bi glasali protiv. Tako da ja što god napravim neće biti dobro, odnosno ne ja nego moje službe. Malo se šalim, ali to vam je tako. Dakle nemoguće je svaki moj razgovor, svaki moj angažman, svaki moj sastanak upisati i prenijeti kroz Izvješće o radu župana. To je valjda svima jasno. Mi na dnevnoj osnovi imamo objave na našoj web stranici, većinu toga prenose mediji. Dakle, slažem se ja da uvijek može ovako i onako. Da smo ga napravili onako kako bi vama ili nekome od prisutnih bilo bolje ili logičnije, netko drugi bi tome prigovarao. Mi na dnevnoj bazi imamo sastanke, razgovore, obilazimo i udruge, tvrtke. Evo, baš sam nedavno bio u tvrtki Rasco i razgovarao s vlasnicima i direktorima o jednoj vrlo ozbiljnoj temi i gledamo kroz prozor, a g. Fucak se šeće po parku i nogostupu i nema što raditi. Tak da ne mislite da nismo posjetili niti jedan gospodarski subjekt. Ko za vraga baš tamo gdje vi dolazite na posao. Ono što mogu reći o ovom izvješću, ja isto nisam nikada u potpunosti zadovoljan, sad je već to drugi ili treći mandat kako Zakon propisuje da se ta izvješća rade. Probali smo u prvom mandatu probali da to bude kraće, pa smo probali da to bude duže, pa smo probali da sadržava ovo ili ono. Nekako smo se odlučili za ovaj koncept i za ovaj sadržaj i ja vam tu zaista ne mogu oponirati u Vašim razmišljanjima i u vašim stavovima da bi to trebalo nekako drugačije. Ja ne kažem da je to nešto idealno, niti da to sadržava baš sve što mi radimo ili što ja radim posebno, ali odlučili smo se na ovu formu, pa ćemo dozvoliti da neke vaše sugestije to i promijene.

Županijska skupština s 19 glasova „za“, 8 glasova „protiv“ i 1 glas „suzdržan“. donijela je

**Zaključak o prihvaćanju Izvješća o radu župana za razdoblje**

**od 1. srpnja do 31. prosinca 2020. godine.**

Zaključak se prilaže zapisniku i čini njegov sastavni dio.

Županijska skupština s 19 glasova „za“, 8 glasova „protiv“ i 1 glas „suzdržan“. donijela je

**Zaključak o prihvaćanju Izvješća o radu župana za razdoblje**

**od 1. siječnja do 8. lipnja 2021. godine.**

Zaključak se prilaže zapisniku i čini njegov sastavni dio.

**Točka 5.**

**Razmatranje Izvješća o radu Vatrogasne zajednice Koprivničko-križevačke županije za 2020. godinu s prijedlogom Zaključka**

PREDSJEDNIK: Izvješće smo primili.

Obrazloženje daje Zvonimir Habijan, zapovjednik Vatrogasne zajednice Koprivničko-križevačke županije.

ZVONIMR HABIJAN: G. predsjedniče, uvaženi g. župane, zamjeniče župana, gospođe i gospodo zastupnici. Izvješće se odnosi na 2020. g. Puno je bilo aktivnosti bez obzira što je bilo vrijeme pandemije, ali barem u tom segmentu smo odradili puno stvari. Obzirom da vas ima podosta novih pa ću ja ponoviti neke stvari vezane za samu organizaciju Županijske vatrogasne zajednice. Osnovana je 10. listopada 1993. godine i radimo temeljem Zakona o vatrogastvu na zaštiti od požara, Zakonu o sustavu civilne zaštite, Zakona o udrugama i naravno Statuta županijske vatrogasne zajednice iz 2013. godine i izmjenama i dopunama iz 2018. godine . Obzirom da su ove godine bile izborne godišnje skupštine na svim strukturama županijskih, a i općinskih razina, imamo i novi Statut. Uz 3 profesionalne vatrogasne postrojbe na području Županije imamo i 142 dobrovoljna vatrogasna društva koja su udružena u 23 vatrogasne zajednice. 3 zajednice su gradova i 19 zajednica su općine i Vatrogasna zajednica kao krovna organizacija. U mreži Vatrogasne zajednice imamo ukupno upisano 8345 vatrogasaca od kojih 7536 osposobljeno za različita vatrogasna zvanja i specijalnosti. Na području Županije trenutno imamo evidentirana 1423 operativnih vatrogasaca tj. koji ispunjavaju prema Zakonu o vatrogastvu propisane uvjete, od kojih je 123 u profesionalnim vatrogasnim postrojbama i 1301 vatrogasac operativac u središnjim i ostalim vatrogasnim društvima. Ukupno raspolažemo sa 232 vatrogasna vozila različitih namjena i 4 čamca za spašavanje i rad na vodi sa ugrađenim motorima. Nažalost, zbog nastale pandemije uzrokovane corona virusom tijekom 2020. godine nije u potpunosti izvršeno planirano osposobljavanje zapovjedne strukture i vatrogasnih kadrova. Ukupno je održano samo 6 tečajeva, gdje je osposobljavanje završilo 231 vatrogasac od čega 169 vatrogasaca za različita vatrogasna zvanja i 62 za specijalnosti vatrogastvu. Na području 2020. godine na području Županije nije održana niti jedna od velikih planiranih zajedničkih vatrogasnih vježbi u koju su uključene sve žurne službe i medicinska pomoć, HGSS, Domovi zdravlja, Crveni križ i ostali. Tijekom 2020. prvi put na razini RH donijeta Odluka da se sva sredstva za nabavu opreme i vozila, program Ministarstva poljoprivrede gdje je bilo uloženo 256 milijuna kuna za nabavku vatrogasnih vozila, prvi put je određeno da se to ravnomjerno novac raspodjeli na sve vatrogasne zajednice županija. Dosad je otprilike to imalo samo njih 9 sa priobalja. Prema opisanom broju i vozila nama je u toj domeni pripalo 1.444.000,00 kuna od koje smo 960 tisuća potrošili za tri pick up vozila i jedno kombi vozilo. I ostalo nam je 152 tisuće kuna za nabavku vatrogasne opreme. Tijekom 2019. Donesena je nova Odluka gdje su se novci objedinili zbog propalog natječaja, te su se nabavila još nova vozila za potrebe dobrovoljnih struktura, a koja su isporučena tijekom ove godine. Odlukom predsjedništva i zapovjedništva ima jedan novi program koji je uvelo Min. unutarnjih poslova, a to je program nabave velikih vatrogasnih vozila, gdje su se tri JVP gradova opremile, Koprivnica sa šumskim vozilom za gašenje požara, drugo navalno vozilo dobilo je JVP Grada Đurđevca i Križevci su dobili kratko navalno vozilo i autocisternu, koja su također isporučena ove godine. U Zagrebu su potpisani ugovori za preuzimanje tih vozila. Dio sredstava nam je ostao za nabavku opreme gdje će realizacijom kroz javnu nabavu to sve realizirati Hrvatska vatrogasna zajednica, što je dobro jer će vjerojatno biti manje cijene. Zbog nastale pandemije održana je sjednica Zapovjedništva kroz video link te po naputcima Stožer održavali smo sjednice Zajednice. Tijekom 2020. izvršena je revizija materijalno-financijskog poslovanja Županijske zajednice, nakon završene revizije izdane su nam preporuke za rad, za izradu procedura i preporuka za otklanjanje utvrđenih slabosti u materijalno-financijskom poslovanju i zaključku revizije navedene su preporuke koje nisu ključne ali će imati utjecaj na poboljšanje financijskog poslovanja. Na redovnim dislokacijama 2020. godine bili smo samo na dvije a to su Brijuni i otok Lastovo. Ukupno je bilo angažirano 83 vatrogasca sa 22 vozila. Od početka proglašenja pandemije 21.3.-17.5. sa 22 općine i tri grada zajedno sa volonterima CK, HGS i policije ukupno je bilo angažirano 1590 operativnih vatrogasaca i 610 vozila koji su odradili više od 5175 sati. Izvanredne dislokacije na priobalju gašenja požara otvorenog prostora 2020. nije bilo, međutim, 29. prosinca poznato Vam je da se dogodio onaj katastrofalni potres na području Sisačko-moslovačke županije. Tamo smo od 29.12.-15.1. bili angažirani sa 42 vatrogasna vozila različite namjene i 160 vatrogasaca. U skladu sa financijskim planom Županijske zajednice u proračunu Županije iz županijske zajednice naše imamo planiranih i izvršeno 1.065,662,00 kn. Prenesena su bila sredstva iz 2019. u iznosu od 132 tisuće kuna tako da smo godinu završili 163.482,00 kn u pozitivi. Financiranje ide i iz dijela proračuna iz Županije, kojom se prigodom i zahvaljujem vama župane i svim stručnim službama u Županiji, a isto tako dio sredstava dobivamo od osiguravajućih društava i naravno iz proračuna države vezano za vanredne dislokacije na terenu.

TOMISLAV GOLUBIĆ: Vjerujem da ovdje u dvorani ima nekoliko nas koji smo članovi vatrogasnih društva. Znam da je g. Koren. Oni koji nisu bili u tom sustavu, teško mogu shvatiti što sad ti ljudi točno tamo rade u tim DVD-ima. Percepcija javnosti je na žalost takva da su to neke skupštine gdje se jede i pije. Nažalost 2020. je bila takva godina gdje, prvo nam se desio potres u Zagrebu, pa se desila velika pandemija corona virusa, pa se krajem godine opet desio potres. Svi se sjećamo propusnica s kojima smo morali iz svoje općine u drugu općinu, zabrana okupljanja u parkovima, na javnim mjestima. Znate, to je sve provodila civilna zaštita, tu je načelnik Stožera županijske civilne zaštite koji može potvrditi da okosnicu civilne zaštite u našoj Županiji upravo rade vatrogasci, dobrovoljni vatrogasci koji i za taj posao, koji su radili nisu dobili niti jednu kunu. Za potres u Petrinji i Glini koji se desio nisu dobili niti jednu kunu. Znači sve ove brojke o kojima g. Habijan priča, to se većinom radi o dobrovoljcima koji idu na izvanredne dislokacije, koji idu na redovne dislokacije. Redovne su plaćene, a sve ovo ostalo, znate, ljudi troše svoje vrijeme, svoj novac, uzimaju godišnji i onda se desi greška. Desila se greška prošlo proljeće gdje je Županijska skupština, ja vjerujem da je to bilo omaškom, skinula 300 tisuća kuna u jeku pandemije Vatrogasnoj zajednici Županije. Ja vjerujem da je to bila greška, da je to bio nenamjeran potez, jedna nepromišljenost svega toga. Nažalost neki ljudi iz sustava županijske organizacije su ostali krivi da je to politički poen, nema veze, drago mi je da je netko došao k sebi krajem godine pa je rebalansom vratio te novce. Ja bi se ovom prilikom želio zahvaliti 8 tisuća i nešto članova vatrogasne organizacije naše županije. Zahvaliti se svima koji još uvijek jesu u toj organizaciji, no zapovjedniče ja vas molim da vodite brigu o tome, da je aktivno i operativno članstvo sve starije i starije. Aktivnih članova djece i mladeži je sve manje i manje. Ako se uzme statistika 2010.-2020. vjerujem da imamo jednu silaznu putanju brojku ljudi i moramo nešto novo izmisliti i moramo tim ljudima nešto dati. Moramo na neki način te ljude, tu djecu zainteresirati za rad u dobrovoljnim vatrogasnim društvima jer se bojim, ako ovako nastavimo, uskoro od tisuću i nešto operativnih vatrogasaca, bojim se da ćemo pasti ispod tisuću, a za 20-30 godina, bojim se tko će nam više biti operativna snaga civilne zaštite. Moramo shvatiti da su vatrogasci najveća snaga civilne zaštite koja u bilo kojem trenutku, od izbjeglica, od poplava, znači zapovjednik se zna više puta hvaliti, u bilo kojem trenutku u dva tri telefonska poziva u roku dva sata u Drnju je bilo oko 800 vatrogasaca. Ne postoji ta snaga u ljudstvu koja može u tako kratkom vremenu doći badava, trošiti svoje vrijeme da bi pomogla nekome drugom. To je jedna od osnovnih infrastruktura svake županije, svake općine, svakoga grada i na taj način se moramo ponašati. Vjerujem da će su u Proračunu za sljedeću godinu pronaći nešto više sredstava za te vatrogasce, jer mislim da je to potrebno. Moramo reagirati jer ukoliko za 10,20,30 godina bojim se da će ostati samo knjige o vatrogascima.

MARKO FUCAK: Prije nego što se nadovežem na kolegu Golubića, samo da se referiram na župana. Drago mi je ste bili u Rascu, dođite i češće, obiđite i druge poslovne subjekte, poduzetnike i obrtnike u KKŽ, posebice u đurđevačkoj Podravini. Da, bio sam na radnom mjestu i vodim zaštitu od požar, zaštitu okoliša i zaštitu na radu, među ostalom skupljao sam vatrogasne aparate za periodiku. Između svega sigurnost radnika nam je na prvom mjestu pa i posjetitelja, a vi ste bili jedan od njih. Što se tiče izvještaja Vatrogasne zajednice, moram pohvaliti rad svih profesionalnih vatrogasaca i svih članova DVD-a. Normalno onih aktivnih, ima i pasivnih. Kao što je rekao kolega Golubić, sve je starije ljudstvo u vatrogastvu. Tu imamo jedan problem, a to je kamp mladeži u Fažani nije dovoljan da bi zadržali mlade u vatrogastvu, trebalo bi ih poticati na neki drugi način. Kamp u Fažani je samo preko ljeta, trebamo ih na neki način pridobiti kroz cijelu godinu. U biti kada pogledate u mladeži DVD-a su većinom djeca od starijih članova koji su u vatrogastvu. Treba napraviti strategiju kako da se privuku. Neke aktivne ili edukativne radionice po osnovnim i srednjim školama. Dobro, za srednje škole je možda već kasno, možda krenuti već i od djece u vrtiću. Ovo što rade vatrogasci, svaka čast, kapa dolje. Nije lako doći na neku prometnu nezgodu gdje je zgužvano vozilo, nije lako kad moraju izvlačiti tijelo, posebno u crnoj vreći, onda dođu ženi, djeci doma, nije to lako. Treba pronaći neku strategiju i pokušati što više mladih pokušati privući u dobrovoljna vatrogasna društva, a vjerujem da će se možda netko od njih odlučiti onda i za profesionalnu, kako bi radili u Javnim vatrogasnim postrojbama naših gradova. Sve u svemu imate podršku i nastavite tako i dalje.

MLADEN KEŠER: Ja bi samo zamolio g. Habijana da nam pojasni jedan detalj, možda nije vezan za izvješće, ali je jako ključan. Možda da g. Habijan skupštinarima objasni. Neki novi zakon je za osnivanje profesionalnih postrojbi za jedinice lokalne samouprave vatrogasne zajednice. Koliko znam moja općina nije u tome, ima još općina. Kroz naredno razdoblje ćemo morati raspravljati o tome. Što treba poduzeti?

ZVONIMIR HABIJAN: Poštovana gospodo, drago mi je da i među Vama ima vatrogasaca ovdje prisutnih i da se postavilo ovakvo pitanje. Zakon o vatrogastvu je donesen 2019. nakon 7 izmjena koje smo imali očekujemo uvijek da će biti na korist i dobrovoljnom a tako isto i profesionalnom vatrogastvu. U primjeni je od 1.1.2020. godine i nemamo više Hrvatsku vatrogasnu zajednicu, imamo Središnji državni ured na kojem je čelu glavni vatrogasni zapovjednik g. Slavko Tucaković. Zakon ne ide u prilog ni dobrovoljnim niti profesionalcima, uz obaveze i odgovornosti sve koje zapovjednici imaju, a isto tako obzirom da su ove godine izborne skupštine, teško je očekivati nove ljude uz uvjete koje moraju imati i da će se oni baviti dobrovoljnim vatrogastvom. Ja sam dosada izdao samo 11 suglasnosti na zapovjednike vatrogasnih zajednica općina i gradova, a od njih 23 koliko ih ima, nažalost. Ono što govorimo o nekom razvoju vatrogastva, odnosno vatrogasnoj mreži koja je u planu kroz nacionalnu strategiju razvoja u narednom periodu od 10 godina od 2020.-2030. je vatrogasna mreža. Vatrogasna mreža koja će objedinjavati dobrovoljno profesionalno vatrogastvo koji će se financirati iz Državnog proračuna. To je prijedlog. Prijedlog je takav da postrojbe na području gradova neće biti 19 središnjih DVD, nego će se one angažirati po nekakvoj aktivnosti odnosno taktički gledano, kroz 15 minuta vremena, da li je već na gašenju požara. Ne da dolazi nakon 25 minuta. Znači, to su središnji DVD-i koji već imaju opremu i vozila i operativno članstvo od minimalno 25 vatrogasaca u svojem središtu. To će biti između 6-9 DVD-a. Ja ne mogu odrediti o tome koji će oni biti, ali će se to sigurno na Zapovjedništvu predsjedništva, naravno uz vašu pomoć će se moći angažirati još neko tko će moći odlučiti o tome. To je program naših želja kroz tu Nacionalnu strategiju, sve ono što bi mi htjeli. Nova vozila, nova oprema i ono što je rekao g. Golubić imat ćemo i opreme i vozila, nećemo imati ljude koji će se time baviti. To se sad dešava ljudima na priobalju. Imaju toliko vozila i opreme, u ovom periodu smo dobili puno vozila, i oni tamo imaju više vozila nego vozača.

Županijska skupština jednoglasno sa 28 glasova „za“ donijela je

**Zaključak o prihvaćanju Izvješća o radu Vatrogasne zajednice**

**Koprivničko-križevačke županije za 2020. godinu.**

Zaključak se prilaže zapisniku i čini njegov sastavni dio.

**Točka 6.**

**Razmatarnje Izvješća o radu i financijskom poslovanju PORE Regionalne razvojne agencije Koprivničko-križevačke županije za 2020. godinu s prijedlogom Zaključka**

PREDSJEDNIK: Izvješće smo primili. Obrazloženje daje ravnateljica PORE Melita Birčić.

MELITA BIRČIĆ: Poštovani g. predsjedniče, poštovani članovi i članice Županijske skupštine, župane, zamjeniče župana, pročelnici, ravnatelji i svi prisutni, sve Vas srdačno pozdravljam u ime PORE KKŽ. Kratki presjek kroz ovo Izvješće o radu za proteklu godinu koje ste dobili. Nastojat ću izdvojiti samo najbitnije stvari. Sve aktivnosti koje je PORA odrađivala tijekom prošle godine, znači rađene su sukladno Programa rada i financijskog plana PORE. Isto tako sukladno Zakonu o regionalnom razvoju koji definira sve nadležnosti i zadaće PORE. Četiri su zapravo područja na koja smo mi fokusirani. To je strateško planiranje i regionalni razvoj, poticanje poduzetništva, priprema i provedba projekata koji su sufinancirani iz EU fondova i stručna pomoć u pripremi i provedbi projekata koji su sufinancirani iz EU fondova za javnopravna tijela. Vezano za dio aktivnosti koje se odnose na strateško planiranje i regionalni razvoj, bitno je za reći što je zapravo već i spomenuto da smo intenzivno koordinirali i radili na izradi plana razvoja KKŽ za ovu financijsku perspektivu 2021.-2027. jer to će biti podloga za kandidiranje svih projekata prema predstojećim EU natječajima. Isto tako, radili smo na izvješću o provedbi Županijske razvojne strategije za 2019. godinu. U okviru ovog područja rada, intenzivno smo surađivali s našim JLS koje su nam uvijek prioritet, znači kako za nacionalne tako i za EU fondove, odnosno natječaje koje pružaju. S njima smo evo od informiranja, stručne pomoći i suradnje na projektima. Oni koji su sufinancirani iz nacionalnih projekata, bilo ih je 35, gotovo u vrijednosti 22 milijuna kuna. Ono što je obilježilo prošlu godinu je Razvojni sporazum koji smo pripremali na inicijativu Ministarstva regionalnog razvoja i fondova europske unije, znači 5 županija u kojoj sudjeluje i naša Županija, gdje smo zapravo prikupljali projekte s lokalne razine kako bi došli do nekakvog financijskog finala za potpis Razvojnog sporazuma. To je proces koji je već sad možemo reći pri kraju. Ono isto tako što nam se dogodilo tijekom COVID krize je novi mehanizam za oporavak i otpornost. Isto tako imali smo ulogu koordinacije prikupljanja projekata s lokalne razine. Prikupljeno je preko 200-tinjak projekata vrijednosti znači preko 2,5 milijarde kuna. Ono što sam spomenula je poticanje poduzetništva. U provedbi smo sa svim pograničnim županijama, B Light program koji nudi povezivanje poduzetnika s obje strane granice, znači Mađarske i Hrvatske, odnosno sufinanciranje njihovih razvojnih projekata. Kada govorimo o pripremi provedbe EU projekata odnosno pružanja stručne pomoći u pripremi i provedbi EU projekata javnopravnih tijela, možemo reći da smo tijekom godine pripremili, odnosno stručno potpomogli 63 projekta vrijednosti nešto više od 234 milijuna kuna. To su projekti iz područja obrazovanja, prirodne baštine, razvoja turizma, socijalne skrbi, komunalne infrastrukture, nerazvrstanih cesta, centara kompetentnosti programa Zaželi i slično. Sve smo to odradili u prosjeku s 18 zaposlenika i ono što je možda ključno, a što se vidi iz financijskog dijela našeg Izvještaja, preko 85 % troškova rada PORE sufinancirano je iz vanjskih izvora, odnosno iz EU projekata.

SANDRA SINJERI: G. predsjedniče, župane, zamjeniče i svi ostali, sve vas lijepo pozdravljam. Zahvaljujem g. Meliti na izvješću. S obzirom da se otvaraju mogućnosti financiranja iz mehanizma za oporavak i otpornost i Razvojnog sporazuma kao što je sama spomenula, a PORA kao regionalni koordinator je bila zadužena za prikupljanje tih projekata i prijava, na neki način se i oblikuje razvoj naše Županije u budućnosti, zanima me koji su to projekti koji su odabrani po kojem ključu, na kojim područjima JLS će se raditi. Ovdje piše da je prikupljeno 211 projekata, 2,3 milijarde, to je valjda objedinjeno 25 strateških projekata, nešto veće vrijednosti. Vjerojatno se revidiranjem došlo do tog iznosa. Zanima me ovo što sam spomenula, to je također vezano za razvojni Sporazum, zanimaju me ti projekti koji su sakupljeni, piše 233 projekta u iznosu od 6,8 milijardi kuna. Isto su objedinjeni u 7 područja koja su nabrojena. I sad me zanima koji iznos na kraju od tih 7 projekata jest i da li se preklapaju neki projekti koji su prijavljeni u MPO i u Razvojnom sporazumu, i ukoliko imate informaciju kada će Razvojni sporazum biti potpisan. Pohvaljujem stručnu pomoć koju pružate javnopravnim tijelima i općinama. Oni svi nemaju ljude i ekipiranost da mogu iznesti projekte. Jačanje posredne investicijske klime, to je nešto što je možda moglo biti bolje i više, tu se navodi jedan potencijalni investitor i dopis Ministarstva kroz koji se predstavlja besplatni mehanizam za promociju i ulaganje namijenjen investitorima, koji je ustvari samo proslijeđen investitorima i JLS, tu bi možda mogli pokazati više agilnosti oko tih aktivnosti.

MELITA BIRČIĆ: Vezano za prvo pitanje i COVID mehanizam, kao što je navedeno, to smo sakupljali projekte krajem prošle godine. Sve jedinice LS što su imale spremno za provedbu, da tako nazovemo, zato što je tako bilo definirano samim dopisom Ministarstva su nam kandidirale svoje projekte. Projekti su iz svih područja infrastrukture, nerazvrstanih cesta, bilo je zaista sve ono što pokriva potrebe na pojedinoj općini. Mi smo to sve dostavili u Ministarstvo i tamo postoji lista toga. Sa Razvojnim sporazumom kao što ste vidjeli kada se to još kasnije prikupljalo, tada se taj broj povećao. U ovom trenutku mi ne znamo da li će, ja pretpostavljam da neće ući samo tih 211, ako će biti sredstava, bit će vjerojatno prilike i za one projekte koji će biti spremni za provedbu. Razvojni sporazum je išao kroz nekoliko faza, evo župan dobro zna, sve smo to prolazili zajedno. Od onih najsitnijih projekata smo krenuli, onda je Ministarstvo redefiniralo uvjete. Evo na kraju, pred tjedan i pol je bio sastanak i znači definirano je pet plus jedan projekt koji ulazi u Razvojni sporazum. Razvojni sporazum Sjeverne Hrvatske vrijedan je 10 milijardi kuna, s time da uz te projekte i ide sufinanciranje troškova projektne dokumentacije, za što zadnje dane imamo poprilično uvjeta. Sufinanciranje će ići od strane Ministarstva regionalnog razvoja. Što se tiče ovog dijela ulaganja to radimo u suradnji sa našim resornim odjelom za gospodarstvo i komunalne djelatnosti. Reagiramo na ono što nam se spusti, budući smo mi zakonom definirani odnosno fokusirani na javnopravna tijela. Nekako nam se vraća sada i dio poduzetništva koji smo mi cijelo vrijeme zadržali u svojem portfelju usluga, ali sukladno intenzitetu i potrebi na terenu mi uvijek možemo odgovoriti. I u ovom trenutku se sprema neki projekt sa nacionalne razine koji će te aktivnosti još malo intenzivirati i pojačati i na lokalnom nivou.

Županijska skupština sa 20 glasova „za“ i 7 glasova „suzdržanih“ donijela je

**Zaključka o prihvaćanju Izvješća o o radu i financijskom poslovanju PORE Regionalne razvojne agencije Koprivničko-križevačke županije za 2020. godinu.**

Zaključak se prilaže zapisniku i čini njegov sastavni dio.

**Točka 7.**

**Razmatranje Izvješća o radu Zavoda za prostorno uređenje Koprivničko-križevačke županije i godišnji obračun za 2020. godinu, s prijedlogom Zaključka**

PREDSJEDNIK: Izvješće smo primili. Obrazloženje daje ravnatelj Zavoda za prostorno uređenje Koprivničko-križevačke županije Zlatko Filipović.

ZLATKO FILIPOVIĆ: Poštovani g. predsjedniče, g. župane, vijećnice i vijećnici, kolege. Ja sam idući do govornice, osmislio da budem još kraći od svih prethodnika, pa da vidimo da li ću to uspjeti. Znači, dao bih vam podatke za one koji su novi u vijećnici. Nas u Zavodu ima 8 inženjera i 1 adm. tajnik i održavamo svoje licence u našim komorama. To je jedan presjek stručnosti te licence nam omogućavaju da možemo obavljati poslove koje obavljamo. Usudio bih se reći da smo servis u županiji za mnoga događanja koja su bila, a koja jesu i koja će biti. Bili smo servis u udjelu koji smo imali, znači zbog nas u Županiji nije kasnila niti jedna dozvola ili brze ceste ili željezničke pruge i to smo „peglali“ raznu projektnu dokumentaciju na razini JLS. Kako nema državnog prostornog plana onda mnoge te stvari koje su u državnom planu ili budu su nekako prenesene nama pa je naša komunikacija sa Ministarstvima 24 sata. Treba odreagirati da se ne bi u nekakvom vremenskom hodogramu nešto kasnilo. Naglasio bih važnu komponentu da smo uspjeli očuvati zdravlje svih djelatnika u Zavodu u ovoj COVID situaciji, na način da smo radili na daljinu, u samoizolaciji, a da nije trpio posao. To je dosta složena stvar i veliko povjerenje imati i dobru komunikaciju sa svim zaposlenicima da bi u tome uspjeli. Dakle radili smo IV Izmjenu i dopunu Prostornog plana Županije. Radili smo različita izvješća o stanju u prostoru koja daju jasnu sliku gdje smo bili i koliko se za to vrijeme stvari pomaknulo naprijed. Dakle, to je jedna ozbiljna materija koja se prati i nekakva povratna satisfakcija stručna je dobivanje određenih sredstava od naših resornih Ministarstva uz koje kakve pohvale za tu dobru suradnju nas iz KKŽ. Jednako tako uvijek smo naglašavali da radimo interdisciplinarno sa našim svim odjelima. I vatrogasce i spašavanja i naglasio bih točno u roku koji je očekivan. To je dosta važno naglasiti, jer što će ti neki proizvod kada dođe dva tjedna prekasno. Prema tome, još da naglasim radi opće javnosti je informacijski sustav uređenja iste za koji od Ministarstva dobivamo malo više od drugih Zavoda. Mi sve prostorne planove JLS i većinu njih stavljamo u informacijski sustav tako da svi mogu doći do onih bitnih podataka o prostoru, planiranju ili neke druge podatke. Uglavnom moram reći da je ta informatička pismenost strahovito porasla i da se zaista ljudi služe tim podacima i često kad sretnemo stranke na cesti hvale taj proces. To je bitno naglasiti kako ta informacijska struktura funkcionira, a da bi to mogli onda smo godinama osposobljavali djelatnike koji rade na tome. Za kraj skica, bili smo što se financija tiče u malom minusu pa u plusu. Uglavnom u ovom času smo u plusu od 3 tisuće i nešto sitno kuna.

Županijska skupština jednoglasno sa trenutno prisutnih 26 glasova „za“ donijela je

**Zaključak o prihvaćanju Izvješća o radu Zavoda za prostorno uređenje Koprivničko-križevačke županije i godišnji obračun za 2020. godinu.**

Zaključak se prilaže zapisniku i čini njegov sastavni dio.

**Točka 8.**

**Razmatranje Izvješća o ostvarivanju godišnjeg program rada Javne ustanove za upravljanje zaštićenim dijelovima prirode na području Koprivničko-križevačke županije s aktivnostima zaštite, održavanja, očuvanja, promicanja i korištenja zaštićenih područja u Koprivničko-križevačkoj županiji za 2020. godinu i Financijskog izvješća Javne ustanove za upravljanje zaštićenim dijelovima prirode na području Koprivničko-križevačke županije za 2020. godinu s prijedlogom Zaključka**

PREDSJEDNIK: Izvješće smo primili. Obrazloženje daje ravnateljica Javne ustanove za upravljanje zaštićenim dijelovima prirode na području KKŽ Željka Kolar.

ŽELJKA KOLAR: Poštovani predsjedniče ŽS, g. župane, članice i članovi ŽS, kolege ravnatelji i pročelnici, ravnateljice, sve Vas lijepo pozdravljam u ime JU za upravljanje zaštićenim dijelovima na području KKŽ i u svoje osobno ime. U protekloj 2020. godini JU na području KKŽ obavljala je sve svoje aktivnosti sukladno o zaštiti prirode, općima aktima ustanove i drugim Pravilnicima i zakonskim propisima koje mora poštivati. Sve te aktivnosti odnosile su se na osnovne djelatnost ustanove, a to je zaštita, održavanje i promicanje zaštićenih dijelova prirode na području KKŽ i naravno dijelova ekološke mreže kojima sukladno Uredbi o ekološkoj i nadležnostima javnih ustanova za upravljanje zaštićenim dijelovima prirode ona upravlja. S obzirom da smo prvi puta u ovom sastavu ja ću još napomenuti, kao što ste mogli iščitati iz izvješća, na području naše Županije ima 15 zaštićenih i posebno zaštićenih dijelova prirode i 15 područja koja su sastavni dio ekološke mreže RH. Svaka ta natura područja ima svoj kod, ima svoju oznaku i dio njih je jednostavno evidentiran kao područja važna za ptice, a dio kao područja važna za stanište divlje vrste. Cilj svih aktivnosti koje smo obavili proteklih godina bilo je da se na tim područjima sačuva ono što je njihova temeljna vrijednost, ono što je na njima važno i jedinstveno, zbog čega su zaštićeni. Da bi ustanova mogla to obavljati, naravno da su sva naša ta zaštićena područja razvrstana na dio naše županije, mi smo aktivno surađivali sa svim korisnicima tih zaštićenih područja. Neka od područja s obzirom na kategoriju zaštite, znači u njima vlada stroži režim, spomenut ću posebne rezervate za koje se možemo pohvaliti da imamo 5 na našem području, to je znači najviša kategorija zaštite. U njima je nešto stroži režim korištenja, dok je u nižim kategorijama nešto blaže. Nastojali smo pripomoći svim korisnicima zaštićenih područja da oni istovremeno i koriste ta područja, ali i očuvaju njihova temeljna svojstva, njihovu temeljnu prirodnu vrijednost. Pri tom, naravno surađivali smo s korisnicima koji gospodarski koriste takva područja, koji ih posjećuju. Tu moram posebno napomenuti i suradnju, što je neophodno u takvim slučajevima, sa JLS-ovima, sa službama nadležnim za davanje dopuštenja za pojedine aktivnosti. Također smo nastojali sva ta zaštićena područja promovirati, što više širu javnost upoznati sa njihovim vrijednostima. Involvirati ju u njihovu zaštitu. Tu smo jako puno, moram napomenuti i sa djecom predškolske i školske dobi. Znači, sa vrtićima, školama i drugim odgojno-obrazovnim ustanovama. U zadnjih nekoliko godina velika je tendencija u zaštiti prirode, da se educira šira javnost u zaštiti prirode, kako bi se mogla involvirati u njeno očuvanje pa tako smo mi proveli brojne edukativne aktivnosti na zaštićenim područjima, naravno jedan period je bio da nismo mogli to provoditi zbog pandemije, ali čim se situacija popravila, to smo učinili. Evo moram napomenuti mi smo kao ustanova javnopravno tijelo za izdavanje posebnih uvjeta. Tu izdajemo posebne uvjete kod provođenja gotovo svih aktivnosti na zaštićenim područjima, sudjelujemo u izradi prostorno-planske dokumentacije, u izradi programa gospodarenja pojedinim prirodnim dobrima na zaštićenim područjima. Da bi unaprijedili i financijski omogućili bavljenje nekih aktivnosti ali da bi i što bolje unaprijedili ta zaštićena područja, napravili smo u njima i infrastrukturu i unaprijedili stanje, istražili ih itd. Provodili smo i brojne EU projekte, gdje smo sudjelovali kao partner ili pridruženi partner. Moram napomenuti, u prošloj godini smo 7 takvih projekata odradili. Uglavnom je sve navedeno i koji su projekti i koje aktivnosti i zaštićena područja. Ako Vas još nešto zanima, ja ću rado odgovoriti, ali mislim da je dosta iscrpno izvješće.

MARKO FUCAK: G. Kolar, samo jedno pitanje, da nam malo pojasnite. Osobno sam fasciniran načinom na kojim upravljate rijekom Dravom i tim područjem oko rijeke Drave, ali kako to činite s obzirom da ste za taj tekući projekt potrošili iz Županijskog proračuna za 2020. g. samo 499,00 kn, tj. u realizaciji to iznosi svega 0,26 % pa mi malo to pojasnite.

MLADEN KEŠER: Inače, ja dolazim iz područja koje je mogu reći 2/4 zaštićenog područja, možda i više teritorijalno pa me interesira da mi gospođa odgovori koliko je to uloženo u zaštićeni krajolik Kalnik u zadnjih 5 godina.

ŽELJKA KOLAR; Na prvo pitanje g. Fucak, ja bi pitala samo na što ste mislili, na Drava live projekt ili na koji? Puno projekata imamo. Gledajte, naša osnovna djelatnost nije provođenje projekata, to je ona nekakva suradnja gdje se koordinacijom, znači da je rijeka Drava dio regionalnog parka Mura-Drava dio prekograničnog rezervata Mura-Drava-Dunav, ovi projekti provode se kao jedinstveni, znači za regionalni park Mura-Drava u suradnji sa pet županija kroz koje se proteže regionalni park, Međimursku, Varaždinsku, našu, Virovitičko-podravsku i Osječko-baranjsku, a rezervat Mura – Drava obuhvaća još i Vukovarsko-srijemsku županiju. Znači, svaki partner sudjeluje svojim aktivnostima u unapređenju upravljanja u tom području. Ja bi shvatila vaše pitanje da je nekih problema možda bilo, tu, da možda kao Ustanova nismo nešto odradili, ali mislim da tu nije bilo nikakvih problema što se tiče upravljanja. Ukoliko Vam dođe do nekih problema, ukoliko se dobro ne upravlja, onda se skida zaštita na nekom zaštićenom području. To nije bio slučaj ni sa regionalnim parkom Mura-Drava, znači sa područjem koje obuhvaća Drava, niti sa zaštićenim područjem koje se nalazi unutar njega. Spomenut ću Veliki Pažut, Čambina, spomenici prirode Hrasta lužnjaka. Znači, nije mi jasno na što ste konkretno mislili. Drava live je projekat koji se provodi već nekoliko godina, prošle godine se ništa posebno nije dešavalo zbog pandemije, zato što je dosta aktivnosti vezano za teren, a na teren se nije moglo ići, ali mi smo ovisni dok smo partneri u nekom projektu. Aktivnosti moraju ići nekako po redu i tu je malo zapelo Hrvatskim vodama i njihovim aktivnostima, vezano za revitalizaciju rukavaca, oni su tek sad prije mjesec, mjesec i pol uspjeli ishoditi sve potrebne dozvole za revitalizaciju gdje mi možemo onda provesti nastavak svojih aktivnosti. Aktivnost Drava Life je dobio produženje prošle godine do 11 mjeseca ove godine, a sad dobiva produženje još za dvije godine. Tako da tu mi nismo zapeli i zato te aktivnosti nisu realizirane koje su bile planirane, ali će se realizirati do kraja projekta. Ali u okviru Drava live je dosta toga napravljeno, znači od infrastrukture, što se tiče zaštite, promatračnice za ptice, vidikovci, uređene poučne staze, ušće Mure u Dravu. Također revitalizacija od Kebrača, da vas sad ne opterećujem, specifičnih biljnih vrsta koje se treba tamo očuvati. Što se tiče pitanja g. Kešera, vezano za Kalnik. Kalnik je dio ekološke mreže, čitav Kalnik i značajni krajobraz Kalnik i posebni botanički rezervat Mali Kalnik dio je ekološke mreže RH Natura 2000 područja. Problem, također moram napomenuti dio Kalnika se nalazi u KKŽ, a dio u Varaždinskoj županiji. Tu se moraju koordinirati sve aktivnosti. Upravo to područje je dio ovog projekta izrada planova upravljanja Natura 2000 područjima, gdje se znači, to je ovogodišnji projekt veliki i financijski vrijedan, gdje smo mi kao partneri. Provodi ga naše nadležno Ministarstvo i tu znači ono financira aktivnosti. Mi tu surađujemo, ali financijski ne sudjelujemo. Znači, istražuje se. Da bi se nešto u planu upravljanja moglo kvalitetno napraviti i po njemu kasnije raditi, moraju biti provedena brojna istraživanja. Oni rade ptice, to je natura važno područje za ptice. Prikupljaju se sve procedure za Plan upravljanja, a tamo je problem na Kalniku neriješeni imovinsko-pravni odnosi, puno vlasnika, veliko područje. To vi i sami znate.

Županijska skupština je sa 24 glasova „za“ i 1 glas „suzdržan“ donijela

**Zaključak o prihvaćanju Izvješća o ostvarivanju godišnjeg program rada Javne ustanove za upravljanje zaštićenim dijelovima prirode na području Koprivničko-križevačke županije s aktivnostima zaštite, održavanja, očuvanja, promicanja i korištenja zaštićenih područja u Koprivničko-križevačkoj županiji za 2020. godinu i Financijskog izvješća Javne ustanove za upravljanje zaštićenim dijelovima prirode na području Koprivničko-križevačke županije za 2020. godinu.**

Zaključak se prilaže zapisniku i čini njegov sastavni dio

**Točka 9.**

**Razmatranje Izvješća o radu i financijskim rezultatima zdravstvenih ustanova za 2020. godinu, s prijedlogom Zaključka:**

1. **Opće bolnice „Dr. Tomislav Bardek“ Koprivnica**
2. **Doma zdravlja Koprivničko-križevačke županije**
3. **Zavoda za hitnu medicinu Koprivničko-križevačke županije**
4. **Zavoda za javno zdravstvo Koprivničko-križevačke županije**
5. **Ljekarni Koprivnica**
6. **Ljekarne Križevci**

**Točka 9. a)**

PREDSJEDNIK: Izvješće Bolnice smo primili. Obrazloženje daje ravnatelj Opće bolnice Mato Devčić.

MATO DEVČIĆ: Poštovani predsjedniče ŽS, cijenjene vijećnice i vijećnici, g. župane sa suradnicima. U 2020. g. Opća bolnica Koprivnica je sadržajno u ovom Izvješću polučila ukupno gledano i u kontekstu svih okolnosti koje su se događale 2020. godine, zadovoljavajući rezultat. To nije moje osobno mišljenje, mišljenje je to viših struktura zdravstvene organizacije. To mogu uključiti i saborski Odbor za zdravstvo i Ministarstvo zdravstva i Udrugu poslodavaca u zdravstvu i niz čimbenika u zdravstvenom sektoru koji kontinuirano prate ne samo poslovanje bolnice Koprivnica, nego i svih sastavnica hrvatskog bolničkog sustava. Ono što bi htio reći u kratko u ovom izvješću. Dakle, ovo Izvješće sadržava sve ono ključno i bitno što je obilježilo 2020. godinu. Naravno, ovdje primarno u Izvješću se navode, objašnjena je djelatnost Bolnice, dakle objašnjen je financijski rezultat sa tekstualno objašnjenim stavkama prihoda i rashodima. Dvije tablice potraživanja i obveza za Opću bolnicu Koprivnica, kao i niz podataka koji se odnose na aktualnosti Opće bolnice Koprivnica, a tu dominiraju svakako aktualnosti vezane uz projekte sufinancirane iz fondova EU. 2020. godinu u hrvatskom bolničkom sustavu, pa tako i Opću bolnicu dr. T. Bardek Koprivnica obilježila je kao što svi znamo COVID epidemija i dominantno mjesto u utjecaju i faktorima koji su utjecali na ovakav rezultat Opće bolnice Koprivnica, a prikazano je razvidno u ovom Izvješću, utjecale se prilike koje su imale izravni utjecaj i na stanovništvo RH pa tako i na zaposlenike bolničkog sustava i u konačnici na rezultat bolničkog sustava. Kako u financijskom smislu tako i u naturalnim rezultatima koje isto tako možete pročitati u jednom dijelu ovog Izvješća. Nadalje, moram reći da okolnosti koje su spomenute tijekom ove sjednice Županijske skupštine, a tiču se okolnosti na koje niti jedna uprava pa tako ni OB Koprivnica niti ravnatelj mogu utjecati, a to su povećanje opsega financijsko-materijalnih prava zaposlenika, a posljedica su povećanja prava, odnosno vraćanja i realizacija već ugovorenih prava kroz temeljne i granske kolektivne ugovore. Isto tako i odluke Vlade koje su direktno utjecale na poboljšanje financijskog i materijalnog statusa zaposlenika u zdravstvenom sektoru, pa tako i u našem bolničkom sustavu i u OB Koprivnica, i najbolja Odluka ministra koja se u tijeku epidemije odnosila na jednu naredbu koja je iznosila 10% na osnovnu plaću svakog zaposlenika za dane koje su radili sa covid pacijentima. Ukupno gledano, uz činjenicu da po glavi stanovnika u RH 2020. g. odvajano 840 EU za zdravstvo u RH, stavivši to korelaciju sa kvalitetom zdravstvene zaštite koju pružamo u OB Koprivnica, naši stanovnici mogu biti u ovom času sigurni, odnosno zadovoljni sa kvalitetom zdravstvene skrbi koju dobivaju u OB Koprivnica. Napomenut ću, mi smo akutna Bolnica i pojedine sugestije odnosno, prigovori koji se tiču u zbrinjavaju naših pacijenata nerijetko dolaze u segmentu koji se tiču liječenja. Moram reći da se čine napori i u ovom času se razgovora o vrlo ozbiljnim projektima koji će biti temelj budućih sporazuma na regionalnoj razini za unapređenje kvalitete života neizlječivo bolesnih i pacijenata starije životne dobi. Ja bi toliko o ovom Izvješću. Detalje Izvješća imate u sazivu ove Skupštine.

MLADEN KEŠER: Uvaženi g. predsjedniče, članice i članovi Skupštine, g. župane, SDP je prije nekoliko mjeseci tražio da tadašnji predsjednik ŽS sazove hitnu sjednicu ŽS na temu OB Koprivnica. Ovo što zapravo slušamo od ravnatelja i što smo uspjeli pročitati kroz Izvješća, brojke i papir trpe sve. No međutim, stvarnost je vjerojatno drugačija. Mi konačno moramo reći popu pop bobu bob. Mi imamo problem, problem u našem sustavu cijele KKŽ ali u OB Koprivnica. Tada smo tražili da se stavi hitno na dnevni red i to danas tražimo isto i to ćemo sutra uputiti prema predsjedniku ŽS da se sazove tematska sjednica na temu sanacije dugova OB Koprivnica. Na obrazlaganje g. pročelnika za financije koji je direktno rekao da, digli smo kredit 18 milijuna kuna za uređivanje energetske obnove zgrade. To je fasada, što se događa unutra? Vjerojatno je problem. Sjećam se i to smo danas mogli iščitati ovdje, postoj plan sukcesivnog pokrića manjka, prije nekoliko godina. Taj plan sukcesivnog pokrića manjka je donio još veći gubitak. Znači na nama je da donesemo novi plan, stvarni plan sukcesivnog pokrivanja manjka. Uvažavajući sve one riječi ravnatelja što je danas rekao, vjerojatno ravnatelj barata sa ekzaktnim i stvarnim podacima i na nešto ravnatelj doslovno ne može utjecati, ali možda mi ovdje možemo uputiti neke određene prijedloge prema Ministarstvu, prema Vladi. Ja sam čuo zapravo da se događaju problemi, da mi zapravo napravimo i više operativnih zahvata i više posla nego je to uopće ovdje prikazano, ali to je nemoguće naplatiti od institucije koja ovog momenta plaća. Jasno, to nije možda kriv ravnatelj, ali je kriv jer šuti. Znate ono i šutnja je grijeh. Prema tome predlažem da ovu temu raspravljamo na jednoj posebnoj tematskoj sjednici. Osobito iz razloga prihodi bolnice su povećani za otprilike 7%, a rashodi za 13 %. Povećanje obaveze za preko 50 milijuna od tog razdoblja. Ono što bi ja morao reći da je povećani broj djelatnika. U zadnje tri godine preko 50%. Pazite, povećali smo djelatnike, što je zapravo dobro. Dali smo veće plaće, aktivnosti su manje. Krivo sam rekao, 50 % je puno više od 50 djelatnika. Prema tome riječ je o tome da moramo raspravljati o ovoj temi. Nemojte vi iz vladajuće strukture šutjeti jer su u pitanju i vaši životi. Ne možemo sad reći da je za sve kriv ravnatelj, možemo uvijek svaliti na nekog krivnju, oporba je kriva, župan je kriv, a mi zapravo imamo problem. Prema tome Bolnica prema Ugovoru sa HZZO-om napravila je usluga manje za 11 milijuna kuna sa 50 djelatnika više, sa većim prihodima, sa većim plaćama. COVID, ok daj Bože da taj Covid prođe. Vjerojatno kad taj Covid prođe će biti sve dobro. Nije baš Covid za sve kriv. Mi se za sve na njega izvlačimo. Znači tu su za 20% povećani troškovi lijekovi. Ovi nesrazmjeri su evidentni u Programu. Evidentni su u samom izvješću i o tome moramo govoriti. Ujedno apeliram na sve političke stranke, na sve one koji su ovdje prisutni kao vladajuće većine, na sve one koji su ovdje prisutni kao oporba i sve koji su otišli, a kunu se da oni žele dobro našim stanovnicima, da svi zajedno donesemo jedan drugačiji program sanacije Bolnice, jer to je bitno, to je ključno. Ono što je još veći problema ravnatelju to morate priznati, imamo problem sa djelatnicima, sa ljudima koji su specijalisti, otišli su. Mi smo mali, Koprivnica, Križevci, Đurđevac, općine su male, svi jedni druge poznajemo. Ljudi su otišli kud, nisu otišli u Irsku, u Njemačku, oni su otišli u Varaždin, Čakovec i Bjelovar. Tu se mi moramo zapitati da će vrlo brzo koprivnička Opća bolnica postati nebitna. Da će klinički bolnički centri biti negdje drugdje. U Bjelovar, Varaždinu, jednom malom Čakovcu. Ja to ne želim. Ja želim da se naši ljudi liječe ovdje. Davno prije, mi nismo opće razmišljali gdje budeš išao na operaciju, bilo je normalno da ideš u Koprivnicu. Tu se rodilo, tu se umiralo. Danas se vrlo malo rodi ovdje, a ljudi više neće ni umrijeti u Općoj bolnici Koprivnica. I tu su zapravo naši problemi. Stoga, tražimo tematsku sjednicu. Danas će vjerojatno vladajuća većina izglasati za ovo Izvješće Opće bolnice, i to je legitimno. Ali idemo napravit, imamo Odbor za zdravstvo, idemo sjesti, idemo se sto put posvađati, ali idemo napraviti neke određene radnje, treba se zadužiti uzeti kredit, ali ne za fasadu nego za rješavanje ključnih stvari. Idemo pomoći ravnatelju da riješi ključne stvari. Siguran sam kad bi sad ovog momenta pitao ravnatelja, kad bi neobavezno odgovorio i neobvezno dao izvješće, mislim da bi sasvim drugačije izvješće pisalo. Prema tome, idemo staviti glave skupa. SDP će konstruktivna oporba pa prema tome, župane molim vas, predsjedniče Županijske skupštine, razmišljajte o idućoj sjednici tematskoj za Opću bolnicu Koprivnica. Neka mediji pišu što pišu, ali mi moramo riješiti problem. Prema tome, mi ćemo biti kao klub vijećnika protiv ovog Izvješća, ali vjerujem da ćemo zajedno napraviti jedan pravi sukcesivni plan rješavanja manjka u Općoj bolnici Koprivnica. Možda treba reći i premijeru, možda treba reći ravnatelj „čuj stari moj, mi smo održali toliko i toliko operacija, nisi to platio“. To treba reći ravnatelj jer je iz HDZ-a, možda treba reći župan jer podržava HDZ, predsjednik Skupštine, može reći Kešer, Golubić, ali neće mene slušati, vjerojatno neće. Oprostite župane, vjerojatno me neće slušati, ali će vjerojatno čuti.

MARKO FUCAK: Neću biti ovako dug i inspirativan kao kolega Kešer, ali ću samo nešto konstatirati, a pretpostavljam da to nije krivnja samog ravnatelja nego nekih drugih stvari. Vezano za minus u Bolnici, to je jednostavno zasluga, a može se pripisati i ovom nakaradnom sustavu državne javne nabave, gdje javna nabava na ruke ide kojekakvim pretržcima medicinske opreme i onda to na kraju iziskuje da ispaštaju bolnice. Čisti primjer je ova nabavka Simensovog uređaja za magnetsku rezonancu kojega je ravnatelj Bolnice zajedno sa županom Korenom, bili su tu i svećenici i druga zainteresirana javnost i mediji, kad ste ga instalirali u prosincu 2018. godine u Bolnici. Svaka čast na tome, ali kad opet sagledamo tu javnu nabavu koja je specifična u našoj Hrvatskoj onda dolazimo do zabrinjavajućeg podatka, a to je, to sam pročitao u medijima, izjavili ste da sam uređaj vrijedi 8,9 milijuna kuna, a takav isti model može se u Njemačkoj kupiti za duplo manje novce, čak i više 3,5 milijuna kuna. Pa evo, moramo razmisliti, to je neka druga tema. Dok se te stvari ne promijene nećemo moći funkcionirati niti u Bolnici sa financijskom strukturom niti drugim ustanovama vezanim za medicinu u našoj Županiji.

MATO DEVČIĆ: Cijenjene vijećnici i vijećnici, cijenjeni svi, dosta je bilo pitanja kroz ova obraćanja g. Kešera i g. Fucaka, ali nastojat ću biti kratak i osvrnuti se na ono što je bitno i što se često puta provlači kroz javnost, a čak i kroz spomenute medije. Opća bolnica Koprivnica 2016. g., ja ću govoriti od vremena kada sam ja došao za ravnatelja bolnice, je imala 90 specijalista od toga 33 su subspecijalista, imala je 42 specijalizanta i to je bio sastav liječničke strukture u OB Koprivnica. Danas je situacija nešto bolja, mi danas imamo 160 liječnika u OB Koprivnica, od toga 100 specijalista, 60 su subspecijalista, imamo 61 specijalizanta u OB Koprivnica i 2 doktora medicine koji rade na Odjelu hitne medicine, tamo sistematizacija ovih radnih mjesta to dopušta. Dakle, mi imamo bolju što se tiče kadrovske strukture liječnika. Imamo jaču situaciju i puno jači zdravstveni tim OB Koprivnica. Ne moramo se bojati za kvalitetu operacija, rekao sam 60 subspecijalista, to su vaskularni, digestivni kirurzi, traumatolozi, ortopedi. Imamo jak tim OB Koprivnica, za jednu opću bolnicu naših kapaciteta, 245 stacionarnih postelja. Što se tiče kvalitete rashoda poskupjeli su lijekovi u 2020. godini. Da, imamo kroz 5 godina više zaposlenika medicinskog osoblja. Moram reći da stalna fama oko nekakvih administratora, nečega, nemedicinsko osoblje u bruto masi plaća svih bolničkih zdravstvenih ustanova u Hrvatskoj, čini do 12 % troška ukupno za plaće. Dakle, povećanje nemedicinskog osoblja opće nema gotovo utjecaja na povećanje rashoda, povećanje medicinskog osoblja da ima utjecaj rashode na povećanje i to povećanje u odjelu 2020. godini, da u cijeloj R Hrvatskoj. Manje smo radili ja moram reći nažalost zato što smo 2020. godine imali uključenih 27 respiratora u OB Koprivnica. To je jedna iznimno stresna situacija, ja moram reći, odnosno se zahvaliti se anesteziološkoj službi koja je podnijela temeljno taj teret. Od koje su svi kolege listom oboljeli od Covida, poslije se cijepili, neki su i ponovno oboljeli i ne smijemo to zaboraviti kad iznosimo takve podatke želim reći da u ovom Izvješću nije nikakva moja fikcija, nije nikakvo samo iznošenje podataka, ovo su podaci koje ja dobivam od stručnih službi. Ja vjerujem u ljude koji rade u tim službama, ti ljudi rade godinama u Bolnici. Oni nisu nikakvih boja, opcija i ne znam čega, oni su ljudi profesionalni koji rade ovaj posao. Ja vjerujem u te podatke i oni su ispravni. Manje smo radili jer je bio Covid, manje je radila cijela Hrvatska . Imate 35% manje pacijenata i bilo je manje faktura nego je predviđeno. Ovaj veliki porast obaveza, spomenuli ste, preko 130 milijuna kuna obveza. Došli smo zato što je HZZO jednim računovodstvenim spinom, što je na svim razinama zdravstvene organizacije, napravio to da su ono što je bila državna pomoć, sredstva pomoći su ono što dobivamo od države koja je zaslužna za ovakvo stanje u sustavu, zaslužna ili kriva, kako želite, ali povećanje obaveza je nastalo kao posljedica toga što su nešto proglasili avansom umjesto prihodom. Mi smo morali napisati kao da je avans, mi bi kao to trebali odraditi, to je fizički nemoguće. Cijelom bolničkom sustavu, ne samo Koprivnici. Mi ovdje pričamo o Koprivnici, mi tu živimo, mi tu radimo. Mi živimo dobru Bolnicu. Zato je ta Bolnica dobila, spomenut ću ovu nabavu, dobila magnet 2018. i dobila novi CT prošle godine, dobila novu pedijatriju, dobila nove dnevne bolnice, dobila je energetske obnove, dobila je sve ovo. Da, morao se dići kredit za energetsku obnovu, morao se dići, ali to omogućuje zakon to omogućuju propisi, to omogućuju financije. To je tako, radi se isključivo po propisu. Što se tiče nabave magneta, magnet je koštao 8 milijuna 900 tisuća kuna, to je sadržavalo uređaj za magnetsku rezonancu, uređenje prostora za radiologije za magnet i još dio prostora radiologije, to se tamo jako lijepo vidi i edukacije za 8 liječnika i 4 inženjera radiologije u Njemačkoj. Sve je to izvršeno. Slažem se s vama g. Fucak da se taj uređaj može dobiti za manje novaca u Njemačkoj, ali morate znati, da postoji nešto što se zove predstavnici tvrtke spomenute u R Hrvatskoj. Mi možemo poslati upit i mi smo to jedanput napravili, imamo dokumentirane dokaze za to, da se u takvoj nabavi, nabavi nešto povoljnije naprimjer iz Njemačke ili Švedske, ali su nam te firme, sjedište te poznate renomirane tvrtke u Njemačkoj koja je bila izabrani ponuditelj na tom natječaju, rečeno da oni u Hrvatskoj imaju svoju firmu kćer, koja to može raditi u Hrvatskoj. Oni ne žele imati sa nama posla, to radi ta tvrtka kćer u Hrvatskoj. Mi smo obveznici javne nabave, to je bio otvoreni postupak javne nabave. Spomenuli ste institucije, drago mi je da jeste, bili smo i u tom proces, zahvalite jednom napisu u novinama, predmet istraživanja određene institucije, i tako treba biti. Treba propitivat postupke, treba propitivat nabavu, cijelo se vrijeme to radi i to je tako. U javnom sektoru bolnice su skupe, lijekovi su skupi, oprema je skupa. Nema jeftinog zdravstva. Mi ga dobivamo za 840 eu. Ja bi htio da je više. Zaključno kad hrvatska zdravstvena administracija uključujući ministra, Vladu i sve koji se bave novcem od državnog proračuna, nađu novac za povećanje prihoda u zdravstvu, puno ovih tema će biti samo nekakva davna prošlost. Do tada će bolnički sustav, ne samo naša Bolnica generirat minus. To je tako, niti jedna bolnička zdravstvena ustanova u RH u 2020. g. nije imala pozitivan rezultat. Ja imam ovdje za sve naše okolne bolnice, neću vas više opterećivati, rezultate, svi su oni jednaki ili lošiji od nas.

Županijska skupština sa 19 glasova „za“ i 8 glasova „protiv“ donijela je

**Zaključak o prihvaćanju Izvješća o radu i financijskim rezultatima Opće bolnice „Dr. Tomislav Bardek“ Koprivnica za 2020. godinu.**

Zaključak se prilaže zapisniku i čini njegov sastavni dio

**Točka 9. b)**

PREDSJEDNIK: Izvješće Doma zdravlja smo primili. Obrazloženje daje ravnateljica Doma zdravlja Koprivničko-križevačke županije Marija Krajina.

MARIJA KRAJINA: Dobro večer, sve vas skupa lijepo pozdravljam, predsjednika ŽS, uvažene vijećnike Skupštine, župana KKŽ sa suradnicima. Dom zdravlja KKŽ djeluje 17 godina. Ima 3 ispostave, 3 manja doma zdravlja su se spojila u jedan županijski i to Koprivnica, Križevci i Đurđevac. U DZ postoji 13 djelatnosti i to primarna zdravstvena zaštita koja se financira iz osnovnog zdravstvenog osiguranja preko HZZO-a, a isto tako imamo i specijalističko-konzilijarnu zdravstvenu zaštitu koja se prema usluga, ali limitno nešto slično kao i u Bolnici. Znači, ako nismo dovoljno usluga učinili smo u gubitku, ako smo ih previše preko limita, isto tako gubimo ta sredstva. Što se tiče specijalističko-konzilijarne ona je ustrojena u ispostavama Križevci i Đurđevac, zbog udaljenosti od Koprivnice i specijalistike. Isto tako tamo imamo laboratorijsku dijagnostiku u općoj medicini imamo rendgen i ultrazvuk, imamo fizikalnu medicinu i rehabilitaciju, oftalmologiju u Križevcima, oralnu u kirurgiju po novom u Koprivnici, medicinu rada i sporta, imamo isto palijativnu zdravstvenu skrb koja je osnovana novijeg datuma. Što se tiče djelatnika, 181 djelatnik je bio zaposlen u prošloj godini, od kojih je 138 djelatnika zdravstvenih, ostalo je administracija a to je manji broj. Što se tiče specijalistike, isto tako imamo ustrojen odlazak u dopunskom radu specijalista iza OB Koprivnica koji odlaze u Đurđevac i Križevce, a tu specijalistiku financira Županija. U tih 17 godina puno se toga odradilo, puno je teškoća bilo, od minusa pa za nekih 10 godina smo poboljšali poslovanje, ustrojili smo, odnosno uredili terenske ambulante koje su na nekim područjima zbilja bile u derutnom stanju. Opremili, nabavili opremu i to sve iz vlastitih sredstava i decentraliziranih koje dobivamo svake godine preko županije, a isto tako 2017. godine u projektu Pozdrav smo puno toga učinili iz sredstava EU fondova, tako da smo pogotovo terenske ambulante opremili. Sad su sve te ambulante uređene potpuno sa svom opremom, tako da te ambulante imaju i setove za reanimaciju, defibrilatore itd., a isto tako i liječnike koji su educirani da sa tom aparaturom znaju raditi. Veliki problem je zadnjih par godina bio i u 2020. nedostatka liječnika i to opće medicine i specijalista određenih grana. U općoj medicini smo imali 4 u ovoj godini čak 6 timova obiteljske medicine bez nositelja, to znači nije u ambulanti bio zaposlen liječnik, ali prekovremenim radom se je zdravstvena zaštita uredno pružala, to su većinom mjesta sa jako malim brojem pacijenata gdje HZZO daje pola sredstava hladnog pogona glavarine, tako da nas više koštaju te zamjene koje obavljaju ti liječnici, zaposlenici domova zdravlja, isto tako neki od liječnika u privatnim ordinacijama koji se žele javiti, koji nam u tome ispomažu. Niti jedna ambulanta nije bila pod ključem, niti jedna ambulanta nije došla u situaciju kao što je moguće po Zakonu o zdravstvenoj zaštiti, da imamo putnike liječnike koji borave u pojedinim manjim mjestima, odnosno u ordinacijama s manjem brojim pacijenata po dva tri sata. Zdravstvena zaštita je svima bila dostupna. Evo zadnja dva tjedna još smo uspjeli, ali to ne spada u prošlu godinu, samo kažem, uspjeli smo popuniti još tri ambulante, znači tri nam ostaju nepopunjene i moram naglasiti i to da ruralne sredine napreduju u tome da svako selo, svaka općina ima stanove za liječnike. Četiri općine čak dopunski nagrađuju liječnike od 40 do 70 tisuća kuna godišnje, ali evo do sada odaziv nije bio baš onakav kako smo očekivali da će biti. Jednostavno liječnici se ne daju baš u opću medicinu, tu su sami, osjećaju odgovornost, ljepše je ipak biti u bolnici, pa jedno vrijeme su sa šefovima odjela, kolegama, iza toga idu na specijalizaciju i tako, više im se to očito sviđa nego sama opća medicina. Problem je isto tako i specijalistike i to u cijeloj Hrvatskoj, ne samo u našem Domu zdravlja, a to je problem pedijatrije i ginekologije. Tri godine smo raspisivali natječaje iz pedijatrije i ginekologije, tako da se prije dvije godine javila samo jedna liječnica za ginekologiju iz Zagreba, ona specijalizira koliko čujem, najvjerojatnije će naslijediti svog oca koji ima privatnu ordinaciju u Zagrebu, natječaj je bio raspisan kandidate koji se jave primimo, možda i ne bude tako, pa ostane kod nas. Jedna liječnica je završila položila specijalistički ispit, ali je nedavno rodila treće dijete i ona će biti na porodiljnom još tri godine. Tu nam pomažu specijalisti ginekolozi iz Opće bolnice Koprivnica, gdje njihov ravnatelj daje dozvolu za dopunski rad i ja mu se zahvaljujem na tome, tako da se područje Križevaca pokriva sa bolničkim liječnicima, a što se pedijatrije tiče u Križevce dolaze i izmjenjuju se u radu dvije liječnice pedijatrice iz Bjelovara, a u Koprivnici radi pet pedijatara iz čakovečke bolnice, to su sve subspecijalisti. Meni je žao što 5 pedijatara u OB nitko se nije odlučio da bi nam došao u pomoć, da bi se pridružio tom radu, po riječima jednog specijalista iz Bolnice, pedijatra koji je izjavio da on za kikiriki neće raditi, a taj kikiriki vam iznosi na ruke dnevno za 5 sati rada 1000 kn. Uglavnom, budućnost svijetla za ginekologiju i pedijatriju nije. U cijeloj Hrvatskoj je tako, tako i kod nas. Najvjerojatnije bude kao bivšoj Jugoslaviji kad su liječnici bolnički ginekolozi nakon svih dežurstava obavljali rad u ambulanti, najvjerojatnije i to dođe kod nas, a isto tako što se tiče pedijatara to se već radi u nekim domovima zdravlja i županijama, da djeca do 4 godine starosti idu privatnim pedijatrima, idu u bolnicu, a poslije 4 godine se upisuju liječnicima opće medicine. Tako je nekad na terenu kad sam ja radila po selskim ambulantama bila je populacija, zbrinjavali smo od 0-100 godina. Znači i savjetovalište i cjepivo i sve, bojim se da će to vrijeme doći i kod nas. Kao što je ravnatelj Bolnice rekao prošla godina nam je svima bila izuzetno teška, u covid pandemiji smo dobivali od HZZO-a neku pripomoć, avansno neko plaćanje za DTP i ostale usluge koje liječnici osnovnog osiguranja mogu zaraditi i navodno ne znam kako će to biti u Bolnici i mi ćemo morati vratiti taj novac. To je jedna stvar, druga stvar je vrlo skupa oprema za koju smo dali za prošlu godinu, za ovu godinu, zbog covida a to je oprema za sve naše ambulante, to su ogrtači, rukavice, maske, viziri, naočale, nazuvci, isto tako pripreme i sam materijal za obrise koji se rade na covid za sve tri ispostave. To je sve bilo na naš teret, to je jedna stvar, druga stvar je da smo primili 12 novih ambulanti, a to znači, liječnik ode iz privatne prakse, odnosno iz privatne ordinacije, prije smo to zvali zakup, koncesija, on ide u mirovinu, vrati se u Dom zdravlja, mi primamo opet derutne ambulante i nije toliko veliki trošak u općoj nego u stomatologiji gdje imamo čak 16 ambulanti u Domu zdravlja. To su ambulante sa vrlo skupom opremom, osim dvije ambulante od tih 16. Zubarske stolice su od 60 do 150 tisuća kuna. Njihov pribor za rad je jako skup. To je isto utjecalo na naš rezultat u prošloj godini. Tako da je rezultat bio 3 milijuna 376 tisuća minusa. S obzirom na prethodne godine ostvaren je višak prihoda od 5 i pol milijuna kuna. Inače smo od 1. siječnja prošle godine u riznici sa nekih 8 milijuna kuna, znači taj višak prihoda i korigirani višak iznosi 2 milijuna kuna. Znači Dom zdravlja KKŽ jedan je od rijetkih koji je poslovao sa pozitivnim rezultatom. Mislim da takvih Domova zdravlja puno u Hrvatskoj nema. Nadam se da će se ta politika brige za Dom zdravlja i dalje nastaviti, jer vas ja ovaj put pozdravljam, moj mandat izlazi, idem u zasluženu mirovinu, isto tako se nadam da će doći sposoban odgovoran čovjek koji će i dalje voditi pozitivnu politiku u ovoj zdravstvenoj ustanovi koja je po meni hvale vrijedna.

MLADEN KEŠER: Ovo su zapravo jako važne teme, g. predsjedniče i treba razgovarati o ovim temama, riječ je o zdravstvu, riječ je kao što bi g. ravnateljica rekla što se meni nije baš zapravo sviđalo i to ću nekoliko puta ponoviti za redom, selske ambulante. Domom zdravlja KKŽ upravlja ravnateljica g. Marija Krajina koja ide u zasluženu mirovinu, njezin šef je župan g. Darko Koren. Ono što zapravo nitko nikad neće reći i baš sam htio oči u oči pogledati ovog momenta ljude za koje mislim da krivo vode ovaj Dom zdravlja. Sad ću vam reći na svojem iskustvu kao općinski načelnik, a zasigurno bi se mogli pridružiti još neki načelnici meni, samo što ne smiju, jer su u vladajućoj većini. Ne smiju reći ništa i ja ću uvažiti da oni šute, ali ja neću šutjeti. Riječ je o tome da primjer brdsko-planinska općina poput male općine Kalnik, kojom sam upravljao jedno izvjesno vrijeme, ima glavarinu 65 tisuća kuna mjesečno. Ta glavarina, dopustite da vam izračunam da vidite zapravo gdje su problemi nastali, u slučaju da to ugovori sa HZZO-om, tada liječnik opće prakse dobiva tu glavarinu kojom plaću svoju plaću, režijske troškove, kojom plaća svoje troškove djelatnika medicinske sestre, troškove grijanja, čišćenja i održavanja svih tih prostora. Jasno ne plaća najamninu, a znate zašto ne plaća najamninu, jer su te seoske ambulante napravili baš ti seljaci. Nisu one došle iz EU i nije Županija financirala, nego su ih napravili seljaci svojim samodoprinosima. Kad bi direktno primjer, naš doktor u Kalniku je bio, sad je otišao u mirovinu kao što ide g. Krajina, on je imao zaposlenu jednu medicinsku sestru, sve platio troškove koje sam vam sada nabrojio, ali znate što je bilo interesantno. Taj doktor je dobio od DZ KKŽ suglasnost da može napraviti ugovor sa HZZO-om, dopustite možda baš ne baratam točno terminologijom, ali zna se sa kim je trebalo napraviti ugovor. Znate gdje je živio, živio je na Kalniku. Nakon toga otišao je iz Kalnika u svoju zasluženu mirovinu i mi od onda nismo imali liječnika, pod krinkom da nitko neće živjeti u toj maloj sredini i nitko neće raditi u toj seoskoj ambulanti, a ovdje vidim da jako puno sjedi seoskih načelnika. Sada matematika, što se zapravo dogodilo, tada je doktor opće prakse pod upravom g. Krajina upravljao sa dvije ambulante, jedna ambulanta je bila Kalnik, a druga Glogovnica. Svakoj pripada 65 tisuća kuna plus 65 tisuća kuna je¸ 30 tisuća kuna, radi jedan doktor i bila je jedna medicinska sestra. Kad bi sad oduzeli troškove bruto plaće 16 tisuća kuna, troškovi medicinske sestre 6 plus 6, 13 tisuća kuna, režije struje tisuću kuna, troškovi čišćenja 4 tisuće kuna, troškovi grijanja 1200 kn, troškovi za neke nespomenute troškove 4 tisuće kuna i na kraju znate što se dogodi. Dogodi se da ukupno troškovi iznose 40 tisuća kuna. Znate koliko ostaje županijskom Domu zdravlja? 90 tisuća kuna. I to je baš točno to što je g. Krajina rekla, da neće nitko raditi za tu siću, pa normalno da neće. Ide raditi u bolnicu, ide raditi u gradove, neće raditi u seoskoj ambulanti. Zašto, jer oni sklope ugovor sa tim doktorom, a doktoru nisu dali suglasnost da sam sklopi ugovor. Pitam se da li ne bi netko htio raditi u jednoj seoskoj ambulanti g. načelniče u Ferdinandovcu za 45 tisuća kuna? Vjerojatno bi, e pa bi i na kraju imamo 14 takvih ambulanti gdje su radili doktori. Gdje je 7 doktora radilo 14 ambulanti, gdje se zapravo baš točno to događalo. Znate tko je uzimao novac? Novac je uzimao županijski Dom zdravlja i sada pitamo zašto je županijski Dom zdravlja u plusu? Pa zato, jer ukupno to toliko iznosi. Prema tome ja vas molim, ovu Županijsku skupštinu, g. župana, predsjednika Skupštine, da nakon izbora ravnatelja da se raspišu natječaji za resto 7 ambulanti u seoskim sredinama, da se ljudima ponudi glavarina, da ljudi dobe glavarine. Doktori će otići raditi u te seoske ambulante Sokolovac, Ferdinandovac, Kalnik, Kalinovac itd. SDP traži da se raspiše i da se koncesija ljudima i nakon toga će ti ljudi ostati raditi u tim seoskim sredinama. To nisu više sela koja ničemu ne znače, to su sad, svaka ta općina je manji gradić, a vjerojatno to i župan zna jer je pomogao financirati da te općine jako lijepo izgledaju. Slažete se župane da to nisu seoske sredine nego jedni manji gradići koji trebaju liječnika, medicinsku sestru, koji trebaju osnovne stvari. Prema tome SDP predlaže da se raspišu natječaji.

MARKO FUCAK: Zanima me situacija vezana za Đurđevac. Fali nam specijalist pedijatar. U Križevcima isto, imali su dvojicu ginekologa, tamo dolaze ginekolozi iz Koprivnice. Meni je isto fascinantno, Đurđevac je manji od Križevci, ali Križevci, mislim koliko imaju stanovnika, da li je to toliko problem za tim specijalistima, nevjerojatno. Također moram napomenuti, svaka čast u ovoj pandemiji, skidam kapu svim zdravstvenim djelatnicima bez da rade u bolnici, domovima zdravlja, hitnoj medicini, ljekarnama. Možda bi trebalo napraviti neku kontrolu. Kažem ima malo tih zdravstvenih djelatnika. Znam da ih držite kao kap vode na dlanu, ako netko ode, opet je problem, pacijenti ispaštaju. Ali neki si možda previše dozvoljavaju baš za vrijeme korone. Vezano za pedijatriju Nacionalni stožer civilne zaštite jasno je dao do znanja kad je bio onaj treći val, prosinac 2020., da striktno mala djeca ne smiju dolaziti s roditeljima, roditelji nazovu telefonski za doznake, znači briga o djetetu. Ali u nekim sredinama medicinska sestra nije na istoj valnoj duljini sa pedijatrom pa radi po svom. Sa pedijatrom se nešto telefonski dogovoriš, dođeš tamo, med. sestra traži da dođeš sa djetetom, onda čuješ da su nekoj djeci preuzimali papire neke tetke, stričevi i bilo je sve dozvoljeno, a neki roditelji su se morali izlagati coroni sa malom djecom od 2, 3 godine. Velim treba napraviti malo neku kontrolu, možda strožu u nekim domovima da se neke stvari stave na red. Nije u redu da neki pacijenti imaju neke privilegije, a od nekih se da moram biti prost, rade bedaci.

STJEPAN PERŠIN: Poštovani predsjedniče, župane, zamjeniče župana, kolegice i kolege članovi naše Skupštine. Potaknut ovim izlaganjima dosadašnjih ravnatelja i raspravama u kojima neki naši kolege sudjeluju. Ja ću biti vrlo kratki. Ja ću se vama gospođo zahvaliti i svim Vašim kolegama vaše životne dobi i svima onima koji zdravstvo Hrvatske drže na jednoj visokoj razini. Možda mi nismo ni svjesni u kojim mi ustanovama dobivamo tu našu skrb i ja slušam o drugim županijama. Slučajno sam bio u nekima, neću ih imenovati, pa mislim naša bolnica, to je nešto o čemu ti drugi mogu sanjati. Domovi zdravlja naši, pa dobro tu je Županija dala svoj doprinos, ja razumijem g. Kešera, onog časa kad ostaneš bez liječnika u svojoj sredini to je veliki problem, to je problem ne samo za načelnika koji sigurno trpi kritiku, to je problem za svakog od nas koji tu živimo i zato dajmo jednu pozitivnu energiju svim tim ljudima koji brinu o našem zdravstvu. Ova bolest covid, to je pogodilo cijeli svijet i ja sam ponosan da imamo takvo zdravstvo u Križevcima. U dvoranama kad je bilo cijepljenje, to je izgledalo kao dobro uređena nogometna utakmica, izuzetno pozitivno, zato se ja g. vama i svim vašim kolegama i kolegicama zahvaljujem i želim da pozitivno gledamo na zdravstvo koje je po meni na jednoj visokoj razini bez obzira na sve ove probleme. Pogledajmo malo i u drugim državama kako je to, o županijama neću više ništa, ali stvarno kad to malo usporedimo možemo biti ponosni.

MARIJA KRAJINA: Dapače, navodi g. Kešera niti u jednom navodu nisu točni. Izvješće nije pročitao, ne zna koliko ambulante imaju pacijenata, njegova ima 692 čini mi se pacijenata. Glavarina za tu ambulantu 28-30 tisuća kuna. Ma kakvi 60 i 80, svi bi mi rado takvu glavarinu, maksimalno 50 tisuća kuna ima jedan privatnik, odnosno i mi, ako je ambulanta u sklopu Doma zdravlja. Dobili ste stalnu liječnicu, je li da to niste spomenuli. Natječaje ne pratite, otvoreni su cijele godine, za sve nepopunjene ambulante do popunjenja. Vi ste dobili stalnu liječnicu. Do sada je išla liječnica iz Glogovnice, jedan tjedan tri puta k vama, a sebi dva puta, a drugi tjedan obrnuto, zato što Glogovnica ima 600 i nešto pacijenata. Maksimalni broj je 2230 pacijenata. Nemojte mi vrtjeti glavom, pa znam to bolje od vas. Ništa točno niste rekli, ništa niste učinili sve ove godine, nikakav kontakt s Domom zdravlja. Obećavali ste grijanje, što je bilo u prošloj godini? Rekli ste da ćete centralno grijanje napraviti, mi smo zadnji čas kupili drva. Što se tiče zdravstvene zaštite i zakona, DZ zadržava, odnosno ima pravo zadržati 25 % djelatnika u određenoj djelatnosti, a sve ostalo može ići u privatnu ordinaciju. Tako je i u prošloj godini dvoje liječnika iz Križevaca, troje iz Đurđevca, iz Koprivnice isto tako 4 doktora dentalne medicine otišlo u privatne. Znači, točno se radi po zakonu. Kako je zakon o zdravstvenoj zaštiti propisan tako se radi. A tu je i Županija koja to zna, koja je naš support. Ja vas lijepo molim, takve kritike nisu na mjestu, pogotovo kad se ne razumijete u zdravstvenu zaštitu, a to sam osjetila sve ove godine dok sam bila ravnateljica, a vi načelnik općine Kalnik. Što se tiče specijalista, mladom gospodinu bi odgovorila da tko sretniji od bilo kojeg člana uprave DZ a najviše tko sretniji od mene kad bi se na natječaj netko javio i kad bi došao stalni pedijatar i stalni ginekolozi. Pedijatrica jedna je na specijalizaciji, jedna bi trebala završiti. Da li će završiti krajem ove godine ili iduće, onda ćemo vidjeti da li ide u Đurđevac ili Križevce, ali nastojimo sa ovim mjerama o kojima sam pričala, osigurati dostupnost i jednakomjernost svim pacijentima u ovoj Županiji, da se može bolje, tko sretniji od nas. Situacija je takva, ne samo u našem DZ nego u cijeloj Hrvatskoj.

MLADEN KEŠER: G. Krajina vodi DZ KKŽ i opće ne zna, znam da nije bila opće na Kalniku. Kao načelnik kao živim gore par metara od ambulante, ne zna da je općina Kalnik napravila fasadu, kompletno uređenje centralno grijanje, napravila stan, da je uredila stan, kompletno uređenje unutarnjeg prostora zdravstvene ambulante, a g. Krajina ne zna da se već više 2 godine ne grijemo na drva nego na pelete, obnovljivi izvor energije g. draga Krajina. Prema tome u niti jednom dijelu me niste niti malo povrijedili, ali ste me jako razočarali i baš sam sretan što idete u zasluženu mirovinu.

MARIJA KRAJINA: Nije istina da nisam bila nikad na Kalniku. Više puta, zadnju godinu nisam bila, to je istina, ali stan ste uredili. Sestru ste istjerali medicinsku koja je tamo stanovala godinama i masu loših stvari.

PREDSJEDNIK: Ja bi na kraju ipak zahvalio g. Krajina za sve ove godine što je učinila kad je bila ravnateljica. Velika Vam hvala na svemu dobrom učinili, ako je bilo propusta ja sam siguran da će vam prvi g. Kešer, a i svi ostali oprostiti. Hvala na svemu učinjenom.

Županijska skupština je sa 19 glasova „za“ i 6 glasova „protiv“ donijela

**Zaključak o prihvaćanju Izvješća o radu i financijskim rezultatima Doma zdravlja Koprivničko-križevačke županije za 2020. godinu.**

Zaključak se prilaže zapisniku i čini njegov sastavni dio

**Točka 9. c)**

PREDSJEDNIK: Izvješće Zavoda za hitnu medicinu smo primili. Obrazloženje daje ravnateljica Zavoda za hitnu medicinu KKŽ Mirjana Hanžeković.

MIRJANA HANŽEKOVIĆ: Dobro večer svima, poštovani predsjedniče, poštovani članovi, župane, zamjeniče, svi suradnici, ravnatelji, ja vas sve lijepo pozdravljam. Kratko ću o Zavodu za hitnu medicinu KKŽ. Znači, mi smo najmlađa zdravstvena ustanova. Osnovani smo 1.1.2013. godine. Sve je započelo 2009. no ja se neću vraćati toliko u prošlost. Ranijih godina mi smo bili spojeni sa Domom zdravlja i da bi se postigla ujednačenost hitne medicinske službe, to se je učinilo sa reformom. Zavodi su se izdvojili i krenulo se raditi na opremi, na kadrovima, na vozilima, na standardizaciji postupaka.. U 2020. godini najvećim dijelom bavili smo se kao i svi epidemijom no međutim naš posao nije stao, mi smo i dalje zbrinjavali hitne pacijente, zbrinjavali smo znači u dijelu sanitetskog prijevoza prijevoze pacijenata iz jedne zdravstvene ustanove u drugu, tako da smo u hitnoj medicinskoj službi imali 20 tisuća pacijenata zbrinutih, a u sanitetskom prijevozu nekih 27 tisuća prijevoza, što je značajan broj s obzirom da je dosta toga bilo zatvoreno. Mogu reći, pošto KKŽ ima 115 tisuća stanovnika, da taj cijeli broj iskazuje da nekakvu polovicu stanovnika u 2020. godini. Evo neću vas dugo zamarati sa tim nekim brojevima. Uz sve navedeno radili smo i na nabavi opreme, standardno nabavljamo svake godine vozila, to i sami vidite iz medija, imamo dosta mladi vozni park što je dobro za zdravstvenu skrb za naše pacijente. I dalje radimo na tome, uz pomoć KKŽ koja osigurava godišnje sredstva iz DEC-a, što iz svojih sredstava, a i puno radimo na tome da izdvojimo naša vlastita sredstva, tako smo prošle godine imali nekakvih milijun kuna ulaganja u cjelokupnu opremu iz sredstava Zavoda. Financijski rezultat je bio nešto niži u odnosu na prošle godine, no međutim, ako uzmemo sve navedeno i, ako uzmemo u obzir da smo izdvojili milijun i sto tisuća kuna svojih sredstava, onda je to vrlo dobro. Znači 49 tisuća kuna je bio ostvaren višak prihoda nad rashodima, no međutim određeni preneseni višak iz ranijih godina generirao je pozitivan rezultat u većem iznosu, znači 700 tisuća kuna. To je što se tiče naše ustanove, ja bi mogla ispričati puno, neću vas zamarati, kasno je. Ako imate pitanja stojim na raspolaganju.

MLADEN KEŠER: Evo kao što sam rekao, bit ćemo konstruktivna oporba i SDP će predlagati neke određene nove aktivnosti koje su vezane za hitnu medicinsku službu. Doslovno moram priznati, moram pohvaliti hitnu službu KKŽ na aktivnostima i župana u nabavci vozila koje su uspjeli nabaviti. Mislim da moramo napraviti korak dalje, na ovome hitna služba KKŽ ne smije stati. Mi zapravo kao klub SDP danas vam najavljujemo, ali ćemo svakako to uputiti u pismenom obliku, volio bih da se ovdje ustroji hitna helikopterska medicinska služba. E sad znam da vi neki mislite da je to avangarda, znam da neki ljudi koji odlaze da je to za njih malo dublja tema, no međutim, ukoliko govorimo i baratamo sa podacima, hitnu medicinsku službu je Vlada RH ustrojila u četiri naša grada Split, Zagreb, Rijeka i Osijek i Vlada se sprema u nabavku helikoptera. Vjerujem da KKŽ ima snage, da zapravo uđemo u jedan drugačiji proces hitne medicinske službe, a iz dva razloga. To medicinari znaju bolje od mene. Ja sam to samo pročitao, a ovdje sjede uvaženi doktori koji znaju da se nešto zove zlatni sat? I taj zlatni sat je bitno zbrinuti pacijenta od nastanka nesreće. Kombi vozilo koje je jako dobro opremljeno sa opremom za hitnu medicinsku službu, hitnu medicinu zasigurno košta približno, ali možda ne baš točno toliko koliko helikopter, ali vjerujte mi da to nije neka velika razlika. Ovdje sa sad župan i smije na to, ali Darko Koren budite vi prvi župan u Hrvatskoj koji će krenuti u jednu ozbiljnu drugačiju aktivnost hitne medicinske službe. Sad ću vam reći jedan podatak. Da 25 tisuća ljudi umre od srčane i moždane kapi. Zlatni sat, ako stignu. 300 tisuća osoba godišnje umre u prometu, pogine. I ono što zapravo izučavajući taj proces, imamo dva problema, nekoliko troškova. Danas se hitna medicinska služba, helikopterska koristi vojnim helikopterima. Njegovo polijetanje košta preko 22 tisuće kuna, jedan let, i što se događa, hitna služba dolazi na teren, napravi određene stvari, da ja sad ne koristim medicinski rječnik, trijažu, kako se to već zove, i onda ga voze u neki klinički bolnički centar. Što zapravo imamo dupli trošak. Danas su toliko helikopteri sposobni, to nisu veliki helikopteri, koji bi vjerujte mi omogućili da unutar 7-8 minuta je osoba zbrinuta, što je zapravo i u Njemačkoj, Austriji i ozbiljnim državama koje su nam uzor, za koje mi želimo da smo slični kao oni, u roku 7 minuta, a mi imamo u našoj KKŽ brdsko-planinska područja, nama treba sat vremena da dovezemo bolesnika u neki određeni centar, a u klinički bolnički centar treba nam i duže. Sam je ravnatelj rekao mi smo Opća bolnica, je li tako, razlika je između kliničkog bolničkog centra i opće bolnice. I što to sad zapravo znači, to znači da mi možemo i mislim da imamo snage, imamo mladu ravnateljicu koja je zasigurno sposobna ovog momenta se uhvatiti u koštac sa jednom drugačijom vizijom hitne medicinske službe. Vjerujem da će župan sa Odborom za zdravstvo napraviti koncept, da budete prvi u Hrvatskoj. Da se pridružimo četiri centra Zagreb, Rijeka, Split i Osijek. Ima netko protiv, pitam vladajuće. Znam da nemate protiv, ne možete protiv toga biti. Što znači da vas molim da Odbor za zdravstvo pripremi program hitne medicinske službe KKŽ da vidimo koliko bi nas koštao taj proces. I vjerujem da možemo napraviti nešto što je ovog momenta smiješno, ali vjerujte u Kanadi se ljudi voze avionom do nekog određenog mjesta, u Australiji ima svako svoj avion. Ima 1500 km ide prema svojem poslu, leti. Prema tome, znam da vam to izgleda malo čudno, ali ću vam pismeno dostaviti malo drugačije razmišljanje hitne medicinske službe, a mi ćemo kao klub biti za ovu točku.

MARKO FUCAK: Također evo pohvaljujem rad Zavoda za hitnu medicinu u našoj Županiji, u ovoj pandemiji to nije bilo lako kao niti drugima, a pitanje vezano za ispravnost i sigurnost vozila hitne pomoći. Prije nekoliko dana je bila strašna nesreća u Suhopolju gdje je stradala medicinska sestra i pacijent, oni su bili u stražnjem dijelu vozila hitne medicinske pomoći, a znamo da prema nekakvim statistikama da najviše kod tih nezgoda stradavaju pacijent i doktor ili medicinska sestra koji su u stražnjem dijelu vozila. Pa onda smo mogli čitati da su se neki djelatnici hitne pomoći žalili kako su neka dostavna vozila uređeni za hitnu medicinsku pomoć, kako nemaju kreš test ili lab. Analizu vezanu za kreš hazard pa me zanima, u biti u tim istim medijima su čak prenesli da isto najbolje stoji po vozilima pa me zanima kako stoji naša Županija u tom segmentu. Još jedno pitanje vezano uz benifiicirani radni staž zaposlenika hitne medicinske pomoći. Vi kao ravnateljica da li smatrate da je vrijeme za benificirani radni staž? Pretpostavljam da budete potvrdili da jest, jer u biti dok gledamo osim vatrogasaca i policajaca u RH imaju čak benificirani radni staž i ribari, vozači tramvaja, operni pjevači i balerine. Tako da mislim, moje osobno mišljenje je da bi trebali i djelatnici hitne medicinske pomoći imati benificirani radni staž.

MATO DEVČIĆ: Hvala lijepo predsjedniče, poštovane vijećnice i vijećnici. Imam se potrebu referirirati malo šire, evo. Hitna helikopterska služba u RH je iznimno bitna tema, a koja je sigurno jedna od fokusa zdravstvene administracije i u ovom času. 2016. g. sam bio član radne skupine za osnivanje helikopterske hitne službe u RH. G. Kešer ima vrlo dobre namjere što se tiče hrvatskog zdravstvenog sustava i naše Županije. Međutim, reći ću Vam jedan realitet, a to je primjerice 2016. i 2017. godine, prosječni broj od 2400 hitnih helikopterskih prijevoza u RH na moru i kopnu, na kopnu RH obavljen je jedan prijevoz. Želim da se razumije u kontekstu ovog svega što ste pričali uz dobru namjeru, ali moramo staviti to ipak na jedne razumne temelje, a to je da nije svaki pacijent za helikopterski prijevoz, svaki hitni pacijent nije za staviti u helikopter. Radi se prvenstveno o politraumama, a to su specifični pacijenti, a zlatni sat koji ste spomenuli i koji je vrlo bitan za zbrinjavanje hitnih bolesnika, se odnosi na najbližu zdravstvenu ustanovu. U našoj Županiji je to Opća bolnica Koprivnica i naši svi pacijenti, hitni pacijenti unutar zlatnog sata dolaze do liječnika, subspecijaliste.

MIRJANA HANŽEKOVIĆ: Što se tiče prvo pitanja za atest vozila, znači Zavod za hitnu medicinu nabavlja vozila od ovlaštenih ustanova koje su registrirane za navedeno. Vozila prije nego idu u službu prolaze određeni A-test, znači vozila su u tom navedenom dijelu sigurna, opremljena su po standardiziranim pravilima koje donosi Hrvatski zavod za hitnu medicinu. Dapače da možemo biti bolji u tom dijelu, možemo raditi više, na tome se i radi u cijeloj Hrvatskoj. Kao što sam rekla mi smo jako mlad Zavod, odnosno svi zavodi u RH su najmlađe zdravstvene ustanove, osnovane tek 2013. g. i na tom dijelu kvalitete može se napraviti dapače puno i to se radi i to se čini. Drugo pitanje je bilo vezano za benificirani radni staž. Dapače da, djelatnici hitne medicinske službe su pod stresom pod pritiskom, u vrlo otežanim uvjetima rada i naravno, ako druge hitne službe imaju benificirani radni staž da bi bilo fer i pošteno da se to prizna i hitnjacima. No, međutim ja vjerujem i nadam se, čim se stabilizira ova situacija sa epidemijom da će se poraditi na tim problemima i da će naši ljudi koji su u stručnim ustanovama i stručnim tijelima, da će raditi na tome, znači naše Ministarstvo zdravstva, Hrvatski zavod za hitnu medicinu. Nažalost mi tu možemo napraviti vrlo malo, možemo sugerirati, kao i vi, a sada je opet na njima da se to stavi na papir i na glasanje u Sabor.

Županijska skupština je jednoglasno sa 26 glasova „za“ donijela

**Zaključak o prihvaćanju Izvješće o radu i financijskim rezultatima Zavoda za hitnu medicinu Koprivničko-križevačke županije.**

Zaključak se prilaže zapisniku i čini njegov sastavni dio

**Točka 9. d)**

PREDSJEDNIK: Izvješće Zavoda za javno zdravstvo smo primili. Obrazloženje daje ravnateljica Zavoda za javno zdravstvo KKŽ Draženka Vadla.

DRAŽENKA VADLA: Dobro večer svima, sve vas srdačno pozdravljam, vjerujem da ste već umorni. Ja ću pokušati ukratko, barem za one koji ne znaju, Zavod postoji od 1994., ali neću pričati o svim godinama našeg staža, ali ću reći samo da smo mi prostorno zbrinuti, glavna naša zgrada i naše glavne aktivnosti odvijaju se u Koprivnici na Trgu dr. Bardeka 10 u bivšoj zgradi interne. Da bi se približili našoj populaciji mi smo od same 1994. imali prostore u Domu zdravlja Križevci i u Đurđevcu, tamo obavljamo određene aktivnosti u smislu školske medicine i epidemiološke službe. Naše djelatnosti su vam naredane u našem izvješću o radu. Prije svega imamo pet osnovnih službi epidemiologija, mikrobiologija, školska medicina, zdravstvena ekologija i socijalna medicina gdje obavljamo nacionalni program za koji ste svi čuli i obavljamo djelatnost mentalnog zdravlja i prevenciju ovisnosti. Prošla godina kao što su svi moji prethodnici rekli bila je obilježena pandemijom covid detekcije, odnosno covid bolesti u našoj Županiji tako da su sve aktivnosti našeg Zavoda i svih naših službi na neki način bile prioriteti i u skladu s epidemiološkim mjerama smo radili uglavnom sve naše aktivnosti. Naša ustanova niti jednog dana nije bila zatvorena, nego smo stvarno nastojali pružiti sve one aktivnosti i usluge koje su naši građani tražili u to vrijeme, vrijeme pandemije covid 19. Što se tiče financiranja svi ste mogli vidjeti iz izvješća da se financiramo iz dva velika izvora to su vlastiti prihodi i prihodi HZZO. U ovoj godini, odnosno prošloj godini ostvarili smo nešto veće prihode što se tiče iz vlastitih prihoda u odnosu na plan, ali smo ostvarili nešto manje u odnosu na plan vezan od HZZO. Razumljivo potpuno jer se u to vrijeme, mi smo znači uslužna djelatnost za sve naše sugrađane, sve liječnike i primarne prakse i sekundarne u smislu bolničkih liječnika da pružamo usluge preko uputnica, koje su bile u smanjenom kapacitetu, jasno da smo mi onda svoju redovnu djelatnost prateći njih imali manje aktivnosti u službi za mikrobiologiju prije svega. Kao što sam napomenula za vlastite prihode, mi niti jednog dana nismo bili zatvoreni, mi smo radili sve naše aktivnosti koje radimo i vlastiti prihodi su nam iz tzv. zdravstvenih pregleda, zdravstvenih nadzora, tečaja tzv. higijenskih minimuma. Isto tako što je vrlo važno u korak sa epidemijom mislim da ste naše aktivnosti mogli pratiti i stvarno je bila iscrpljujuća prošla godina za kompletnu epidemiološku službu, ali isto tako i za službu za mikrobiologiju, gdje smo nastojali pružiti sve usluge koje su naši sugrađani tražili, između ostalog su bile i uvođenje novih testiranja na Sars covid 2 . U 7 mjesecu uveli smo serološko testiranje prije svega, a onda smo potom u jesen, kad smo stvarno vidjeli da ta epidemija ne posustaje bez obzira što je ljeto bilo mirno prošle godine, znači uz velike napore uveli i snagu, uz profesionalnost i trud naših djelatnika za mikrobiologiju uveli smo i PCR dijagnostiku, molekularnu dijagnostiku što je ne bi rekla viši standard nego neki dio našeg rutinskog posla. U tom moram zahvaliti i ravnatelju bolnice dr. Devčiću koji nam je ustupio jednu malu prostoriju, ali vrlo važnu za naše aktivnosti da bi opće mogli krenuti u tako nešto, jer prostor u našem laboratoriju je prostor modernog tipa, koji je sasvim prikladan za nekakvu rutinsku mikrobiologiju ali i za obavljanje PCR dijagnostike i takvog virusa koji je došao i zahvatio cijeli svijet, praktički nismo bili spremni u datom trenutku, ali eto u 11 mjesecu smo i to riješili. Sve naše poslovanje na kraju prošle godine završili smo minusom i taj minus mogu objasniti, znači da smo nešto novo trebali i jesmo uveli, to je prije svega PCR dijagnostika i dijagnostika Sars Covid 2, trebali smo nešto uložiti. Uložili smo naša sredstva koja smo imali, prije svega i nabavu testova i aparature i opremanja tog prostora da bismo opće mogli provoditi aktivnosti koje su dalje slijedile, a HZZO u tom smjeru u tom trenutku nije nam ništa plaćao, ono što smo bili uložili za testiranja, prije svega za PCR testiranja na SAS covid 2. I rezultat koji je sada prošle godine u minusu je upravo rezultat toga ulaganja, te nabavke, a za koje nas ne treba puno brinuti jer ti računi koji su ispostavljeni prošle godine, su plaćeni ove godine i definitivno su nadmašili naša ulaganja koja smo imali i zato je bio taj rezultat. Ako imate bilo kakva pitanja stojim na raspolaganju.

MARKO FUCAK: Samo dvije informacije, vezano za prihode od testiranja na covid, uzimajući u obzir PCR i serološko i brzi antigenski test, koliko ste imali prihod od testiranja, a koliko ste morali potrošiti na tu svu opremu, ne mogu to sve baš iščitati iz izvješća. Zašto naš Zavod za javno zdravstvo u biti ima jedno od najskupljih PCR testiranja u Hrvatskoj, a možda čak i u Europi?

DRAŽENKA VADLA: Naš Zavod je puno više od testiranja na SARS cov 2, bilo ono serološko, bilo ono dijagnostikom. Znači obavljeno je puno različitih i značajnih aktivnosti nego što je sada cijena PCR testa. Ja ću vam reći kada smo konačno i u našem malom Zavodu, nas ima 58, kao što ste mogli pročitati, uz 6 službi, 5 stručnih i 1 prateća služba za zajedničke poslove, znači uspio napraviti jedan iskorak, ja bi rekla da je to iskorak, to je molekularna dijagnostika i da smo to uveli u našem Zavodu uz velike napore postojećih ljudi u ovoj epidemiji, mi smo zaposlili svega 4 ljudi više, nego što smo imali prije. Cijena sama u to vrijeme kada smo formirali cijenu, to je apsolutno cijena koju je tada formirao HZZO, znači mi nismo ništa niti povisivali ali niti smanjivali, ali kako je HZZO odredio cijenu, a sad povijest te cijene, bilo je 2,500 ,00 kn kada su se krenuli uopće kreirati testovi za otkrivanje sars cov2, pa je bila 1500,00 kn pa je na kraju bila 700,00 kn, odnosno 698 kn. Kada smo mi krenuli u testiranje, ta cijena je bila upravo takva kao što je i dan danas u našem Zavodu. Znači HZZO diktira cijenu, ovo što ste me pitali koji je omjer, mislim da ima točni broj uzoraka koji su bili u 2020. napravljeni i jedan broj koje se odnose na uzorke HZZO, a drugi vam je na vlastiti zahtjev. Sve to vrijeme cijena je bila definirana od strane HZZO i ovaj manjak prihoda je upravo rezultat cijene definirane od strane HZZO. Govorimo o 2020., što se tiče 2021. znači još jedno vrijeme cijena je zadržana na toj razini, a onda se i smanjila. Cijena je vezana za tržište, gdje su se pojavili različiti testovi, naravno što veća ponuda to je pretpostavljam i manja cijena. Veći zavodi koji su radili puno više testiranja sa definitivno dobivali i povoljnije testove nego što je naš manji zavod. Za nas je ovaj zahvat i ovo sve bio ogroman zahvat i ogroman posao, a to smo sve napravili samo da bi naši sugrađanima približili, da ne moraju putovati niti u Zagreb, niti Varaždin, niti neke druge zavode i da mogu dobiti test u roku 24 sata, jer je to nama epidemiolozima vrlo važno da što prije otkrijemo pozitivnu osobu i spriječimo daljnje širenje. Nalazi u drugim ustanovama su se čekali ne 24 sata, nego i 48 i 72 sata i duže. Mi smo javno zdravstvena ustanova i htjeli smo našim sugrađanima približiti ono što je u tom trenutku bilo potrebno uz veliki trud, odricanja i veliki posao koji smo napravili. Nakon toga 27.12. krenulo je prvo cijepljenje u cijelo Europi i u našoj Županiji. Mi danas stojimo ovdje, ja se nadam, da je većina vas procijepljena, promoviramo cijepljenje i dapače ja i dalje zagovaram da se svi trebamo cijepiti, a ne idemo snižavati cijenu testiranja da bi omogućili ljudima da se idu testirat, a ne da se idu cijepiti. Ja uvijek preporučam svima cijepite se, a nemojte se zamarat da je na vlastiti prihod nekolicine ljudi koji putuju teško platiti cijenu koju mi imamo sad za PCR. Manje-više sada svi traže antigenske testove, ta je cijena puno niža. Točan broj mogu vam reći, iščitati koliko je bilo prošle godine od HZZO to je bila većina, vrijednost te većine koju je HZZO platio bila je 5 milijuna 200 tisuća kuna. Mislim da sam dovoljno rekla.

PREDSJEDNIK: Ja ću iskoristiti priliku da i njoj i svim djelatnicima Zavoda javno zahvalim i čestitam na svemu obavljenom što se tiče ove covid pandemije za sve dobro što su učinili i g. Vadla osobno. Mislim da možemo biti ponosni na naš Zavod za javno zdravstvo i potpuno se slažem sa njenim riječima, znači nije bitno koliko PCR košta, cijepljenje je besplatno. Ljudi cijepite se.

Županijska skupština je jednoglasno sa 26 glasova „za“ donijela

**Zaključak o prihvaćanju Izvješća o radu i financijskim rezultatima Zavoda za javno zdravstvo Koprivničko-križevačke županije za 2020. godinu.**

Zaključak se prilaže zapisniku i čini njegov sastavni dio

**Točka 9. e)**

PREDSJEDNIK: Izvješće Ljekarne Koprivnica smo primili. Raspravom smo zaključili da nije potrebno obrazlaganje ravnateljice Ljekarni Koprivnica Božene Hrešć, nego ako ima potrebe i pitanja, ravnateljica će odgovoriti.

Da li se predstavnici klubova žele javiti?

Otvaram raspravu za članice i članove.

MARKO FUCAK: Nije to uopće moja domena, ali što se tiče naših naknada mislim da treba zaraditi tih 500 kn mjesečno. Ono što sam mogao iščitati iz obadva izvješća vezano za ljekarne Koprivnica i Križevci, možda me budete ispravili. Koliko sam ja vidio, mi živimo na malom području, na đurđevačkom sam području. Iz izvješća sam pročitao da na koprivničkom području znači Rasinja, Drnje, ispada da imamo pet ljekarni na području Koprivnica, na području Križevaca tri, od toga dvije u gradu i jedna u općini Sv. I. Žabno. Sad se pitam što sa Đurđevcom? U Đurđevcu nažalost nemamo dežurnu ljekarnu vikendom, tj. subotu popodne i nedeljom pa onda kad zagusti moramo ići u Koprivnicu ili u Viroviticu, pa me zanima da li Đurđevac, kao grad a općenito i đurđevačka Podravina sa okolnim općinama, da li smo mi stanovnici nekog drugog reda. Da li ne bi bilo fer da se otvori neka dežurna ljekarna u Đurđevcu. Znam da će to nekim trenutnim ljekarnama biti veoma teško, ali da se možda prvo sjedne sa njima, imamo tamo tri četiri ljekarne, znači jedna je u Virju, da se dogovori da jedna od njih bude dežurna nedjeljom. Znači, jednom u mjesecu. Mislim da im to neće biti na teret, ali kažem, privatnici su privatnici i ne možete nikog nagovoriti, ali da li postoj neka strategija koju ima Županiju u suradnji sa županijskim ljekarnama da se omogući da i Đurđevac ima dežurnu ljekarnu vikendom?

ŽUPAN: Ja sam mislio biti pošteđen sudjelovanja u raspravi po temama zdravstva, ali evo kolege članovi Skupštine su zaista puno danas sudjelovali. Mislim da to nije pitanje niti za ravnateljicu naše županijske ljekarne, niti jedne, niti druge pa nije niti za nas Županijsku upravu. Mislim da bi tu inicijativu tu trebao pokrenuti sam Grad Đurđevac i možda dogovor s okolnim općinama, pronaći neki model kako da to riješe. Evo g. Fucak ja vam predlažem da i to pitanje uputite vašim gradskim čelništvu koje je i ovako sposobno sve rješavati bez nas.

Županijska skupština je sa 24 glasova „za“ i 1 glas „suzdržan“ donijela Zaključak o prihvaćanju Izvješća o radu i financijskim rezultatima Ljekarni Koprivnica.

**Točka 9. f)**

PREDSJEDNIK: Izvješće Ljekarne Križevci smo primili. Isto tako nema uvodnog obrazloženja, bit će samo odgovor na pitanja. Da li se predstavnici klubova žele javiti? Otvaram raspravu za članice i članove.

MARKO FUCAK: Samo me zanima jedno, ako područje Križevaca ima tri, Koprivnica ima pet. Zar Đurđevac ne može dobiti jednu? Mogu ja raspravljati sa Jančijem i Lackovićem, ja pitam vas. Imamo u četvrtak Gradsko vijeće pa ću onda i njima postaviti isto pitanje.

ŽUPAN: Odgovor je vrlo jednostavan, u Koprivnici postoji Ljekarna Koprivnica, u Križevcima postoji Ljekarna Križevci. U Đurđevcu nije nikad osnovana neka ljekarne koja bi bila u javnom vlasništvu. Tako da ovog trenutka ne vidim potrebu za to, obzirom da je pokrivenost tom uslugom dostupnost na jednoj primjerenoj razini da se to može naravno popraviti, sigurno može u smislu eventualnog nekog dežurstva, ali to je stvar onih koji obavljaju tu djelatnost i naravno sa Gradom.

MLADEN KEŠER: G. Fucak je postavio jasno pitanje, znači osnivač križevačke Ljekarne je županija, koprivničke isto Županija, kolega Fucak je dao prijedlog da razmislite da u gradu Đurđevcu isto osnujete đurđevačku ljekarnu.

Županijska skupština je sa 25 glasova „za“ i 1 glas „suzdržan“ donijela

**Zaključak o prihvaćanu Izvješća o radu i financijskim rezultatima Ljekarne Križevci za 2020. godinu.**

Zaključak se prilaže zapisniku i čini njegov sastavni dio.

**Točka 10.**

**Razmatranje Izvješća o radu i Godišnjeg obračuna Doma za starije i nemoćne osobe Koprivnica za 2020. godinu, s prijedlogom Zaključka**

PREDSJEDNIK: Izvješće smo primili. Obrazloženje daje ravnateljica Doma za starije i nemoćne KKŽ Željka Koluder Vlahinja.

ŽELJKA KOLUDER VLAHINJA: Dobro večer svima, sve vas lijepo pozdravljam, g. predsjedniče, članice i članovi Županijske skupštine, pročelnici, župane, zamjeniče. Što se tiče rada Doma za starije i nemoćne osobe Koprivnica u protekloj 2020. g. on je obilježen i prilagođen pandemiji corona virusa. Organizacija rada i brige o samim korisnicima odvijale su se zapravo u skladu sa svim preporukama i uputama Nacionalnog i Županijskog Stožera civilne zaštite i HZZJZ. U prvom proljetnom valu epidemije u domu smo od početka travnja do sredine lipnja imali 51 korisnika pozitivnog na covid 19, od toga nažalost 15 korisnika je preminulo od te bolesti. Kako bismo spriječili daljnje širenje infekcije poduzeli smo cijeli niz mjera kao što je to opisano i u izvješću. Naravno sve u suradnji sa Županijskim stožerom civilne zaštite i Koprivničko-križevačkom županijom kao našim osnivačem. Zahvaljujući svemu tome uspješno smo prebrodili jesensko-zimski val pandemije bez novo zaraženih korisnika. Krajem prosinca 2020. prvom dozom cjepiva procijepljeno je 185 korisnika ili 77 %. Cijepljenje smo nastavili odmah nakon Nove godine, odmah 2021. i danas imamo procijepljenih 96 % korisnika. Veći dio godine Dom je bio zatvoren i nismo primali nove korisnike tako da smo kraj godine dočekali sa 239 smještenih korisnika. Isto tako prošle godine zaprimili smo novih 144 molbe za smještaj, i sada krajem godine 2020. na listi čekanja imamo 2928 molbi, od toga na redovnoj listi 1796, a na listi počeka 1132 molbe. Kroz godinu su nam preminule 52 osobe, od čega 15 osoba od posljedica covida 19, 14 osoba nam je otišlo iz Doma, a primili smo u 2020. godini 38 osoba. Na dan 31.12.2020. u Domu je bilo zaposleno 96 djelatnika, od čega je 12 osoba bilo zaposleno na određeno vrijeme i to kao zamjena za bolovanje ili zbog povećanog opsega poslova. Tijekom 2020. godine u prosjeku nam je 12,3 radnika bilo odsutno s posla zbog bolovanja, dok je u 2019. taj prosjek iznosio 7,7 radnika. Imali smo povećani broj djelatnika koji su bili na bolovanju tijekom 2020. godine. Što se tiče same infrastrukture i razvoja u infrastrukture, tijekom 2020. u Domu smo vršili samo nužne popravke, samo nužne nabavke i preinake prostora sukladno uvjetima epidemije i potrebama naših korisnika. Isto je sve opširnije opisano u izvješću. Što se tiče godišnjeg obračuna Doma i financijskog poslovanja vidjeli ste iz Izvješća da smo mi imali u 2020. manjak prihoda nad rashodima i da smo dio manjka pokrili sa viškom prihoda iz 2019., međutim godinu 2020. završili smo sa manjkom prihoda u iznosu od 568.765,00 kn. Dakle do manjka je prije svega došlo iz rashoda manjka prihoda poslovanja po posebnim propisima od opskrbnina, s obzirom da smo imali manji broj korisnika onda smo i manje opskrbnine naplatili, a isto tako imali smo povećane rashode uz nabavku potrošnog materijala koji nam je trebao vezano uz covid. Zbog prekovremenog rada koji smo morali plaćati. Organizirane psihološke pomoći za korisnike koje smo isto tako morali plaćati, a isto tako sve je to navedeno u Izvješću pa je moguće vidjeti. Dakle zaključno samo 2020. bila je specifična, zahtijevala je prilagodbu u svakom segmentu rada i poslovanja Doma. Nismo imali zapravo puno mogućnosti planiranja. Naš je temeljni cilj bio zaštititi zdravlje i živote smještenih korisnika i u tome smo uspjeli. Izazovi sa kojima smo se zapravo suočili ulaskom u epidemiju u Dom nadmašili su domske i stručne i ljudske kapacitete. Zahvaljujući i podršci, i pruženoj, tehničkoj i stručnoj pomoći županije kao osnivača i Županijskoj stožera civilne zaštite, ali i upravi djelatnika svih županijskih zdravstvenih ustanova kao i svih vanjskih suradnika koji su bili uključeni u rad Doma, prebrodili smo to krizno razdoblje u proljetnom valu epidemije i stečenim novim vještinama smo se zapravo uspješno othrvali sa jesensko-zimskim valom epidemije bez novo zaraženih korisnika. Jasno da su i korisnici i djelatnici sa olakšanjem dočekali cijepljenje krajem tekuće godine. Na kraju mogu samo zahvaliti svima na suradnji i pruženoj pomoći tijekom protekle godine.

TOMISLAV GOLUBIĆ: G. Koluder Vlahinja je u dosta nezavidnoj situaciji gdje mora davati izvješće o poslovanju Doma za starije i nemoćne za 2020., gdje nažalost naš Dom je početkom 2020. bio u svim nacionalnim medijima, kao Dom sa najviše smrtnih slučajeva u RH. Ja vam čestitam na vašem poslu koji ste odradili i čestitam vam što u jesenko-zimskom valu niste imali problema. Nadam se da ovako Izvješće više nećemo morati čitati što se tiče Doma za starije i nemoćne, gdje na prvoj stranici imate statistiku koliko je to posto mrtvih. Nadam se da to više nećemo čitati, ne želim više duljiti o ovoj temi, čisto iz tog razloga, klub SDP-a će biti protiv.

MLADEN KEŠER: Ja bi se pridružio čestitkama kolege Golubića. Doista godina za pamćenje, htio bi istaknuti samo jedan mali detalj. Vjerujte da bi svaka tvrtka u privatnom vlasništvu propala odmah, jer 25 tisuća sati bolovanja kad to podijelimo na 80 ljudi, onako prosječno govorim sada, to je 312 radnih sati na bolovanju. To je otprilike po čovjeku 39 dana bolovanja, kad bi to zbrojio nekih 25 dana godišnjeg odmora dobit ćete 64 dana da svaki čovjek nije bio na poslu u Domu zdravlja, moram priznati da bi vas svako htio za direktoricu tvrtke u privatnom sektoru jer to treba izvesti. Međutim, jasno je, sve to na teret starih i nemoćnih. E to je sad ova kategorija dosta upitna. Da li mi imamo socijalnu osjetljivost ili nemamo, a mislimo da nemamo dovoljno socijalne osjetljivosti jer u vašem izvješću se može iščitati jedan podatak, da ovog momenta Dom za starije i nemoćne Koprivnica ima na čekanju preko 2900 osoba, znači to se nisu upisali ljudi koji su završili srednju školu. Ne mogu se oni upisati, e ako se nisu oni upisali, onda su se upisali ljudi poput moje mame ili možda stariji, što znači da oni vjerojatno nikada u svojem životu neće dočekati da ugledaju svjetla Doma za starije ili nemoćne Koprivnica. Da li smo mi kao skupštinari spremni ovog momenta poduzeti neke nove mjere i da uz ovako dobro vođenje Doma možemo ići na jedan novi proces za četiri godine, a to je osnivanje domova po jedinicama lokalne samouprave po općinama i gradovima. SDP je spreman dati svoj prijedlog na koji način bi to moglo ići da bi zapravo vrlo malo svatko od JLS-a, Županije i možda trećeg javnog servisa, a to je ministarstvo, da bi zapravo svi to manje osjetili. Jer kada bi vi sada zbrojili one ljude koji nisu dali zahtjev za čekanje, mislim da imamo preko 10–ak tisuća ljudi u KKŽ koji čekaju Dom za starije i nemoćne, a vjerujte da bi čovjeku u Ferdinandovcu ili Kalniku bilo draže da ide u Ferdinandovac u dom za starije i nemoćne, nego da ide u Koprivnicu i nekome iz Kalnika da ide u Križevce. Radije bi bio u Kalniku, pa predlažem da imamo jedan novi pilot projekt u KKŽ, sada bi rekla pročelnica koja vodi socijalnu skrb, to ne može, to nije europski, to nije tako, nije prihvatljivo. Sve je prihvatljivo jer mi danas puno više izdvajamo za, a to znaju načelnici, za životinje nego za ljude. Vjerujte mi svakog načelnika zazebe srce kad vidi vani na cesti starog i nemoćnog čovjeka koji treba dom za starije i nemoćne, a on mu je zbrinuo psa za godišnje 11 tisuća kuna. Mislim kak se nije pojavio neki Luka Oman za život građana. Župane, molim vas idemo u jedan pilot projekt. Novi projekt, ljudi vape. Imamo 10 tisuća ljudi koji čekaju na Dom za starije i nemoćne. Županija ovog momenta mora odgovorno stati. Imamo upravu Doma za starije i nemoćne, imamo načelnike, imamo financijska sredstva, idemo pokušati na neki način rješavati kroz 4 godine neke stvari. Imamo ni više, ni manje u Proračunu nekih koliko milijuna, pa prema tome.

Županijska skupština je sa 19 glasova „za“ i 7 glas „protiv“ donijela

**Zaključak o prihvaćanju Izvješća o radu Doma za starije i nemoćne osobe Koprivnica za 2020. godinu.**

Zaključak se prilaže zapisniku i čini njegov sastavni dio

**Točka 11.**

**Razmatranje Izvješća o radu Županijske uprave za upravljanje županijskim i lokalnim cestama Koprivničko-križevačke županije, s prijedlogom Zaključka**

PREDSJEDNIK: Izvješće smo primili. Obrazloženje daje ravnatelj Županijske uprave za upravljanje županijskim i lokalnim cestama KKŽ Dragutin Guzalić.

DRAGUTIN GUZALIĆ: G. predsjedniče, župane, zamjeniče, gospođe i gospodo županijski vijećnici, kolegice i kolege službe. Tu je pred vama imali ste prilike pročitati ovaj materijal, ima 14 stranica. Ja bi samo kratko u par rečenica, pošto ovdje ima danas dosta vijećnica i vijećnika Županijske skupštine koji su sada prvi puta u ovom sazivu pa evo samo par riječi o upravi ŽUC. ŽUC je ustanova koju je osnovala Županija, ona brine o državnoj imovini, brine o županijskim lokalnim cestama koje su vlasništvo RH, to je specifično po Zakonu o cestama, po posebnim propisima mi se brinemo o državnoj imovini i u tom smislu mi nismo sastavni dio proračuna Županije, čak niti konsolidirani, nego se naša izvješća i planovi donose na upravnom vijeću. Imamo 7 zaposlenih djelatnika, od toga je 1 gospođa SSS, tri su inženjera prometa i 3 su inženjera građevinarstva. Brinemo o 830 km županijskih i lokalnih cesta. Znači 368 km županijske ceste i 462 km lokalnih cesta. Brinemo o njihovom održavanju , građenju, rekonstrukciji, brinemo o svim građevinama koje su na tim cestama ili uz cestu, cestovnom pojasu, a toga je vjerujte puno. Tema izvješća je bila 2020. g. koja je bila na neki specifična jer je bila obilježena covid pandemijom. Naše ceste nisu bile senzibilizirane niti u covid pandemiji, mi smo morali ceste održavati, raditi sve kao i prije i kao što ćemo morati i u budućnosti. Prošle godine smo imali nešto preko 30 projekata izvan redovnog održavanja, znači govorim o nabavi, obnova kolnika, puno rotacija, modernizacija, obnova mostova, klizišta i da ne nabrajam, sve to imate u izvješću. Da, zaboravio sam napomenuti da smo podijeljeni u tri cestarije, Cestarija Križevci, Koprivnica i Đurđevac. Križevci je najveća po dužinama cesta nešto preko 40 % cesta je u cestariji Križevci, zatim Koprivnica pa je Đurđevac najmanji. Naši ugovorni izvoditelji koji izvode radove za nas su PZC Varaždin i Ceste Bjelovar za cestariju Đurđevac. U prošloj godini smo imali prihode negdje oko 35 milijuna, potrošili smo 40 milijuna. Dakle, ako gledamo prošlu godinu bili smo oko 5 milijuna u minusu, ali smo iz ranijih godina prenijeli 14 milijuna u prošlu godinu i iz prošle godine u ovu godinu, što sada nije tema. Sve naše projekte smo proveli prošle godine, uspjeli smo negdje blizu 30 km ceste obnoviti, rekonstruirati, modernizirati. Nekoliko mostova, klizišta također u izvješću piše. Model po kojem se mi financiramo je plaćanje naknade za ceste od registracije vozila. To je naš osnovni prihod koji čini ponekad i 90 % prihoda, ponekad 70 %, zavisno o tome kakav je odaziv našeg resornog ministarstva u pogledu izravnanja standarda. Po Zakonu o cestama, sve županijske uprave za ceste koje imaju male prihode iz naknade cesta, po Zakonu o cestama imaju još jedno izravnanje koje je u proteklih nekoliko godina bilo zadovoljavajuće, 12, 10 milijuna zadnjih nekoliko godina. Prošle godine covid kriza, izravnanje standarda je bilo samo na razini 3 milijuna 159 tisuća kuna što je nekakvih 30 % naših očekivanja, ali na svu sreću ranijih godina smo dobro planirali, dobro radili pa smo uspjeli tu prošlu godinu premostiti sa prihodima koji su preneseni ranijih godina, isto tako i ove godine. Tu ću i završiti, neću ići dalje u obrazlaganje, moram se zahvaliti zaista JLS-ovima svima i načelnicima i gradonačelnicima s kojima smo radili, to su skoro svi. Svi oni koji su zatražili suradnju sa nama, naše partnerstvo svi oni su to i ostvarili. Njihova učešća u modernizaciji i obnovi županijskih i lokalnih cesta su bile na razini od 20,30,40 % što je značajno, jer mi ne bi uspjeli ostvariti ove rezultate prošle godine da nije bilo toga. Zadnjih nekoliko godina to funkcionira, tako radimo i ove godine, ja se nadam da ćemo tako raditi i u budućnosti. Ove godine krajem očekujemo neke značajnije prihode od Ministarstva mora, prometa i infrastrukture koji idu kroz Hrvatske ceste o čemu sam malo prije govorio, a što je izostalo prošle godine. Nadam se da će to ove godine biti i da ćemo taj novac prenijeti u sljedeću godinu i da ćemo napraviti jedan dobar posao. Moj mandat je do 26.9. pa ćemo vidjeti dalje što će biti.

TOMISLAV GOLUBIĆ: Otprilike znam nešto ovom poslu o kojem g. Guzalić priča. Teško je raditi dok ste dosta ovisni o Ministarstvu i njihovoj milosti koliko ćete novaca dobiti koliko ne, a još je teže dok vam i politika diktira neke stvari pa onda niču nekakvi kružni tokovi po Đurđevcu, koji da nisu nikli, možda bi se riješili ovih 1060 metara makadamske ceste na Cestariji Križevci. Svjestan sam svega što se dešava, svjestan sam toga, mislim da se tu mora i župan angažirati što se tiče lobiranja u Ministarstvu, jer tko je bliže vatri, bolje se grije, jer mislim da smo dosta blizu vatre da bi se mogli dobro grijati i dobiti ta sredstva koja nam trebaju, a pošto se g. Lacković danas izjasnio kao stvarna oporba. Cesta prema Kalinovcu i Ferdinandovcu da ne pričamo o cesti uz naselje Stiska u Đurđevcu, gdje samo čekamo da pogine neko romsko dijete. Iz toga razloga klub SDP-a će biti suzdržan.

DRAGUTIN GUZALIĆ: Zahvaljujem g. Golubić na komentaru, ja mislim da svi oni načelnici i gradonačelnici s kojima smo surađivali da ne bi trebali imati primjedbe. Ovo što ste spomenuli rotore u Đurđevcu, da imali smo već takvih opaski, zašto toliko rotora u Đurđevcu, ali moram samo reći sljedeće. Bez obzira sada na politički moment, ne bi se miješao u politiku, g. Lacković moram ga i pohvaliti u tom dijelu, uključio se nabavu sredstava iz vanjskih izvora i to značajnih. Znači, svih ovih godina, evo rotori su nas koštali, ŽUC po 500 tisuća kuna, oni su pribavljali po recimo milijun kuna iz različitih izvora. Javili su se na nacionalni program sigurnosti prometa itd. Naravno to je bilo ulaganje u javne ceste i gledajte, možda nije trebalo rotora, ali ako su novci došli izvana trebalo ih je uzeti, a mi ćemo i ubuduće svima preporučamo, sve JLS se mogu javiti na nacionalni program sigurnost prometa koji će vjerojatno sad biti otvoren za nekakvo novo razdoblje i probati pomoći na taj način, a gledat ćemo ubuduće da to sve bude ravnomjerno zastupljeno i probati uključivati sve.

Županijska skupština sa 19 glasova „za“ i 7 glas „suzdržanih“ donosi

**Zaključak o prihvaćanju Izvješća o o radu Županijske uprave za upravljanje županijskim i lokalnim cestama Koprivničko-križevačke županije.**

Zaključak se prilaže zapisniku i čini njegov sastavni dio

1. **Donošenje Polugodišnjeg izvještaja o izvršenju Proračuna Koprivničko- križevačke županije za I. polugodište 2021. godine**

PREDSJEDNIK: Izvješće smo primili. Raspravu je proveo Odbor za financije i proračun i podržao Izvješće. Župan je već dao obrazloženje pod točkom 2. Rasprave su po meni išle da se raspravljalo o izvješću i za 2020. i za 2021. Pa sada pitam da li se ipak za raspravu žele javiti predstavnici Odbora? Predstavnici klubova? Da li se javljaju članice i članovi?

MARKO FUCAK: Tu ću opet malo povući paralelu sa onim mjerama potpora kod elementarnih nepogoda. Znači imali smo u planu 150 tisuća kuna za 2020. godinu, realizirali smo 32 %. Za ovu godinu smo planirali samo 50 tisuća kuna, pa me zanima s obzirom na gospodina Matotana koji je agronom i sada čini vladajuću većinu. Znam da je imao u svojem Programu za izbore, snažniji i brži razvoj poljoprivrede u našoj Županiji, a i kolege iz HSS-a. Okosnica izbornog Programa uvijek im se odnosi na poljoprivredu pa me samo zanima kako će oni glasati za ove potpore koje su uvrštene u ovaj Proračun. Znači 50 tisuća kuna. Znamo da je proglašena elementarna nepogoda za sušu. Preko tri tisuće OPG-ova imamo u županiji. Zamislite 50 tisuća kuna da se podijeli na tisuću i nešto OPG-ova koji su prijavili sušu, pa koliko ćemo točno dobiti, nije teško izračunati. Tu još ima nekih stavki, moram napomenuti, g. župan je rekao da novaca za medijsku promidžbu nikad dovoljno. Za 2020. godinu je bilo planirano 560 tisuća, a za ovu godinu ste planirali 640 tisuća kuna. Znači opet nije bilo dovoljno petsto i nešto tisuća kuna, a sad znači da neće biti ni 640, doći ćemo na sedamsto i nešto tisuća kuna u donošenju Proračuna za 2022. godinu. Što je sa subvencijama na kamate? Vidim da je tu neka slaba realizacija. Subvencija kamata za gospodarstvo. Planirano 600 tisuća kuna, a realizacija 1,44 %. Da li to znači da se poduzetnici uopće nitko ne javljaju da im trebaju potpore ili se ne javljaju početkom prvih šest mjeseci, ako ostane novaca na kraju godine, svi onda daju zahtjeve, onda ima samo za one koji imaju stranačku iskaznicu, prvo dođu ti na red, pa onda ovi ostali. I još vezano za dvorac Rasinja, u kojoj je to fazi? Vidim da je prvih 6 mjeseci od 961.250,00 potrošeno 333.380,00 kn. Da li se to odnosi na projektnu i tehničku dokumentaciju ili?

ZDRAVKO MATOTAN: Dobro večer svima, poštovani predsjedniče, župane, da ja nešto kažem. Nažalost, nisam bio u sastavu članstva Skupštine u prethodnom mandatu pa nisam imao utjecaja na Proračun za ovu godinu. Slažem se sa g. Fucakom da je za poljoprivredu relativno malo izdvojeno i da ću se pobrinuti da za Proračun za koji ćemo glasati i ako će biti Rebalansa da se taj dio poveća.

MARIJAN ŠTIMAC: G. predsjedniče, g. župane, poštovane članice i članovi Županijske skupštine, dame i gospodo. Dakle, razumijevanje te pozicije zapravo koja se zove Elementarne nepogode, uopće se ne odnosi na OPG-ove na štete na ratarskim kulturama i na poljima. Dakle, to je jedna pozicija iz koje se isplaćuje sukladno zahtjevima, štete koje prijavljuju građani radi osobnih elementarnih nepogoda na vlastitim kućanstvima kao primjerice požar ili poplava. Svake godine je isplata onoliko koliko je podneseno zahtjeva i kvaliteta se kreće na našu sreću oko 50 tisuća kuna. Što se tiče postupanja vezano na prirodne nepogode, godišnje, ova Skupština donosi plan. On predviđa uglavnom zakonski propisano postupanje, a i sami znate da pokriće takvih šteta ima dva izvora, jedan je državni izvor, maksimalan je 5% i to onih koje potvrdi Županijsko povjerenstvo, a nakon toga i Državno povjerenstvo pri Ministarstvu financija i po Odluci Sabora, isplate su krajem godine ili u mjesecu studenome, provode to jedinice lokalne samouprave. Drugu mjeru koja se može koristiti je konkretno iz Županijskog proračuna je mjera za sufinanciranje premije polica osiguranja usjeva. Dakle, kad god se referirate na ovih 50 tisuća kuna, imajte u vidu da to Županija ima interventno za pomoć kućanstvima u slučaju požara ili poplave. Što se tiče troškova koji se referiraju na kamatnu stopu koje Županija sufinancira kroz kreditnu liniju HBO. Za obrtna sredstva je nova neka naša mjera, ona se počela primjenjivati u drugom kvartalu ove godine. Četiri milijuna kuna je odobreno kredita ukupno, a kvartalno se plaćaju kamate. Dakle, troškovi kamata bit će vidljivi do kraja godine za dva razdoblja.

MARKO FUCAK: Za pročelnika Štimca, pratit ću Vaš rad. Gospodine Matotan nadam se da ćete odraditi taj posao koji ste rekli, prijedlog za povećanje poljoprivrede. G. Štimac, u redu je ovo što ste rekli, baratate metodologijom, pa mi onda objasnite kako Virovitičko-podravska županija dobije 12 milijuna kuna, a mi 10 tisuća kuna iz Državnog proračuna. Da li oni imaju toliko više OPG-ova od naše Županije ili u čemu je problem?

MARIJAN ŠTIMAC: Svake godine, vi kao članovi dobijete dakle dokument koji se zove izvršenje štetnih događaja i sva plaćanja, pa je onda ovdje i obrazloženo zašto i po kojim kriterijima se dobiva različito taj novac. Mjere i kriterije utvrđuje Državno povjerenstvo pri Ministarstvu financija interventno. Osobe koje sve prijave sve im prođe i onda više se ne uklope u mjerila, ne naša, nego Državno povjerenstvo za procjenu prirodnih nepogoda. Oni kažu, ukoliko šteta nije bila veća od 60% prinosa, neće se realizirati nikakva naknada. Dakle, mi ne utječemo na izvršenje isplata niti u jednom mehanizmu. Vi ćete biti upoznati tko je koliko dobio, koja općina i po kojim kriterijima.

Županijska skupština je sa 19 glasova „za“ i 7 glasova „protiv“ donijela

**Polugodišnji izvještaj o izvršenju Proračuna Koprivničko-križevačke županije**

**za I. polugodište 2021. godine.**

Izvještaj se prilaže zapisniku i čini njegov sastavni dio

**Točka 13.**

**Donošenje Odluke o raspoređivanju sredstava za financiranje političkih stranaka i nezavisnih članova izabranih u Županijsku skupštinu Koprivničko-križevačke županije za razdoblje od konstituiranja do 31. prosinca 2021. godine**

PREDSJEDNIK: Odluku smo primili. Raspravu su proveli Odbor za financije i proračun i Odbor za statut i poslovnik i podržavaju Odluku. U sustavu e-Sjednice zaprimili ste izvješće o provedenom savjetovanju s javnošću, u kojem nije zaprimljena nikakva primjedba. Obrazloženje daje pročelnica Ljubica Belobrk-Flamaceta.

LJUBICA BELOBRK FLAMACETA: Zakonom o financiranju političkih aktivnosti, izborne promidžbe i referenduma Županija je dužna osigurati sredstva za redovno godišnje financiranje političkih stranaka, nezavisnih članova ŽS. U proračunu za 2021. osigurana su sredstva u iznosu od 515 tisuća kuna. S time da je za prvog saziva ŽS utrošeno 148.777,09 kn. Zakon utvrđuje kriterij raspodjele sredstava, utvrđuje da se treba odrediti jednaki mjesečni iznos za svakog člana ŽS te da svaka stranka ostvaruje sredstva razvidno broju članova ŽS koje ima. Također se određuje i naknada za podzastupljeni spol koja iznosi 10% mjesečnih iznosa i sredstava. U ŽS participira 8 političkih stranaka i tri nezavisna člana. Stoga su ovom Odlukom raspoređena sredstva za političke stranke članove nezavisnih listi. Podzastupljeni spol je ženski, imamo 4 članice SDP-a, 3 članice Nezavisnih, 1 članicu HDZ-a i 1 članicu HSS-a. Napominjem da se gledaju broj zastupnika političkih stranaka i broj članica prema konačnim rezultatima izbora. Sve promjene u toku mandata se ne uzimaju sukladno Zakonu. Odlukom se raspoređuju sredstva u iznosu od 366.222,91 kn. Mjesečni iznos po svakom članu iznosi 1610,48 kn, a za podzastupljeni spol je 161,04 kn, s time da napominjem da je za mjesec srpanj iznos umanjen zato jer je dan konstituiranja bio 5. pa onda do kraja mjeseca srpnja. Za nezavisne članove također se isplaćuje razmjerni dio zato što su članovi izabrani s liste Maria Rajna stavili svoj mandat u mirovanje, tim članovima se isplaćuje razmjerni dio sukladno trajanju mandata isto kao i članovima koji su ušli u ŽS umjesto njih. Sredstva se isplaćuju tromjesečno na račun političkih stranaka, odnosno posebni računi nezavisnih članova.

MLADEN KEŠER: Ovo mi je najinteresantnije vidjeti i pročitati u ovom izvješću. HDZ ima jednu članicu. Moram priznati kad bi trebalo glasati sad za neke određene stvari, mislim da je gđa. iz HDZ-a stvarno zaslužna da vodi određene odbore i Povjerenstvo za ravnopravnost spolova, osobito za ženska prava. Žene koje su u oporbi su 4, još tri iz Nezavisnih, tako da bi se trebalo zapitati na koji način ste opće to kreirali.

Županijska skupština jednoglasno je s 26 glasova „za“ donijela

**Odluku o raspoređivanju sredstava za financiranje političkih stranaka i nezavisnih članova izabranih u Županijsku skupštinu Koprivničko-križevačke županije za razdoblje od konstituiranja do 31. prosinca 2021. godine.**

Odluka se prilaže zapisniku i čini njegov sastavni dio

**Točka 14.**

**Donošenje Odluke o osnivanju Koordinacije za ljudska prava Koprivničko-križevačke županije**

PREDSJEDNIK: Odluku smo primili. Raspravu je proveo Odbor za statut i poslovnik i podržava Odluku. U sustavu e-Sjednice zaprimili ste izvješće o provedenom savjetovanju s javnošću, u kojem nije zaprimljena nikakva primjedba. Obrazloženje daje zamjenik župana Ratimir Ljubić ako ima potrebe.

Županijska skupština je sa 26 glasova „za“ donijela

**Odluku o osnivanju Koordinacije za ljudska prava Koprivničko-križevačke županije.**

Odluka se prilaže zapisniku i čini njegov sastavni dio.

**Točka 15.**

**Donošenje Odluke o izmjeni Odluke o osnivanju Savjeta za razvoj civilnog društva u Koprivničko-križevačkoj županiji**

PREDSJEDNIK: Odluku smo primili. Raspravu je proveo Odbor za statut i poslovnik i podržava Odluku. U sustavu e-Sjednice zaprimili ste izvješće o provedenom savjetovanju s javnošću, u kojem nije zaprimljena nikakva primjedba. Obrazloženje daje zamjenik župana Ratimir Ljubić ako ima potrebe.

Županijska skupština jednoglasno je sa 26 glasova „za“ donijela

**Odluku o izmjeni Odluke o osnivanju Savjeta za razvoj civilnog društva u Koprivničko-križevačkoj županiji.**

Odluka se prilaže zapisniku i čini njegov sastavni dio

**Točka 16.**

**Donošenje Zaključka o utvrđenju interesa za sklapanje Ugovora o zakupu poslovnog prostora s Ministarstvom financija, Poreznom upravom, bez provođenja javnog natječaja**

PREDSJEDNIK: Prijedlog Zaključka smo primili. Obrazloženje daje pročelnica Ljubica Belobrk Flamaceta.

LJUBICA BELOBRK FLAMACETA: 12 kvadrata u zgradi Porezne uprave koja je već prije u zakupu od strane Porezne uprave, oni bi htjeli produžit zakup, to je jednostavno procedura koja se treba provesti, da ne raspisujemo Javni natječaj ŽS treba utvrditi da postoji javni interes. Javni interes je zapravo taj da porezna uprava pruža usluge na jednom mjestu da građani mogu ostvariti usluge porezne uprave, također na jednom mjestu.

Županijska skupština je sa 25 glasova „za“ i 1 glas „suzdržan“ donijela

**Zaključak o utvrđenju interesa za sklapanje Ugovora o zakupu poslovnog prostora s Ministarstvom financija, Poreznom upravom, bez provođenja javnog natječaja.**

Zaključak se prilaže zapisniku i čini njegov sastavni dio

**Točka 17.**

**Donošenje Zaključka o davanju suglasnosti na Odluku o darovanju nekretnina Dobrovoljnom vatrogasnom društvu Bočkovec**

PREDSJEDNIK: Prijedlog Zaključka smo primili. Obrazloženje daje zamjenik župana Ratimir Ljubić ukoliko je potrebno. Da li se predstavnici klubova članova žele javiti? Otvaram raspravu.

Županijska skupština je sa 26 glasova „za“ donijela

**Zaključak o davanju suglasnosti na Odluku o darovanju nekretnina Dobrovoljnom vatrogasnom društvu Bočkovec.**

Zaključak se prilaže zapisniku i čini njegov sastavni dio.

**Točka 18.**

**Donošenje Rješenja o imenovanju predsjednika i članova Upravnog vijeća Županijske uprave za upravljanje županijskim i lokalnim cestama Koprivničko-križevačke županije**

PREDSJEDNIK: Prijedlog Rješenja smo primili. Već sam u uvodnom dijelu spomenuo da smo prije sjednice zaprimili Amandman kluba članova SDP-a i HSLS-a kojim se u Upravno vijeće ŽUC-a, umjesto Davorina Valeša iz Koprivnice, predlaže Ivan Sabolić iz Legrada. Amandman Vam je priložen u sustavu e-Sjednice, a o čemu smo Vas i informirali. Uvodno obrazloženje dat će nam župan Darko Koren, a potom će amandman obrazložiti Mladen Kešer u ime predlagatelja amandmana.

ŽUPAN: Ja mogu samo reći da naravno mi kao većina ne prihvaćamo taj amandman, ne vidimo zaista razlog za to, g. Valeš je i do sada bio član Upravnog vijeća ŽUC-a, mislim da je stručna i kompetentna osoba i odgovorna prije svega. Nekakav argument da on živi na području grada Koprivnice, a ceste s područja grada Koprivnice nisu u sustavu upravljanja ŽUC-om, mislim da je bespredmetan, tako da apsolutno smatram da to nije čak niti korektno iako nemam zaista protiv g. Sabolića baš ništa. Mislim da ovaj amandman ne možemo prihvatiti.

MLADEN KEŠER: Mi smatramo da u ovako ozbiljnoj ustanovi kao što je to ŽUC svakako uz kolegu načelnika koji je u ŽUC-u, u upravi bi dobro došao još jedan načelnik koji znade te probleme koji se događaju u manjim sredinama. Mislim da je Ivan Sabolić bio član ŽS i znade jako dobro problematiku ŽUC-a, mislim da bi bio na pomoći ravnatelju ŽUC-a, a time bi i oporba imala uvid u određene stvari koje će u budućnosti raditi ŽUC. Znači puno lakše bi donosili odluke i puno lakše bi mogli potvrditi neke određene programe, ukoliko bi oporba imala unutar uprave jasno svojeg člana pa prema tome predlažem da se stavi taj amandman na glasovanje i da se prihvati pa predlažem i županu da prihvati taj amandman.

PREDSJEDNIK: Da li se predstavnici klubova članova žele javiti? Otvaram raspravu o predloženom prijedlogu Rješenja, kao i o predloženom amandmanu.

PREDSJEDNIK: Stavljam na glasovanje amandman prema kojem se u Upravno vijeće ŽUC-a umjesto Davorina Valeša iz Koprivnice predlaže Ivan Sabolić iz Legrada.

**Županijska skupština sa 7 glasova „za“ nije podržala amandman**.

Županijska skupština je sa 19 glasova „za“ i 7 glasova „protiv“ donijela

**Rješenje o imenovanju predsjednika i članova Upravnog vijeća Županijske uprave za upravljanje županijskim i lokalnim cestama Koprivničko-križevačke županije.**

Rješenje se prilaže zapisniku i čini njegov sastavni dio

**Točka 19.**

**Donošenje Rješenja o izboru predsjednika, potpredsjednika i članova:**

1. **Odbora za gospodarski razvoj Županijske skupštine Koprivničko-križevačke županije**
2. **Odbora za poljoprivredu i šumarstvo Županijske skupštine Koprivničko-križevačke županije**
3. **Odbora za vodno i komunalno gospodarstvo Županijske skupštine Koprivničko-križevačke županije**
4. **Odbora za zaštitu okoliša i prostorno uređenje Županijske skupštine Koprivničko-križevačke županije**
5. **Odbora za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost Županijske skupštine Koprivničko-križevačke županije**
6. **Odbora za obrazovanje, kulturu, znanost, sport i nacionalne manjine Županijske skupštine Koprivničko-križevačke županije**
7. **Odbora za branitelje Domovinskog rata Županijske skupštine Koprivničko-križevačke županije**
8. **Odbora za predstavke građana Županijske skupštine Koprivničko-križevačke županije**
9. **Odbora za razvoj lokalne samouprave Županijske skupštine Koprivničko-križevačke županije**
10. **Odbora za međunarodnu i međužupanijsku suradnju Županijske skupštine Koprivničko-križevačke županije**

PREDSJEDNIK: Prijedloge Rješenja smo primili. Molim predsjednika Odbora za izbor i imenovanja, da nam po potrebi, obrazloži prijedloge. Da li se predstavnici Odbora žele javiti? Da li se predstavnici klubova članova žele javiti? Otvaram raspravu.

Županijska skupština je jednoglasno sa 26 glasova „za“donijela

**Rješenje o izboru predsjednika, potpredsjednika i članova Odbora za gospodarski razvoj Županijske skupštine Koprivničko-križevačke županije.**

Rješenjese prilaže zapisniku i čini njegov sastavni dio.

Županijska skupština je jednoglasno sa 26 glasova „za“donijela

**Rješenje o izboru predsjednika, potpredsjednika i članova Odbora za poljoprivredu i šumarstvo Županijske skupštine Koprivničko-križevačke županije.**

Rješenjese prilaže zapisniku i čini njegov sastavni dio.

Županijska skupština je jednoglasno sa 26 glasova „za“ donijela

**Rješenje o izboru predsjednika, potpredsjednika i članova Odbora vodno i komunalno gospodarstvo Županijske skupštine Koprivničko-križevačke županije.**

Rješenjese prilaže zapisniku i čini njegov sastavni dio.

Županijska skupština je jednoglasno sa 26 glasova „za“donijela

**Rješenje o izboru predsjednika, potpredsjednika i članova Odbora zaštitu okoliša i prostorno uređenje Županijske skupštine Koprivničko-križevačke županije.**

Rješenjese prilaže zapisniku i čini njegov sastavni dio.

Županijska skupština je jednoglasno sa 26 glasova „za“ donijela

**Rješenje o izboru predsjednika, potpredsjednika i članova Odbora za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost Županijske skupštine Koprivničko-križevačke županije.**

Rješenjese prilaže zapisniku i čini njegov sastavni dio.

Županijska skupština je jednoglasno sa 26 glasova „za“donijela

**Rješenje o izboru predsjednika, potpredsjednika i članova Odbora za obrazovanje, kulturu, znanost, sport i nacionalne manjine Županijske skupštine Koprivničko-križevačke županije.**

Rješenjese prilaže zapisniku i čini njegov sastavni dio.

Županijska skupština je jednoglasno sa 26 glasova „za“donijela

**Rješenje o izboru predsjednika, potpredsjednika i članova Odbora za branitelje Domovinskog rata Županijske skupštine Koprivničko-križevačke županije.**

Rješenje se prilaže zapisniku i čini njegov sastavni dio.

Županijska skupština je jednoglasno sa 26 glasova „za“donijela

**Rješenje o izboru predsjednika, potpredsjednika i članova Odbora za predstavke građana Županijske skupštine Koprivničko-križevačke županije**.

Rješenje se prilaže zapisniku i čini njegov sastavni dio.

Županijska skupština je jednoglasno sa 26 glasova „za“donijela

**Rješenje o izboru predsjednika, potpredsjednika i članova Odbora za razvoj lokalne samouprave Županijske skupštine Koprivničko-križevačke županije.**

Rješenje se prilaže zapisniku i čini njegov sastavni dio.

Županijska skupština je jednoglasno sa 26 glasova „za“ donijela

**Rješenje o izboru predsjednika, potpredsjednika i članova Odbora za međunarodnu i međužupanijsku suradnju Županijske skupštine Koprivničko-križevačke županije.**

Rješenje se prilaže zapisniku i čini njegov sastavni dio.

**Točka 20.**

**Donošenje Rješenja o izmjeni Rješenja o izboru predsjednika, potpredsjednika i članova Odbora za izbor i imenovanja Županijske skupštine Koprivničko-križevačke županije**

PREDSJEDNIK: Prijedlog Rješenja smo primili. Molim predsjednika Odbora za izbor i imenovanja, da nam po potrebi, obrazloži prijedloge. Da li se predstavnici Odbora žele javiti? Da li se predstavnici klubova članova žele javiti?

Županijska skupština je jednoglasno sa 26 glasova „za“ donijela

**Rješenje o izboru predsjednika, potpredsjednika i članova Odbora za izbor i imenovanja Županijske skupštine Koprivničko-križevačke županije.**

**Točka 21.**

**Donošenje Rješenja o izmjenama Rješenja o izboru predsjednika, potpredsjednika i članova Odbora za financije i proračun Županijske skupštine Koprivničko-križevačke županije**

PREDSJEDNIK: Prijedlog Rješenja smo primili. Molim predsjednika Odbora za izbor i imenovanja, da nam po potrebi, obrazloži prijedloge. Da li se predstavnici Odbora žele javiti? Da li se predstavnici klubova članova žele javiti?

Županijska skupština je jednoglasno sa 26 glasova „za“ donijela

**Rješenje o izboru predsjednika, potpredsjednika i članova Odbora za financije i proračun Županijske skupštine Koprivničko-križevačke županije.**

Rješenje se prilaže zapisniku i čini njegov sastavni dio.

**Točka 22.**

**Donošenje Rješenja o izboru predsjednika, potpredsjednika i članova Odbora za dodjelu javnih priznanja Koprivničko-križevačke županije**

PREDSJEDNIK: Prijedlog Rješenja smo primili. Da li se predstavnici Odbora žele javiti? Da li se predstavnici klubova članova žele javiti?

Županijska skupština je jednoglasno sa 26 glasova „za“ donijela

**Rješenje o izboru predsjednika, potpredsjednika i članova Odbora za dodjelu javnih priznanja Koprivničko-križevačke županije.**

Rješenje se prilaže zapisniku i čini njegov sastavni dio.

**Točka 23.**

**Donošenje Rješenja o izmjenama Rješenja o osnivanju i imenovanju predsjednika/predsjednice i članova/članica Povjerenstva za ravnopravnost spolova Koprivničko-križevačke županije**

PREDSJEDNIK: Prijedlog Rješenja smo primili. S Rješenjem je upoznat Odbor za izbor i Imenovanje koji daje podršku Rješenju. Obrazloženje daje župan Darko Koren, ako ima potrebe.

Županijska skupština jednoglasno je s 26 glasova „za“ donijela

**Rješenje o izmjenama Rješenja o osnivanju i imenovanju predsjednika/predsjednice i članova/članica Povjerenstva za ravnopravnost spolova Koprivničko-križevačke županije.**

Rješenje se prilaže zapisniku i čini njegov sastavni dio.

**Točka 24.**

**Donošenje Rješenja o imenovanju predsjednika i članova Etičkog povjerenstva Koprivničko-križevačke županije**

PREDSJEDNIK: Prijedlog Rješenja smo primili. Obrazloženje daje predsjednik Odbora za izbor i imenovanja Stjepan Peršin. Da li se predstavnici Odbora žele javiti? Da li se predstavnici klubova članova žele javiti?

Županijska skupština je jednoglasno sa 26 glasova „za“ donijela

**Rješenje o imenovanju predsjednika i članova Etičkog povjerenstva Koprivničko-križevačke županije.**

Rješenje se prilaže zapisniku i čini njegov sastavni dio.

**Točka 25.**

**Donošenja Rješenja o imenovanju članova**

**Antikorupcijskog povjerenstva Koprivničko-križevačke županije**

PREDSJEDNIK: Prijedlog Rješenja smo primili. Obrazloženje daje predsjednik Odbora za izbor i imenovanja Stjepan Peršin. Da li se predstavnici Odbora žele javiti? Da li se predstavnici klubova članova žele javiti?

Županijska skupština je jednoglasno sa 26 glasova „za“ donijela

**Rješenje o imenovanju članova Antikorupcijskog povjerenstva**

**Koprivničko-križevačke županije.**

Rješenje se prilaže zapisniku i čini njegov sastavni dio.

**Točka 26.**

**Izbor članova i članica Županijskog savjeta mladih Koprivničko-križevačke županije**

PREDSJEDNIK: Odbor za izbor i imenovanja na temelju provedenog postupka, a u skladu sa Zakonom o savjetima mladih i Odlukom o osnivanju Županijskog savjeta mladih Koprivničko-križevačke županije, utvrdio je Popis važećih kandidatura za izbor članova i zamjenika članova Županijskog savjeta mladih Koprivničko-križevačke županije te dostavio Izvješće o provjeri formalnih uvjeta prijavljenih kandidata za izbor članova i zamjenika članova Županijskog savjeta mladih Koprivničko-križevačke županije. Izvješće i Popis važećih kandidatura zajedno sa prispjelim prijedlozima ste primili u materijalima. Da li predsjednik Odbora za izbor i imenovanje želi podnijeti dodatno obrazloženje? Da li se predstavnici klubova žele javiti za raspravu? Otvaram raspravu za članove.

MARKO MARTINČEVIĆ: Poštovani predsjedniče, g. župane i zamjeniče, pročelnici, cijenjene kolegice i kolege vijećnici. Kao dosadašnji član Savjeta mladih prvenstveno se želim zahvaliti županu i zamjeniku ovdje prisutnima, svim pročelnicima koji su nam pomagali u bivšem sazivu ŽS kao i njihovom predsjedniku na sveobuhvatnoj pomoći i podršci u svemu što smo radili. Savjet mladih KKŽ u prošlom sazivu donio je jedan monumentalan dokument, strateški dokument koji provode mladi KKŽ na koji možemo biti ponosni, koji je jedan od prvijenaca u RH i to je ono što ostaje za nama. Nadalje, želim svim kandidatima i kandidatkinjama u ovome trenu poželjeti sreću te ne sumnjam da će nastaviti tamo gdje smo mi stali i da će biti još bolji od nas.

PREDSJEDNIK: U skladu s člankom 7. Odluke o osnivanju Županijskog savjeta mladih Koprivničko-križevačke županije, Županijska skupština bira članove/članice i njihove zamjenike/zamjenice Savjeta tajnim glasovanjem. Bira se na način da se zaokruži redni broj ispred prezimena kandidata i zamjenika kandidata, njih najviše 11 od predloženih 15. Budući da glasujemo tajno (glasačkim listićima) predlažem da izaberemo dva člana/članice koji će provesti glasovanje, sukladno konzultacijama predlažem Sandru Sinjeri i Eugena Pali. Da li ima netko protiv, suzdržan?

Prijedlog je jednoglasno prihvaćen.

PREDSJEDNIK: Upravni odjel za poslove Županijske skupštine i pravne poslove pripremio je glasačke listiće. Molim pročelnicu Ljubicu Belobrk Flamaceta da dade upute o glasovanju.

LJUBICA BELOBRK FLAMACETA: Povjerenstvo će prozivati članove i članice Županijske skupštine i dijeliti glasačke listiće. Glasuje se zaokruživanjem rednog broja ispred prezimena kandidata i njegovog zamjenika na listi, s time da možete zaokružiti, kako je već rečeno najviše 11 kandidata. Molimo Vas da obratite pozornost da su kandidati na glasačkom listiću pobrojani s obje strane listića. Glasački listić na kojem je zaokruženo više od 11 kandidata smatrat će se nevažećim. Svi glasački listići su numerirani i predlažem Povjerenstvu da ih okrene i promiješa. Nakon glasovanja listić ubacujete u glasačku kutiju koju potom otvara Povjerenstvo i obavlja prebrojavanje glasova za pojedinog kandidata i njegovog zamjenika.

PREDSJEDNIK: Sada ćemo dati stanku za glasovanje i utvrđivanje rezultata te očekivano vrijeme stanke je 15 minuta.

(Nakon pauze )

PREDSJEDNIK: Molim da se izvrši ponovna prozivka članova i članica Županijske skupštine.

Prozivkom je utvrđeno da sjednici prisustvuju 26 članova i članica.

PREDSJEDNIK: Prelazimo na utvrđivanje rezultata provedenih izbora za članove i članice Županijskog savjeta mladih.

Glasačke listiće primilo je 26 članova/članica.

Prema rezultatima tajnog glasovanja, glasovalo je ukupno 25 članova/članica. Nevažećih glasačkih listića za članove/članice Županijskog savjeta mladih Koprivničko-križevačke županije bilo je 1.

Važećih glasačkih listića bilo je 24.

Rezultati tajnog glasovanja su sljedeći:

1. CAR IVAN, kandidat (zamjena ŠOŠTARIĆ LOVRO) dobili su 21 glas;
2. FRANČIĆ MIHAELA, kandidatkinja (zamjena VINCEK LORENA) dobili su 23 glasova;
3. HRUPEK MATIJA, kandidat (zamjena: PODOLSKI ANDREA) dobili su 21 glasova;
4. INDIR ZDESLAV, kandidat (zamjena INDIR MISLAV) dobili su 2 glasova;
5. IVANČAN VANESA, kandidatkinja (zamjena ZVONAR PETAR) dobili su 3 glasova;
6. KOLAREVIĆ JURICA, kandidat (zamjena RAC ANTONIO) dobili su 19 glasova
7. KOVAČEC NIKOLA, kandidat, (zamjena ČOLAK IVAN) dobili su 20 glasova;
8. LAUŠ PAUL, kandidat, (zamjena LJUBIĆ DENIS) dobili su 20 glasova;
9. MATIŠA LUKA, kandidat, (zamjena FABIJANEC NADAN) dobili su 17 glasova;
10. MLINARIĆ LUCIJA, kandidatkinja (zamjena ZVONAR MARIJAN) dobili su 1 glas;
11. PAPAC FRAN, kandidat (zamjena TREMSKI FLORIJAN) dobili su 21 glas;
12. RERIH IVAN, kandidat (zamjena EMBREUŠ TOMISLAV) dobili su 21 glas
13. STRUČIĆ SANELA, kandidatkinja (zamjena ŠVAGELJ LEONARDO )dobili su 21 glasova
14. ŠTIMAC ANTONELA, kandidatkinja (zamjena ZVONAR IVANA )dobili su 3 glasa
15. TURI ANA-MARIA, kandidat (zamjena BLAŽEK KASIJAN )dobili su 22 glasa.

Utvrđujem da je Županijski savjet mladih Koprivničko-križevačke županije izabran u sastavu:

1. **FRANČIĆ MIHAELA** za članicu, **VINCEK LORENA** za zamjenicu članice,
2. **TURI ANA-MARIA** za članicu, **BLAŽEK KASIJAN** za zamjenika članice**,**
3. **CAR IVAN** za člana, **ŠOŠTARIĆ LOVRO** za zamjenika člana,
4. **HRUPEK MATIJA** za člana **PODOLSKI ANDREA** za zamjenicu člana,
5. **PAPAC** **FRAN** za člana, **TREMSKI FLORIJAN** za zamjenika člana,
6. **RERIH IVAN** za člana, **EMBREUŠ TOMISLAV** za zamjenika člana,
7. **STRUČIĆ SANELA** za članicu, **ŠVAGELJ LEONARDO** za zamjenika članice,
8. **KOVAČEC NIKOLA** za člana, **ČOLAK IVAN** za zamjenika člana,
9. **LAUŠ PAUL** za člana, **LJUBIĆ DENIS** za zamjenika člana,
10. **KOLAREVIĆ JURICA** za člana**, RAC ANTONIO** za zamjenika člana,
11. **MATIŠA LUKA** za člana, **FABIJANEC NADAN** za zamjenika člana.

Čestitam izabranima, glasovanje je provedeno sukladno Poslovniku i Statutu.

**Točka 27.**

**Pitanja i prijedlozi**

PREDSJEDNIK: Otvaram raspravu pod točkom „Pitanja i prijedlozi“.

MLADEN KEŠER:Prvo pitanje je za ravnatelja ŽUC-a. Znamo da je raspisani natječaj za asfaltiranje 1,5 km Županijske ceste Borje – Hruškovec. Izabran je izvođač radova, do danas se nije krenulo s asfaltiranjem pa me konkretno interesira kad će se krenuti s asfaltiranjem, pošto je ostalo još 1000 m neasfaltirane ceste na području KKŽ?Pitanje županu, da li će sprovesti u 2021. da se to još asfaltira?

Pošto su riješeni imovinsko pravni odnosi za cestu Borje-Hruškovec, radi se lokalnoj cesti, ali Županijska uprava s njom upravlja. Napravljena je i plaćena projektna dokumentacija, no da li župan može sjesti sa varaždinskim županom i dogovoriti nositelja projekta, tko će biti nositelj projekta ŽUC KKŽ ili ŽUC Varaždinske županije ili možda Općina Kalnik?

Pitanje za župana i g. Ljubića, pošto je on u sektoru školstva. Zašto nisu započeli radovi na uređenju školskog igrališta OŠ Kalnik, znamo da je već raspisan natječaj i izabran izvođač pa me interesira u kojoj je to fazi i da li će modernizirati u vrlo kratkom vremenu?

Za g. Ljubića - zašto nije napravljena kuhinja u OŠ Gornja Rijeka i u PŠ Hižanovec, da li ste uopće bili u toj školi i da li znate u kakvim uvjetima ovog momenta borave djeca u PŠ Hižanovec?

Pitanje koje bi volio da se i pismeno dostavi odgovor. Dana 10.6.2020. g. KKŽ je zaprimila zahtjev za reviziju dozvole gospodarenja otpadom za bioelektranu Gregurovec i za bioelektranu Sv. P. Orehovec. Jedno vrijeme za vrijeme izbora vlasnici su prestali dovoziti otpad, sada je više nesnošljivi smrad u općini Orehovec. Mislim da ima problema i s dječjim vrtićem, otvoriš prozore, to je užas. Evo i sada mi dolaze poruke, ljudi mi se obraćaju i molim da mi se u pismenom obliku dostavi zašto se nije to pokrenulo. Riječ je kućnim brojevima koje imaju te tvrtke, mi smo inzistirali da se brišu kućni brojevi iz te dozvole. Ja sam član ŽS i molim vas da mi dopustite da postavljam pitanja kao što mi to i priliči kao skupštinaru, a ne da šutim. Molim u pismenom obliku da se dostavi što je s tom dozvolom? Sada se možemo tamo odvesti da vidimo da li ljudi lažu, izmišljaju ili treba nešto poduzeti.

TOMISLAV GOLUBIĆ: Prvo bih molio u pisanom obliku da li mi se može dostaviti popis koncesija kojima raspolaže Županija i prihodi od tih koncesija na razini godine, to je pod jedan.

Pod dva, čitao sam u medijima da je održan koordinacijski sastanak s gradonačelnikom Križevaca s nekim iz HŽ infrastrukture, s nekim iz Hrvatskih cesta. Imamo radove koji se dešavaju na drugom kolosijeku koji će obuhvaćati većinu općina, naselja na državnoj cesti broj 41 pa možda ne bi bilo loše župane, da predložite inicijativu da u tim općinama gdje se očekuje pojačani promet, a prema razgovoru sa gosp. Barčancom iz HŽ infrastrukture da se zapisnik potpiše o stanju cesta te da će biti dužni vratiti ceste u prvobitno stanje. Za očekivati je kroz dvije godine korištenja teških motornih vozila da će doći do oštećenja cesta i da će zahtijevati rekonstrukciju jednog kolničkog traka pa bi bilo dobro da se paralelno s tim radovima izradi i projektna dokumentacija za pješačke staze koja ne iziskuje građevinsku dozvolu, gdje bi se mogao osigurati siguran promet pješaka, od Grada Križevaca, Općine Sokolovac, Općine Drnje.

SANDRA SINJERI:Imamo prijedlog za izmjenu Poslovnika, upravo za ovu točku, da se uvrsti u Dnevni red na početku, a ne na kraju, jer onda više ljudi nemaju ni motivacije, ni želje postavljati pitanja i davati prijedloge te da se uzme u obzir da u radna tijela stavljamo članove koji nisu nužno članovi Skupštine. Ograničeno je po broju pa možda da to ne ograničavamo.

Pitanje za Javni poziv potpora male vrijednosti za višegodišnje nasade, to me pitao jedan gospodin. Javio se sa potrebnom dokumentacijom, međutim između ostalog se traži potvrda o upisu u RPO, znači osoba je zaposlena u firmi, ima svoj OPG, on je zaposlenik svojeg OPG-a, posadio je višegodišnji nasad, ima sve papire, certifikate i sve to o uplati, a odbijen je jer nema potvrdu o upisu u RPO. Zanima me sada zašto je to jedna od potrebnih potvrda, zašto ne dajete potpore OPG-ovima koji nisu samozaposleni u svojem OPG-u, a opet se bave nekom poljoprivrednom djelatnošću?

MARIJAN ŠTIMAC: Odredba proizlazi iz čl. 15 Zakona o obiteljskim poljoprivrednim gospodarstvima, gdje je dakle definirano tko je to obiteljsko poljoprivredno gospodarstvo. Oni koji to nisu, dakle sukladno čl. 15. oni su samo dostatna poljoprivredna gospodarstva i oni dakle u pravilu nisu komercijalni proizvođači i nismo fokusirani kao niti Ministarstvo na dodjelu potpora male vrijednosti za taj tip, osim što Ministarstvo ima potpore za prosjek poljoprivrednog zemljišta. Čl. 15. 3000 EU ekonomska veličina, to ne znači da će platiti porez na dohodak, uopće ne znači.

ŽUPAN: Što se tiče izmjena Poslovnika, mi smo načelno dogovorili i sa oporbenim dijelom članica i članova da ćemo ići u jedan redizajn Poslovnika, ali ne sad, nego evo pripremit ćemo to do kraja godine, ne samo ovo što ste vi naveli, nego ima tu više stvari, primijetili ste i kod konstituiranja ŽS onu nelogičnost oko glasovanja za predsjednika skupštine, ako netko dobije potporu 19 ruku, onda se opet glasa i za drugi prijedlog što je apsurdno. Znači to je jedan primjer. Pitanje o prijedlogu točke Pitanja i prijedlozi, tu smo ideju imali već nekoliko puta i nismo ju prihvatili jer smatramo da to po nama nije dobro jer se onda zapravo većina rasprava i sve ono što bi trebalo pozitivno izaći nakon sjednice Skupštine, se dogodi u toj točci. Mislim da su puno važnije točke one koje imaju svoj prioritet, Proračun, odluke, izvješća, nego što su pitanja i prijedlozi. Onaj koji želi postaviti pitanje i prijedlog, ne vjerujem da ne zna što će postaviti taj dan kad dolazi ovdje da bi izgubio fokus, kao što ste vi obrazložili, tako da mislim da nećemo mi to prihvatiti. A što se tiče vanjskih članova i o tome smo razgovarali, znam da je to problem jer ispada da su pojedini članovi i članice iz reda Skupštine u više odbora nego što Poslovnik omogućava. Tri je do sada planirano. Zašto to govorim, nisu dobra iskustva sa članicama i članovima vanjskima. Jednom ih imenujete i onda više ne dolaze, možda dva puta u četiri godine i onda još dva puta . Znači vi koji ste članice i članovi ipak imate jednu drugačiju odgovornost i pristup. Znači govori praksa da nije dobro da je puno vanjskih članova. Dogovorili smo da ćemo eventualno Odbor za branitelje povećati da mogu biti tri ili četiri vanjska jer je teško iz redova članica i članova popuniti taj broj.

Ako Vas zadovoljavaju odgovori? Znači idemo u kompletnu izmjenu Poslovnika , dogovorili smo se da sljedeći mjesec, dva date sve prijedloge koje smatrate na što se trebaju promjene odnositi pa ćemo se dogovoriti što ćemo mijenjati.

Gospodine Golubić dobit ćete popis svih koncesija, to ćemo dostaviti u pisanom obliku.

Imali smo sastanak sa HŽ-om i HC-om na inicijativu križevačkog gradonačelnika, obzirom da se većina radova izvodi na području Križevaca, naravno da se ide dalje, Sokolovac i dalje i treba o tome razgovarati. Dogovorili smo se da se u roku 10 dana napravi jedna promemorija i jedan Sporazum, a mi sa HŽ-om napravimo sporazum i Hrvatske ceste, i ŽUC, i JLS-ovi koje brinu o nerazvrstanim cestama sa HŽ-om da oni preuzmu odgovornost vraćanja u prvobitno stanje, jer ni sada nije prvobitno stanje dobro, a ne kad izvođač ode negdje u Tursku, da ga lovimo. Znači mi ćemo sa HŽ-om napraviti jedan takav Sporazum. To ćete biti uključeni i vi koji ste iz lokalnih samouprava gdje se radovi odvijaju. Napravit će se obilazak terena, utvrđivanje postojećeg stanja, fotografiranje i naravno zapisnik o tome kako sad izgleda i kako bi trebalo kad oni završe.

G Kešer na prvo pitanje će g. Guzalić dati odgovor, što se tiče pitanja broj dva, DA, čak sam neki dan razgovarao sa županom varaždinskim oko toga. Problem je što je većina trase na njihovom području, a manji na našem, iskreno on nije baš pokazao neku posebnu volju i želju, a bio je kod mene i vlasnik kamenoloma gore iz Ljubešćice, uglavnom da, spreman sam razgovarati.

Što se tiče postupka uređenja školskog igrališta na Kalniku, već su tri postupka javne nabave propala, zbog toga što je najniža ponuda na natječaju svaki put bila viša od iznosa koji možemo tim modelom javne nabave provesti. Znači četvrta sreća, dobili smo novce od Ministarstva , 150 tisuća. Uglavnom ide taj projekat.

Što se tiče kuhinje u Gornjoj Rijeci, po nama, tamo je kuhinja ok, a što se tiče PŠ Hižanovca nismo do sada dobili niti jednu primjedbu. U stalnom smo kontaktu s ravnateljem i nema nikakvih primjedbi. Sve što će biti usuglašeno sa načelnikom i ravnateljem škole ćemo pristupiti rješavanju problema.

Zahtjev za revizijom gospodarenja otpadom je tema na koju će pročelnik pisano se očitovati.

Sjednica Županijske skupštine je završena u 22:59 sati.

ZAPISNIK SASTAVILA PREDSJEDNIK

Helena Matica, dipl. iur. Damir Felak, dipl. ing.